
Capitolul 1 


Jasmine avu grijă să se oprească la câţiva metri de grupul 
adunat la cimitir în jurul coşciugului care se pierdea sub 
flori. Prefera să nu se apropie prea mult de mătuşa Tess şi 
de verişoara Paige, singurele aşezate sub umbrele de soare 
de culoarea smaraldului. Ruptura cu ele şi cu defunctul, 
unchiul Calvin Harding, o traumatizase prea mult pe 
Jasmine şi dura de prea mult timp încât să spere că era bine 
venită aici. Fără să înainteze mai mult, se reculese pentru a 
asculta predica preotului, foarte hotărâtă să dispară imediat 
după terminarea rugăciunii. 

Repetând în gând fiecare cuvânt din tot sufletul, Jasmine 
cedă tentaţiei de a se întoarce spre Tess. Aceşti cinci ani nu 
o cruţaseră câtuşi de puţin pe mătuşa ei. Din ochii verzi ai 
Jasminei izbucniră lacrimi când văzu cât de slăbită şi de 
rănită părea Tess. Şuviţe de păr cărunt îi brăzdau părul şi 
mâinile ei firave îi tremurau. 

Jasmine ar fi dat tot ce avea să poată fi aşezată lângă 
Tess, pentru a-i alina durerea. Dar neştiind cum ar fi primită 
cea mai mică manifestare din partea ei, hotărî să rămână 
pe loc. 

Aflând de moartea unchiului ei, Jasmine hotărâse fără cea 
mai mică ezitare să fie prezentă la înmormântarea acestuia 
şi s-o susţină, în încercarea care o lovise, pe cea care o 
crescuse ca o mamă. In acelaşi timp, o speranţă absurdă îi 
trecuse prin minte, aceea de a pune capăt blestemului care 
apăsa asupra ei în orăşelul copilăriei sale. 

Zărind-o deodată pe Jasmine, Cliff Cantrell simţi cum îl 
cuprinde furia. Cum îndrăznea oare să apară aici, tocmai 
într-o zi de doliu atât de dureros ca aceasta? 

Zveltă, îmbrăcată într-o rochie uşoară care spunea mult 
despre puţina durere pe care i-o provoca moartea unchiului 
Calvin, Jasmine nu se schimbase deloc. Cu cocul cuminte şi 
părul auriu ca nisipul, îşi păstrase trăsăturile fine şi delicate 


de la şaptesprezece ani. Şi cei cinci ani care trecuseră îi 
sporiseră frumuseţea. 

Durerea şi ranchiuna treziră din nou furia lui Cliff. Din 
cauza Jasminei Ross, Angie, sora lui mai mică, se odihnea 
de cinci ani într-un mormânt săpat pe colină, alături de 
părinţii ei, decedați cu câţiva ani înaintea ei... 

Cliff îşi dădu seama în clipa aceea că anii nu-i atenuaseră 
cu nimic tristeţea. Ea îl copleşi brusc, la fel de vie şi de 
profundă ca în prima zi. 

— lartă-ne greşelile noastre precum şi noi iertăm 
greşiţilor noştri. spunea preotul. 

Astăzi, aceste cuvinte îşi pierdură tot înţelesul pentru Cliff 
Cantrell, care le pronunţă ca un automat, fără să înceteze s- 
o privească pe aceea care-i pricinuise atâta durere. 

Ca şi cum devenea brusc conştientă de o ostilitate la 
adresa ei, Jasmine aruncă o privire în direcţia lui Cliff. Ochii 
negri şi cei verzi se întâlniră atunci cu o intensitate 
neliniştitoare. Era ca şi cum, dintr-odată, timpul se oprise în 
loc. Fascinată, Jasmine nu putu rezista tentaţiei de a-l 
măsura pe Cliff Cantrell din cap până-n picioare. 

Devenise o adevărată forţă a naturii. Cu părul negru, 
îmbrăcat într-un costum închis la culoare nu mai semăna 
deloc cu fratele mai mare a lui Angie, prietena ei atât de 
regretată. Jasmine întoarse repede capul. 

— Amin, încheie preotul, înainte de a intona un imn 
religios. 

Rămasă ţintuită locului, Jasmine îşi uită hotărârea. Dacă 
amintirile ei erau exacte, era vorba despre una din cântările 
preferate ale mătuşii Tess. | se puse un nod în gât. Făcuseo 
mare greşeală venind aici, îşi dădea seama astăzi. Privirea 
schimbată cu Cliff fusese suficientă pentru a se convinge. 

In momentul în care preotul spunea câteva cuvinte 
despre viaţa lui Calvin, Tess întoarse capul cu trăsăturile 
descompuse de durere. Cu inima bătând mai repede, 
Jasmine avu imediat reflexul de a se ascunde. O clipă prea 


târziu, totuşi. 

Intr-un interval de timp care i se păru că durează o 
veşnicie, cele două femei se priviră lung, fără să clipească. 
Apoi, ca şi cum uitase unde se găsea, Tess se ridică, făcu 
un pas în direcţia Jasminei, apoi altul. Paige îşi privea mama 
cu stupefacţie. Preotul se bâlbâi şi un val de surprindere 
străbătu asistenţa. 

Cât despre ea, Jasmine avea impresia că se transformase 
brusc în statuie de piatră. Tess se apropia. Persoanele de 
faţă încremeniră, recunoscând-o pe Jasmine şi urmăriră 
înaintarea lentă a Tessei, întrebându-se cum se vor termina 
toate astea. 

O speranţă absurdă o cuprinse pe Jasmine văzând buzele 
mătuşii schiţând un zâmbet. Exact în momentul în care se 
avânta să se arunce în braţele întinse ale mătuşii ei, 
aceasta se clătină brusc, păru că şovăie, apoi se prăbuşi în 
iarbă. 

Jasmine fu prima care reacţionă. Căzând în genunchi, luă 
încheietura mâinii mătuşii ei pentru a-i controla pulsul. Dar 
o cuprinse brusc o groază de nedescris. Sub degetele ei 
tremurânde, Jasmine nu simţea nimic. Inima Tessei încetase 
să bată. Apoi, ca venind de foarte departe, Jasmine auzi 
ţipătul verişoarei ei şi urmă învălmăşeala. 

— Cineva să-mi aducă trusa mea medicală! strigă 
doctorul Elliot întinzând-o pe Tess uşor pe spate. 

Preotul o ajută pe Jasmine să se ridice, în timp ce 
doctorul îi căuta Tessei pulsul. După aerul lui uşurat, păru 
că în sfârşit îl găsise. Pe neaşteptate, un urlet răsună în 
spatele Jasminei. 

— Toate astea din vina ta! 

Intorcându-se, Jasmine se trezi nas în nas cu verişoara 
Paige. 

— Dacă mama moare... continuă aceasta pe un ton 
ameninţător. 

Incapabilă să-şi termine fraza, îşi puse fruntea pe pieptul 


lui Cliff şi izbucni în hohote de plâns. Bătând-o încet pe 
spate, acesta aruncă o privire circulară asupra asistenţei. În 
expresia fiecăruia, găsi ecoul compasiunii pe care o inspira 
Paige şi reproşurile adresate Jasminei. 

— După părerea mea, ai face mai bine să dispari, îi spuse 
el pe un ton ameninţător. 

Jasmine aruncă o privire îngrijorată spre mătuşa ei. Doi 
bărbaţi, care scoteau o brancardă pliantă din maşina 
doctorului, o obligară să se dea înapoi. 

— Te implor, Cliff, gemu Paige, fă-o să plece! 

— Ai auzit-o, Jasmine? 

Adunându-şi curajul, Jasmine nu-i dădu atenţie şi-l 
întrebă cu privirea pe doctor. 

— Mătuşa este în pericol? 

— Nu ştiu, mormăi acesta întorcându-i spatele cu rea 
voinţă. Paige, vrei s-o însoţeşti pe mama ta la spital? 

Jasmine se retrase câţiva paşi, în timp ce doctorul o 
instală pe Paige pe scaunul din faţă. Unul dintre bărbaţii 
prezenţi oferindu-se să conducă, doctorul luă loc alături de 
Tess. In clipa următoare, maşina demara spre oraş. 

Hotărâtă să nu rămână acolo, Jasmine alergă spre maşina 
ei, oprită ceva mai departe. Aproape că ajunsese când auzi 
un zgomot de paşi în urma ei. Nu fu nevoie să-l vadă pentru 
a ghici cine o urmărea. O mână de fier îi prinse umărul. 
Când se întoarse, întâlni fără surprindere privirea ostilă a lui 
Cliff. 

— De ce ai venit aici? 

Jasmine încercă în zadar să se elibereze. 

— Să aduc un ultim omagiu unchiului meu, răspunse ea 
cu un pic de insolență. 

Cliff îi dădu drumul. 

— Inmormântarea s-a terminat. Poţi să te întorci acasă la 
tine. 

— Nu, mă duc la spital. 

— Nimeni nu vrea să te vadă acolo. 


În faţa tulburării şi amărăciunii evidente a Jasminei, Cliff 
se îmblânzi. Nu era nicio îndoială că Jasmine suferise în 
aceşti ultimi ani. Dar prefera să nu ia în seamă acest lucru. 
Jasmine era responsabilă de moartea surorii lui şi nu-i va 
inspira niciodată decât ură şi dispreţ. 

— Întoarce-te de unde ai venit, insistă el. 

— Nu înainte de a mă asigura că Tess este în afară de 
pericol. 

— A plâns destul din cauza ta, Jasmine, nu crezi? 

Cruzimea acestor cuvinte tăie respiraţia tinerei femei. 

Cu curaj, ignoră totuşi comportamentul acuzator al lui 
Cliff. Abia putea să creadă că, odinioară, inima acestui băiat 
începuse să bată pentru ea. 

Întorcându-i brusc spatele, se pregătea să deschidă 
portiera când el i-o luă înainte. 

— Nu te duce la spital, Jasmine. Toată lumea va fi 
contrariată. La ce crezi că te va duce răscolirea trecutului? 

— Poate că ar fi un lucru foarte bun, replică ea 
sfidătoare. 

— Tess este bolnavă. Dacă vrei să ai o altă moarte pe 
conştiinţă, atunci du-te. 

Jasmine păli şi mai mult. Apoi se instală la volan, fără să-i 
arunce o privire lui Cliff, care trânti portiera. La ieşirea din 
parcaj, în oglinda retrovizoare, găsi silueta nemişcată a lui 
Cliff care o privea îndepărtându-se. 

Jasmine ieşi din sala de odihnă a stației service unde se 
schimbase. Purta acum blugi, o bluză ecosez şi cizme uşor 
prăfuite. Îşi desfăcuse părul care îi cădea în cascadă pe 
umeri. Deoarece nu se considera prezentabilă, cu ochii şi 
nasul înroşiţi de lacrimi, preferă să se lipsească de cină. 

Îşi aruncă lucrurile pe bancheta din spate, forțându-se să 
nu se gândească la valiza cea mare pe care o burduşise cu 


inima plină de o speranţă absurdă. Ce idee avusese să 
spere c-o să petreacă o săptămână aici! Timpul nu ştersese 
nimic din minciunile oribile ale trecutului pe care nu-şi 
putea imagina să le dezvăluie, fără să pună în pericol 
sănătatea deja precară a mătuşii ei. La înmormântare, 
ostilitatea fiecăruia îi dovedise că nimeni nu era mai hotărât 
astăzi s-o asculte, ca în urmă cu cinci ani. 

In cele din urmă, Jasmine renunţase să se ducă la spital: 
Cliff avea în întregime dreptate. Să se simtă responsabilă 
de moartea celei mai bune prietene, la şaptesprezece ani, îi 
ajungea lui Jasmine. Alungă amintirile cărora nu le va 
îngădui niciodată să iasă la lumină, ceea ce nu le împiedica 
să-i tulbure adesea visele şi să le transforme în adevărate 
coşmaruri. 

Cu un oftat adânc, întoarse cheia în contact. Astăzi, 
Jasmine locuia în Colorado, la trei sute de kilometri sud de 
Cascade. Acolo, lângă Colorado Springs, trăia de trei ani de 
zile, în compania prietenei sale lvanna Dayton, 
coproprietară a unei ferme - D & R - Dayton şi Ross - unde 
amândouă creşteau cai. Jasmine administra ferma şi 
participa la antrenarea cailor sălbatici; cât despre lvanna ea 
se ocupa de reproducere şi de concursuri hipice. Jasmine 
investise în această afacere majoritatea banilor moşteniţi 
după moartea părinţilor ei şi nu avusese de ce să regrete. 

lvanna fusese aceea care, în timpul uneia din 
numeroasele ei deplasări în Wyoming, aflase de moartea lui 
Calvin Harding şi-i transmisese vestea Jasminei. Aceasta din 
urmă se hotărâse imediat să se ducă la înmormântare 
indiferent de ostilitatea care i se va arăta acolo. Calvin o 
alungase din Cascade, cu cinci ani în urmă, poruncindu-i să 
nu mai pună niciodată piciorul acolo. Cu lacrimi în ochi, 
Tess îl implorase pe soţul ei să revină asupra hotărârii lui. 
Dar acesta nu voise să audă nimic. 

Amintirea încercării zadarnice a mătuşii Tess îi sugerase 
Jasminei ideea nebunească să se ducă la funeraliile 


unchiului ei. Acum când Calvin n-avea cum să se opună, 
Tess şi cu ea poate că ar putea să dea trecutul uitării. 
Jasmine îşi înţelegea astăzi greşeala. 

La intersecţia următoare, zări în oglinda retrovizoare o 
maşină a poliţiei. Verifică maşinal indicatorul de viteză. Nu 
depăşise limita de viteză. În aceeaşi clipă răsună o sirenă. 
Sigură că nu comisese nicio infracţiune, Jasmine opri pe 
dreapta. Mare îi fu surpriza constatând că maşina poliţiei îi 
urma exemplul, oprind câţiva metri mai departe! 

De îngrijorare, simţi un nod în gât, reflex de care nu 
reuşise încă să se dezbare, nici după cinci ani. Când un 
bărbat în uniformă se prezentă lângă portiera ei, se grăbi să 
coboare geamul cu gesturi neîndemânatice. 

— Bună seara, domnişoară. Sunteţi cumva Jasmine Ross? 

Polițistul i se adresase pe un ton politicos, dar Jasmine 
clătină cu teamă din cap. 

— Imi pare rău că vă anunţ atât de brutal vestea, dar 
sunteţi aşteptată la spitalul din Cascade. Avem ordin să vă 
escortăm până acolo în cel mai scurt timp. 

O greutate imensă apăsa pieptul Jasminei. Brusc, se 
gândi la ce putea fi mai rău. Mătuşa ei probabil nu 
supravieţuise atacului din cimitir. 

— Aveţi informaţii detaliate? întrebă ea, palidă. 

— Din păcate nu, domnişoară. Dar am înţeles că este 
ceva urgent. Am avut noroc că v-am găsit. Ne temeam să 
nu fi trecut deja frontiera statului vecin. 

Jasmine îşi stăpâni cu mare greutate lacrimile. La urma 
urmei, o asemenea grabă însemna poate că toate 
speranţele erau încă permise. O chemase oare Tess? 

— Vă simţiţi în stare să conduceţi, domnişoară? se 
îngrijoră polițistul. 

— Da, da, nu vă faceţi griji. 

— Sigur? 

Compătimirea din ochii întunecaţi ai interlocutorului ei o 
linişti pe Jasmine. Şeriful care o interogase cu cinci ani în 


urmă, nu se arătase deloc la fel de omenos. 
Cum Jasmine clătină din nou din cap, el se înclină. 
— Foarte bine, domnişoară Ross. Să mergem. 


x k x 


La sosirea la spital, recepţionera o informă pe Jasmine că 
mătuşa ei se găsea la urgenţă unde era supusă unui 
tratament intensiv pentru inimă. 

In ascensor, Jasmine apăsă pe butonul etajului trei, 
întrebându-se pentru a suta oară de ce familia folosise 
mijloace atât de extreme pentru a-i cere să se întoarcă la 
Cascade. În mod vădit, se aştepta în orice clipă la ce este 
mai rău. 

Un val de vinovăţie o copleşi pe Jasmine. Şocul pe care-l 
pricinuise  Tessei, prezentându-se la înmormântarea 
unchiului, să-i fi fost fatal mătuşii ei? Jasmine îşi încleştă 
degetele: dacă nebuneasca ei intervenţie va costa viaţa 
Tessei, niciodată nu şi-o va ierta. 

Uşile ascensorului se deschiseră şi Jasmine se îndreptă 
direct spre biroul infirmierelor. Acolo fu îndreptată către o 
sală de aşteptare aproape de serviciul unde se afla Tess. Pe 
coridor, Jasmine se pregăti cât mai bine pentru o primire 
ostilă din partea apropiaților. 

Mabel Asner, o prietenă a mătuşii, o zări prima. 

— lat-o pe Jasmine Ross, anunţă ea. 

Mărunta femeie privi cu un ochi critic blugii, cămaşa şi 
cizmele Jasminei. La intrarea acesteia din urmă, se făcu 
brusc tăcere în încăpere. Fără cea mai mică urmă de bun 
venit pe feţe. Mai toate privirile se îndreptară spre Cliff 
Cantrell, pândindu-i reacţia. 

Dar, sprijinit cu spatele pe peretele din fund, acesta nu 
arăta nimic din sentimentele lui, mulţumindu-se s-o 
măsoare pe Jasmine din cap până în picioare, cu atâta 
răceală încât pe aceasta o trecu un fior. Lângă el, Paige o 


privea cu acelaşi aer acuzator. 

Jasmine simţi cum o cuprinde mânia: la cimitir, toţi 
sesizaseră repulsia lui Paige şi o interpretaseră pe nedrept. 
Paige fusese totdeauna răsfăţată, cu părul ei lung, cafeniu 
roşcat, cu ochii ei violeţi şi tenul de piersică. In oraş, înalta 
consideraţie ce i se atribuia Tessei se răsfrânsese inevitabil 
asupra fiicei ei. Pe nedrept: în afară de Jasmine şi poate de 
Paige însăşi, toată lumea se amăgea cu privire la 
adevăratul ei caracter. 

Inspirând adânc, Jasmine traversă încăperea şi se apropie 
de vărul ei. 

— Cum se simte? 

— Doctorul Elliot spune că starea ei s-a stabilizat în 
sfârşit. 

— Cu siguranţă, nu mulţumită ţie, adăugă Paige. 

— Nu m-am întors decât după ce aţi apelat la poliţie ca 
să mă găsiţi. 

Paige răspunse ironiei cu dispreţ. 

— Mama te-a chemat. Doctorul a găsit mai prudent să n- 
o contrazică, altminteri nu ţi-aş fi permis să te întorci. 

După murmurele celor din spatele ei, Jasmine înţelese că 
toţi împărtăşeau aversiunea lui Paige, dar că, soarta lovind- 
o pe Tess pentru a doua oară, nu ţineau seama de 
sentimentele personale pentru a-şi salva prietena. 

— Când voi putea s-o văd? 

— Dacă nu-ți rosteşte numele când se va trezi, niciodată. 

Jasmine păli şi mai mult. Teama, mai mult decât 
mâhnirea, deformau trăsăturile delicate ale verişoarei ei. 
Numai Jasmine cunoştea secretul pe care Paige îl ascundea 
în spatele ostilităţii şi dispreţului pe care le arăta. Inţelegea 
fără dificultate graba lui Paige s-o vadă dispărând. 

— Te rog. 

Era doctorul Elliot, care o invita pe Paige să-l urmeze pe 
coridor. Aceasta se ridică în picioare, cu graţie şi eleganţă, 
rugându-l în tăcere pe Cliff s-o însoţească. Jasmine îi urmări 


cu privirea, cu umerii încordaţi şi ceafa ţeapănă. 

Doctorul se întreţinu câteva clipe cu ei, exact în faţa uşii. 
Cu toate că Jasmine nu auzea niciun cuvânt, ea nu întârzie 
să fie liniştită privind soarta mătuşii ei după furia evidentă a 
lui Paige. 

Elliot o interpelă deodată pe Jasmine, cu animozitate. 

— Veniţi pe aici. 

Cum ea se grăbi să-l asculte, Paige îl luă de braţ pe Cliff 
şi-l antrenă spre sala de aşteptare vecină. 

— N-o veţi vedea mai mult de cinci minute, declară Elliot. 
În starea ei, nu trebuie contrazisă cu niciun preţ. 

— Puteţi conta pe mine. 

— Simpla dumneavoastră prezenţă poate cauza 
agravarea stării ei. Dacă veţi vedea că emoția este prea 
intensă, vreau să ieşiţi imediat. Aţi înțeles? 

Jasmine se stăpâni cu mare greutate. Cu ce drept îi 
vorbea doctorul pe tonul acesta? 

— Înţeleg perfect, răspunse ea cu ostilitate. 

— Bine, se învoi el, în mod vizibil fără tragere de inimă. 
Adresaţi-vă uneia dintre infirmierele de gardă înainte de a 
intra. Camera 223. 

Fără să mai întârzie, Jasmine merse pe culoar, forţându- 
se să nu ia în seamă zgomotul paşilor care se apropiau de 
ea. O clipă după aceea, Cliff o ajunse. Nu schimbară niciun 
cuvânt până când infirmiera nu le dădu permisiunea să 
intre. 

— Sunt cu ochii pe tine, Jasmine, zise atunci Cliff. 

Ea îşi ridică brusc capul. Avertismentul spunea multe 
despre aversiunea pe care o resimțea pentru ea. 

— Dacă vrei, murmură ea înainte să intre. 


Capitolul 2 


O dată ajunsă în camera în care se odihnea mătuşa Tess, 
Jasmine avu câteva secunde de ezitare, în faţa complexităţii 
aparatelor. Zărind-o pe Tess culcată pe unul din cele patru 
paturi, îşi reţinu cu greu lacrimile. Un număr imposibil de 
apreciat de tuburi erau conectate la trupul ei plăpând. 

Bâzâitul permanent al aparatelor scoteau în evidenţă 
gravitatea stării ei. 

Jasmine aruncă o privire neliniştită spre infirmiera care o 
însoțea. Cum aceasta îi adresă o înclinare din cap 
încurajatoare, Jasmine întinse mâna pentru a o atinge uşor 
pe cea a mătuşii ei. 

— Sunt aici, mătuşă Tess. 

Tess clipi din pleoape. 

— Draga mea. 

În faţa blândeţii zâmbetului ei abia schiţat, inima Jasminei 
se strânse de durere. 

— Tu, mi-ai lipsit, articulă Tess cu greutate. 

Jasminei îi trebui multă tărie să nu izbucnească în plâns. 

— Şi tu la fel, mătuşă Tess. 

— Te rog, nu mai pleca. Eu... te vreau... cu mine. 

— Îţi promit, afirmă Jasmine fără cea mai mică ezitare. 

— Camera ta a rămas exact aşa cum ai lăsat-o. 

După o pauză atât de lungă, Tess trebui să se odihnească 
un moment. 

— Vreau să te întorci acasă. Ă 

Lacrimile înceţoşară vederea Jasminei. li era imposibil să 
se întoarcă la ferma Harding Ring, dar era momentul s-o 
contrazică pe mătuşa ei? Aceasta nu ştia nimic despre viaţa 
Jasminei. Şi momentul era prost ales să-i expună situaţia. 

Infirmiera atinse uşor umărul Jasminei, care se aplecă 
imediat pentru a săruta obrazul mătuşii ei. 

— Sunt obligată să te las, mătuşă. Odihneşte-te bine în 
noaptea asta. Trec din nou să te văd mâine dimineaţă. 


Cum Tess se cufunda deja în somn, Jasmine lăsă uşor 
mâna mătuşii pe pat înainte de a se îndepărta păşind cu 
spatele. Pe coridor, îşi dădu seama că tremura din tot 
corpul. 

— Fiţi liniştită, slăbiciunea ei se datorează în mare parte 
tratamentului intensiv la care este supusă, îi explică 
infirmiera. 

Jasmine n-avea decât o întrebare să-i pună. 

— O să supravieţuiască? 

— Starea ei este staţionară. Dar nu voi putea să vă 
răspund afirmativ decât peste patruzeci şi opt de ore. In 
orice caz, dorinţa de a vă revedea cu orice preţ este un 
semn bun. 

Prea emoţionată ca să continue conversaţia, Jasmine se 
îndepărtă aproape alergând pe culoar. În starea ei de 
confuzie, uitase de Cliff care încă o aştepta. Se forţă să-şi 
stăpânească lacrimile. Durerea ei era prea mare, prea 
personală ca să-i dea frâu liber în faţa unui martor atât de 
ostil. 

— Aşadar, ce ţi-a spus? 

Jasmine trecu prin faţa lui fără a spune un cuvânt, 
căutând o batistă în poşetă pentru a-şi ascunde tulburarea. 
Dar ajungând pe palierul scării, nu-şi mai putu stăpâni 
lacrimile. Culmea ghinionului, constată că nu mai avea nicio 
batistă! 

— Ţine. 

Jasmine simţi cum Cliff îi strecura una între degete. 
Repede, îi întoarse spatele, cu ceafa ţeapănă. 

— Mulţumesc. 

Cliff privi tremurăturile necontrolate pe care i le provocau 
Jasminei hohotele reţinute de plâns, reproşându-şi că scena 
nu-l lăsa total indiferent. Dar Jasmine ştiuse întotdeauna să- 
| înduioşeze, chiar când era copil. O cută amară apăru pe 
buzele lui, în timp ce-şi lăsa privirea să rătăcească peste 
silueta graţioasă a tinerei femei. O vie emoție îi strânse 


inima, pe care o alungă imediat, preferând să nu se întrebe 
despre adevărata ei natură. 

Ca şi cum sesiza nervozitatea lui Cliff, Jasmine îşi şterse 
repede ochii, înainte de a se întoarce. 

— Am să-ţi restitui batista, declară ea vârând-o în poşetă. 

Fără să aştepte răspuns, se pregăti să-l părăsească pe 
Cliff când el o opri. 

— Cel puţin, ştii unde o să-ţi petreci noaptea? 

Jasmine se întoarse spre el, surprinsă. 

— La motel, unde am dormit noaptea trecută. Fii liniştit, 
Cliff. N-am de gând să cer ospitalitate dragei mele 
verişoare. 

— Ţineam să mă asigur că nu vei încerca să profiţi de ea. 
Este mult prea vulnerabilă în acest moment. 

— Dacă aş fi în locul tău, Cliff, m-aş ocupa de treburile 
mele. 

O sclipire ostilă jucă în ochii lui Cliff. 

— Este exact ce intenţionez să fac. Şi crede-mă, cât timp 
ai să fii în oraş, am să fiu cu ochii pe tine. 

— Paige riscă să nu înţeleagă, i-o întoarse Jasmine. 

— Fii fără grijă, tu eşti ultima pe care ar avea motive să 
fie geloasă. 

— Poate nu geloasă. Riscă mai degrabă să fie îngrijorată. 

Subînţelesul vibră în tăcerea deodată grea şi apăsătoare. 
Furia sclipea în ochii lui Cliff. 

— De data asta, nu mai ai şaptesprezece ani, Jasmine, 
zise el pe un ton ameninţător. La cea mai mică năzbâtie, ai 
să dai socoteală. Şi crede-mă, am să veghez personal să se 
facă dreptate. 

Sentimentele de trădare şi de nedreptate care 
dormitaseră în Jasmine de cinci ani de zile, ieşiră deodată la 
lumină. 

— S-a făcut. Dar să fii foarte sigur că n-ai să mă acuzi pe 
nedrept şi de data asta. 

Răsucindu-se pe călcâie, ea se îndreptă spre ascensor cu 


inima bătând să-i spargă pieptul. 

Câteva minute mai târziu, trebui să se oprească la o 
cafenea, atât de tare îi tremurau picioarele. incapabilă să 
înghită ceva, se mulţumi cu un pahar cu oranjadă căruia îi 
găsi un gust îngrozitor de amar. 

Astăzi, nu putea decât să se bucure că-şi înăbuşise în 
adâncul sufletului durerea pe care i-o pricinuise unchiul 
Calvin, cu cinci ani în urmă, luând partea lui Paige. Fusese 
incapabil să admită că scumpa lui fiică putea fi diferită de 
imaginea pe care o prezenta întotdeauna despre ea. 
Majoritatea prietenilor comuni ai lui Paige şi ai Jasminei 
căzuseră şi ei în cursă. Când şi Cliff se alăturase totuşi 
acestora, Jasmine crezuse că o să moară de supărare. 

N-o cunoştea deci prea bine? Timp de şapte ani, Jasmine 
şi Angie fuseseră cele mai bune prietene de pe pământ. ŞI 
Jasmine îl idotalizase întotdeauna pe Cliff. Nici măcar o dată 
nu-l minţise. Atunci când toţi o acuzaseră pe Jasmine de 
moartea lui Angie, de ce nu-i luase apărarea? Din cauza 
acestei trădări, Jasmine pierduse totul: prietenia, dragostea, 
căminul şi trecutul. 

Ea se ridică pe neaşteptate şi se îndepărtă fără măcar să- 
şi fi băut complet băutura. Dacă nu era vinovată de 
dispariţia lui Angie, nici nu putuse salva viaţa sărmanei 
nefericite. Grozăvia acestei realităţi o va obseda pe Jasmine 
toată viaţa. 

— Astăzi arăţi mai bine, mătuşă Tess, murmură Jasmine. 

Prezenţa ostilă a lui Paige în cameră o stingherea pe 
Jasmine. Trecuse o săptămână de la spitalizarea Tessei. 
Abia ieri părăsise serviciul de urgenţă. Medicii se arătau 
optimişti, chiar dacă prelungeau convalescenţa mai mult 
decât era normal, din pricina doliului care o lovise. 

Curând Jasmine trebuia să se gândească să se întoarcă 


acasă. Dacă s-ar fi lăsat după privirea ucigătoare a lui 
Paige, verişoara ei era nerăbdătoare s-o vadă luându-şi 
tălpăşiţa. 

— Mă simt mai bine, Jasmine, răspunse Tess cu tandrete. 
Să te ştiu revenită mi-a dat multă tărie, să ştii. 

Jasmine îşi încrucişă mâinile, stânjenită. La fiecare vizită 
a ei, Tess se exprima ca şi cum Jasmine se întorsese 
definitiv în Cascade. Dezminţirile ei prudente îi provocau 
Tessei atâta suferinţă încât Jasmine nu insista deloc, 
temându-se prea mult să nu afecteze sănătatea şi aşa 
precară a mătuşii ei. Dar timpul o presa. Nu putea să 
amâne la nesfârşit momentul în care să-i vorbească despre 
asta. 

— O să vină o coafeză să-ţi spele părul şi să te coafeze, 
mamă, o anunţă Paige. O să te simţi imediat mai bine. 

— Mi-ai spus deja, Paige, replică Tess fără s-o scape din 
ochi pe Jasmine. Acum, aş vrea să discut despre ranch cu 
Jasmine. Vrei să se laşi singure un moment? 

Paige păli. 

— Mamă, te rog... 

Tess i se adresase cu o iritare care o ului pe Jasmine. 

— Am discutat destul despre asta ieri seară, Paige. Să nu 
revenim la această problemă. Agenţia ta de manechine ţi-a 
promis un contract pe termen lung, într-o săptămână. 
Bănuieşti că nu se pune problema să rămân singură să mă 
ocup de toate. Din câte mi-a spus Jasmine despre munca ei, 
va putea să-mi facă multe servicii. A 

Jasmine nu-şi putu ascunde surpriza. Intr-o străfulgerare, 
îşi aminti întrebările Tessei, aproape toate centrate mai 
mult pe capacităţile ei profesionale decât pe viaţa ei în 
general. Dată fiind primirea ce i se făcuse, Jasmine se 
dovedise reticentă să comunice cel mai mic detaliu privind 
noua ei existenţă. Acum, cu Paige în cameră, n-avea nicio 
dorinţă să dezvăluie, chiar şi Tessei, că era coproprietara 
unei ferme specializate în creşterea cailor. 


— Voi fi obligată să-ţi cer ajutorul, Jasmine, începu Tess, 
cu un aer grav. Calvin era infirm de aproape patru ani şi 
ferma n-a încetat să se degradeze. A trebuit să ne 
dispensăm încetul cu încetul de personalul nostru. Din doi 
oameni care ne-au rămas, unul a demisionat acum câteva 
săptămâni, cât despre celălalt, bea de dimineaţa până 
seara şi nu pot conta pe el. Jasmine. 

Jasmine voia s-o ia înaintea întrebării care nu va întârzia 
să urmeze, dar mătuşa ei ridică mâna, impunând tăcere. 

— Cineva trebuie să mă înlocuiască, Jasmine, sau voi 
pierde totul. Şi Calvin a investit prea mult în această fermă 
ca acum să mă dau bătută. 

Lacrimile înceţoşară blânzii ei ochi cenușii. 

— Ghicesc ranchiuna ta faţă de Calvin, dar crede-mă, mi- 
ai face un mare serviciu ajutându-mă să repornesc Ringul. 

Paige nu-şi mai putu stăpâni nemulţumirea. 

— N-avem nevoie de ea, mamă. 

— Tu poate n-ai, dar eu, da! afirmă Tess pe un ton care 
nu admitea nicio replică. 

Jasmine nu-şi credea urechilor. Tess o ruga nu numai să 
rămână, ci să preia nişte responsabilităţi uriaşe, chiar 
pentru un fermier experimentat. Şi ea însăşi avea încă 
atâtea lucruri de învăţat! 

Ca mărime, D & R şi Harding Ring erau la fel. Dar dacă 
Ring era în declin de mai mulţi ani, Jasmine nu era deloc 

Incredinţată că va putea redresa situaţia. De altfel, D & R 
era administrată în comun; pentru a salva Ringul, trebuia să 
se descurce singură. Prima reacţie a ei fu să refuze. 

— M-aş mira să fiu la înălţime, mătuşă Tess, începu ea, 
neîndrăznind s-o refuze cu brutalitate. 

— Dimpotrivă, o să faci treaba perfect. Şi vei fi în sfârşit 
din nou acasă, lucru la care visez de când Calvin te-a 
alungat. 

— Mătuşă Tess, îţi trebuie cineva mult mai experimentat 
decât mine! 


Cu atât mai mult dacă eforturile ei vor da greş, locuitorii 
din Cascade vor fi prea bucuroşi s-o umilească. Cu niciun 
preţ nu trebuia să primească provocarea. 

— Linişteşte-te, Paige a propus să plătească reparaţiile şi 
personalul. Dar dacă... 

Paige turba de furie. Ea dădu frâu liber indignării. 

— lertare! După părerea mea, era vorba de un şef de 
echipă care să ţină treburile în mână. Nu sunt deloc 
convinsă că Jasmine este potrivită. De altfel, ea se ocupă de 
cai, nu de vite. Şi apoi, o fermă este o treabă de bărbat. 

Tess ridică din umeri. 

— Haide, draga mea, tu o cunoşti pe Jasmine. Ea îi 
secunda deja pe tatăl tău şi pe oamenii lui când tu te mai 
jucai cu păpuşile. Crede-mă, o consider în întregime 
competentă. 

La încrederea pe care i-o arăta Tess, Jasmine simţi un 
nod în gât. 

— Pentru că mă obligi, mamă, declară Paige, aruncând 
înapoi lungul ei păr cu o atitudine de sfidare, am să fiu 
deschisă: n-o vreau pe Jasmine aici. 

Oboseala Tessei păru să dispară dintr-odată. Ea îşi privi 
fiica drept în ochi. 

— Paige, tatăl tău a greşit alungând-o din casa noastră. 
De atunci, n-a trecut o zi fără să regret că am cedat. Acum 
că s-a întors, Tess luă mâna Jasminei şi-o strânse la piept. 
„„sunt gata să fac orice să te păstrez. Jasmine, te implor, 
înainte de a lua o hotărâre, promite-mi să arunci o privire 
asupra fermei. Şi vino să mă vezi după aceea. 

Jasmine îşi adună în sfârşit curajul ca să vorbească. 

— Chiar dacă aş accepta, mătuşă Tess, te-ai gândit la 
ostilitatea lui Cliff? 

— Intocmai, mamă! se grăbi să întărească Paige. De 
fiecare dată când se va încrucişa cu Jasmine, va trăi un 
infern. 

Scandalizată, Jasmine se întoarse spre Paige, care o 


măsura din cap până în picioare cu o privire duşmănoasă şi 
acuzatoare. Dintr-odată, decizia ei fu luată. 

— Foarte bine mătuşă Tess, spuse ea cu calm. Am să fac 
un tur al fermei. Dar mai întâi, aş vrea să schimb două 
vorbe cu Cliff. 

Faţa Tessei se destinse. 

— Mă duc să-l chem. 

— Nu. Lasă-mă pe mine să fac asta. 

Tess înclină uşor capul. 

— Înţeleg. Am încredere totală în tine. 

— Dar ca lucrurile să fie clare între noi, mătuşă, această 
înţelegere nu este decât provizorie. Am să mă străduiesc 
să-ţi găsesc un şef de echipă competent, apoi am să plec. 

Tess încuviinţă. Nimic nu-i putea stăvili entuziasmul. 

— Bineînţeles, Jasmine. 

Niciuna dintre ele nu văzu teama care întunecă frumoasa 
faţă a lui Paige. 

Ranchul Orion, mult mai mare decât Ringul, se învecina 
cu acesta la sud. Jasmine ar fi putut mult mai simplu să 
meargă călare, ca altă dată. Dar familiarităţile pe care şi le 
putea permite odinioară dispăruseră odată cu Angie. 

Jasmine se aştepta la o primire dintre cele mai reci din 
partea lui Cliff. Dar pentru moment era prea furioasă ca 
acest lucru s-o preocupe. 

Cum îi promisese mătuşii, se dusese la Harding Ring şi 
făcuse turul de inspecţie. Infăţişarea deteriorată a casei şi a 
construcţiilor o şocase. Aveau mare nevoie să fie zugrăvite. 
Locul în care se ţineau vitele, din apropierea grajdurilor, 
erau invadate de bălării. Acoperişul şurei, din care lipsea un 
număr impresionant de ţigle, proteja prost paiele şi unele 
legături mucegăiseră. |n grajduri domnea o murdărie 
dezgustătoare. Peste tot, Jasmine descoperise urmele 


neglijenţei şi nepăsării. 

II întâlnise pe Art Boles, singurul lucrător al fermei. 
Imediat, purtările lui repezite şi respiraţia mirosind a vin o 
scandalizaseră. Intrebările Jasminei nu primiseră decât 
răspunsuri evazive şi voit lipsite de precizie. Exasperată, 
sfârşise prin a înşeua un cal pentru a inspecta ea însăşi 
împrejurimile. 

Toate împrejmuirile aveau nevoie să fie reparate. Vitele 
aproape redevenite sălbatice, în mod vădit nu mai văzuseră 
ţipenie de om de mai multe săptămâni. Indignarea Jasminei 
culmină când numără nu mai puţin de trei viței nemarcati. 
După mărime, se născuseră deja de ceva timp. 

La întoarcere, Jasmine încredinţase calul lui Art Boles 
care-i scosese şaua în silă, în timp ce ea se îndrepta spre 
hangarul unde erau depozitate utilajele. La început totul i 
se păruse în ordine, până în momentul când descoperise 
motorul secerătoarei, demontat şi abandonat pe un banc, 
nu departe. În câteva zile trebuia cosit şi balotat fânul, iar 
secerătoarea era de nefolosit. Şi după toate aparențele de 
mai mult timp. 

Jasmine ieşise din hangar cuprinsă de furie. Boles trecuse 
imediat în defensivă, aproape agresiv. 

— Cum credeţi că pot să mă descurc singur? mormăi el. 
Şi ce vă interesează pe dumneavoastră? De altfel, cine 
sunteţi? 

— Se pare că aţi uitat, dar v-am răspuns la toate 
întrebările acum câteva ore, domnule. O să vedem curând 
dacă vă meritaţi salariul care vi se dă în fiecare săptămână. 

Art Boles se încruntase. 

— N-am să vă dau dumneavoastră socoteală. 

Jasmine nu putuse decât să clatine din cap. 

— Pentru moment aveţi dreptate, dar fiţi atent, situaţia 
ar putea foarte bine să se schimbe. În care caz pot să vă 
asigur că nu veţi întârzia să ajungeţi şomer. 

Fără un cuvânt în plus, Jasmine se întorsese la maşina ei, 


furioasă la gândul că Tess continua să-l plătească pe acest 
incapabil. Hotărârea ei era luată: se va ocupa de Ring. Era 
evident, Tess avea mare nevoie să fie ajutată, măcar 
pentru a-l concedia pe Art Boles şi a angaja un fermier 
priceput şi doi sau trei lucrători conştiincioşi. Cât despre 
Cliff, va trebui ca el să-i suporte prezenţa în regiune timp 
de câteva săptămâni. Jasmine nu se îndoia nicio clipă că 
Ivanna se va descurca fără greutate, în tovărăşia şefului lor 
de echipă, Derek Bailey. 

Peste câteva minute, Jasmine luă cotitura bine cunoscută 
şi parcă în faţa casei familiei Cantrell. Concepută în armonie 
cu împrejurimile, frumoasa fermă fusese construită cu 
arborii crescând pe teren. Jasmine intrase de nenumărate 
ori în ea. De aceeaşi vârstă şi amândouă orfane de foarte 
mici, Angie şi Jasmine fuseseră de nedespărţit. De câte ori 
nu-i invidiase Jasmine, pe prietena ei şi pe fratele ei mai 
mare! Cu toate acestea, făcuse foarte repede o slăbiciune 
pentru el. De atunci, visa cu ochii deschişi la Cliff, la vremea 
când începuse să-şi descopere farmecele feminine. In ziua 
când se hotărâse să-l pună la încercare, înţelesese că era 
mai bine să nu joace anumite jocuri cu el. 

La acest gând, Jasmine simţi nişte furnicături plăcute pe 
buze. Chiar la un pas de o discuţie care promitea să fie 
furtunoasă, nu-şi putea stăpâni bătăile inimii. Cliff avusese 
prea mare importanţă în viaţa ei încât să reuşească să 
alunge complet anumite amintiri. Şi oricare va fi rezultatul 
acestei vizite, Cliff va putea conta din partea ei pe o iubire 
veşnică. 

Mânia Jasminei se potoli, la gândul că prezenţa ei poate 
redeştepta supărarea lui Cliff. Îşi promise deci să-i facă 
acest serviciu mătuşii Tess, fără să-l deranjeze pe Cliff. 

Lăsând cheile de contact pe scaun, deschise portiera şi 
cobori din maşină, sperând că adierea călduţă a serii îi 
anunţase sosirea. Considerase mai prudent să nu-i ceară lui 
Cliff permisiunea prin telefon, să-i facă o vizită. Dar nici nu 


dorea să-l ia prin surprindere. 

Ajunsă pe peron, ezită să bată la uşă. Apoi, adunându-şi 
curajul, era pe punctul să se avânte când uşa se deschise 
dintr-odată. 

— Bună seara, Cliff. 

De la înălţimea lui de un metru nouăzeci, el o măsură pe 
Jasmine din cap până în picioare. Nu părea deloc surprins 
dar, în ochii lui, Jasmine citi o sfidare. 

— Dacă eşti de acord, aş vrea să-ţi vorbesc, continuă ea. 

Ca să-şi dea curaj, Jasmine se hotărâse să nu se 
gândească decât la amintirile frumoase ale trecutului. Cliff 
şi cu ea fuseseră foarte apropiaţi altă dată, şi chiar dacă el 
trădase prietenia lor acuzând-o pe Jasmine de moartea 
surorii lui, circumstanţele la acea vreme, îi îndepărtaseră. 

— Cliff, te implor, insistă ea, văzând că nu părea dispus s- 
o invite să intre. 

Secundele trecură, apoi Cliff se îndepărtă în sfârşit şi-i 
făcu semn Jasminei să-l urmeze. 

In momentul când trecu pragul, Jasmine crezu că se 
întoarce cu mulţi ani în urmă. Nimic nu se schimbase. Doar 
portretul ei dispăruse de pe placa de deasupra şemineului. 
Tristeţea şi regretele care n-o părăsiseră vreodată pe 
Jasmine reapărură mai dureroase ca niciodată. 

Ea se întoarse prompt spre Cliff, dar nu văzu niciun semn 
de afecţiune pe faţa lui. Deodată, o cuprinse o dorinţă de a- 
i dezvălui cum se desfăşuraseră lucrurile în realitate. 
Minciuna pe care Cliff o susţinea de cinci ani de zile va 
supravieţui oare acestei încercări? 

Imaginea obsedantă a Tessei prăbuşindu-se în cimitir o 
readusese pe Jasmine la realitate. Dacă ar fi declarat azi că 
Paige era singura responsabilă a accidentului, nu risca să 
agraveze starea deja precară a sănătăţii mătuşii ei? 

Aceleaşi obstacole ca în trecut o reduceau la tăcere şi 
astăzi. In ochii tuturor va rămâne pentru totdeauna 
mincinoasa demnă de dispreţ care, uitând tot ce datora 


unchiului şi mătuşii ei, îndrăznise s-o acuze pe draga lor 
Paige, ca să se disculpe de o crimă pe care ea însăşi o 
comisese. 

Îşi ridică bărbia cu mândrie. 

— Paige trebuie să-ţi fi explicat de ce sunt aici, începu ea. 

— Azi dimineaţă, într-adevăr. Se pare că Tess ţi-a cerut 
să conduci ferma un timp, adăugă Cliff cu cinism şi 
amărăciune. 

— Aşadar, aşteptai vizita mea. 

— Mai mult sau mai puţin. 

— Ţin să te previn că m-am hotărât să accept. 

— Nici nu poate fi vorba. 

Jasmine îşi vâri mâinile în buzunare. 

— Ba da, Cliff. Ringul este în pragul falimentului. Până voi 
găsi pe cineva capabil să administreze ferma, am să mă 
ocup eu de ea. Este în joc viitorul Tessei. 

Cliff scoase un mic râs ironic. 

— Şi crezi că vei putea redresa situaţia? 

Jasmine ridică bărbia cu curaj. 

— Mai mult decât numeroşii prieteni şi vecini ai mătuşii 
mele, în orice caz. 

Sarcasmul subînţeles nu păru nicidecum să-l ofenseze pe 
Cliff. 

— Tess este mult prea mândră ca să accepte uşor o 
mână de ajutor. 

— Ea a fost întotdeauna aşa, admise Jasmine. Cu toate 
acestea, mi-a cerut ajutorul şi nu i-l pot refuza. 

Cliff rămase impasibil, văzând bine efortul pe care-l făcea 
Jasmine pentru a-i ascunde adevăratele ei sentimente. 
Aceşti ochi mari verzi nu reuşiseră niciodată să ascundă în 
întregime tot ce se petrecea în frumosul cap al proprietarei. 
Cliff o tachinase suficient în privinţa asta! Până în ziua în 
care relaţiile lor evoluară spre jocuri mai subtile. 

Cliff încercă deodată o senzaţie de frig. Prefera să nu 
trezească niciuna din aceste amintiri cu Jasmine. Dar cu cât 


se străduia să păstreze distanţa, cu atât mai puţin reuşea. 
In locul tinerei adolescente de care fusese îndrăgostit, 
regăsea o tânără femeie melancolică şi serioasă, care părea 
că niciodată nu zâmbea şi nu-şi permitea nici cel mai mic 
gând uşuratic. Fără voia lui, o mare îngăduinţă îi risipi 
amărăciunea şi-i zdruncină cele mai adânci convingeri. 

— |n cazul acesta, am impresia că avem amândoi 
interesul să păstrăm cu prudenţă distanţa, declară el totuşi. 

Jasmine simţi dintr-odată tot atâta uşurare câtă suferinţă. 
„Nu urmăresc să-ţi fac rău!” ar fi vrut să-i strige. 

— Tess va fi foarte uşurată, se mulţumi să răspundă. 

— Mulţumesc. 

După o ultimă privire aruncată bărbiei lui ferme, Jasmine 
se răsuci pe călcâie şi ieşi în tăcere din încăpere. 


Capitolul 3 


A doua zi dimineaţă Jasmine se trezi devreme, hotărâtă 
să-i telefoneze lvannei înainte ca ea să plece. 

Ivanna şi Jasmine lucrau împreună de un an, într-o mare 
fermă din Kansas, când Ivonna îi propusese Jasminei să-şi 
pună în comun talentul şi banii pentru a întemeia propria 
lor întreprindere. În acea vreme, Jasmine îi destăinuise de 
mult lvannei necazurile ei. Prietenia necondiționată a 
Ivannei şi încrederea în ea contribuiseră din plin la uşurarea 
Jasminei de durerea pricinuită de respingerea brutală a 
familiei şi prietenilor. 

În dimineaţa aceea, când Jasmine o puse pe lvanna la 
curent cu situaţia, aceasta se arătă foarte înţelegătoare. 

— Rămâi cât timp este necesar. Dacă trebuie, Derek şi cu 
mine vom angaja mână de lucru. 

Spontaneitatea răspunsului ei o mişcă pe Jasmine, care 
zâmbi. 

— Mulţumesc, lvanna. Am să te răsplătesc pentru asta. 

— Haida de! Tu ai fi făcut la fel pentru mine, nu? 
Păstrează-ţi curajul, este tot ce-ţi cer. 

— Nu te nelinişti. Am avut timp să înţeleg multe lucruri, 
în cinci ani de zile. 

— Verişoara ta la fel, nu mă îndoiesc, i-o întoarse lvanna. 
Şi îmi închipui că întoarcerea ta trebuie s-o fi făcut mai 
degrabă nervoasă. Aşa cum o cunosc, va fi de două ori mai 
meschină. Tu ştii deja de ce este capabilă, pentru a salva 
aparențele! 

— Fii fără teamă, am să fiu atentă. Încă o dată, mii de 
mulţumiri. 

— Dacă ai nevoie de ceva, nu ezita să mă suni. 

— N-am să uit. Peste o săptămână! 

Nu-i trebui Jasminei decât zece minute pentru a-şi 
strânge lucrurile şi a depune cheia camerei la recepţie. Era 
încă devreme pentru a-şi vizita mătuşa, dar Jasmine reuşi 


cu toate acestea să ajungă în camera ei prin intrarea 
infirmierelor de gardă. Doctorul Elliot abia îşi terminase 
examinarea şi o dojeni puţin pe tânăra femeie. 

— Vizitele nu sunt permise decât peste două ore. 

Dumnezeule, cât se îmblânzise, în câteva zile! 

Jasmine îi adresă un zâmbet şi acesta sfârşi prin a-i 
răspunde la fel. 

— Nu rămân decât cinci minute, promit. 

El mormăi mai mult de formă. 

— Numai să nu devină o obişnuinţă, îi aruncă acesta 
ieşind din cameră. 

Tess înţelese imediat de ce nepoata ei era atât de 
nerăbdătoare s-o vadă. 

— Rămâi! spuse ea cu un zâmbet radios pe buze. 

— Da. Dar numai câteva săptămâni, adăugă cu prudenţă 
Jasmine. Cel mult o lună. Nu pot să-mi neglijez mai mult 
treburile mele. 

Tess îşi încruntă sprâncenele. 

— Dacă iubeşti atât de mult caii, Ring se poate 
transforma cu uşurinţă, să ştii. 

— Vom vedea, mătuşă Tess. 

Cunoscând gustul mătuşii ei pentru bunul-simţ al 
oamenilor pământului, Jasmine consideră oportun să citeze 
o zicală învățată în copilărie. 

— Să nu vindem pielea ursului din pădure. 

Tess zâmbi la rândul ei. 

— L-ai văzut pe Cliff? 

— l-am făcut o vizită la Orion, ieri seară. N-o să ne facă 
necazuri. 

Jasmine n-avea nicio îndoială în această privinţă. 
Tensiunile dintre ei vor fi inevitabile, dar el nu va căuta să-i 
pună bete în roate, era sigură. 

Tess se aşeză confortabil pe cele două perne. 

— Perfect. Dacă treci pe la contabil în această după- 
amiază, veţi pune la punct formalităţile care îţi vor da acces 


la diferitele mele conturi. Ar trebui să fie totul gata, nu ai 
decât de semnat. Când ai de gând să te instalezi? 

— Astăzi. De altfel, trebuie să te las căci am o grămadă 
de cumpărături de făcut pentru aprovizionarea fermei. Se 
pare că nu mai este nimic acolo. 

— Da, după accidentul meu, Paige stă la nişte prietene şi 
n-a considerat util să reumple frigiderul. Oh, Jasmine, un 
ultim lucru. 

Tess păru că ezită câteva secunde. 

— Orice vei decide în privinţa lui Art Boles, ai toată 
aprobarea mea. 

Jasmine zâmbi pentru a o linişti pe mătuşa Tess. S-ar fi 
lipsit bucuroasă să-l concedieze pe sărmanul individ. Dar 
nu-şi putea permite luxul să întreţină un incapabil. Ring 
cerea o muncă şi o disponibilitate în orice moment. 
Strângând mâna Tessei într-ale sale, Jasmine se aplecă s-o 
sărute. 

— Am să-ţi telefonez, dacă nu voi avea timp să trec în 
seara asta pe la spital. 

— Sper pentru tine că te-ai gândit bine, înainte de a-l da 
afară pe Art Boles. 

Cu o ţigară în mână, Paige o privea pe Jasmine cu 
ostilitate. Aceasta ridică ochii din registrele contabile pe 
care se străduia să le aducă la zi, şi-şi aminti scena penibilă 
de după-amiază când semnase concedierea ultimului 
angajat al fermei Ring. 

— Nu era bun de nimic. 

— Poate, dar singurul care accepta să lucreze pentru 
tine! 

Jasmine îşi lăsă calm stiloul. 

— Ce vrei, Paige, de fapt? 

— Să-ţi vorbesc. 


Cu paşi nepăsători, verişoara Paige intră în cameră şi se 
aşeză pe colţul biroului. 

— Ce ai să-mi spui nu mă interesează, îi aruncă Jasmine 
cu răceală. 

Paige o măsură cu aroganță. 

— Tocmai, poate că aşa este. Gândeşte-te că dacă nu 
ajungem să ne înţelegem, tu şi cu mine, mama riscă să-şi 
piardă ultimele puteri. 

— Te temi, cumva? 

Degeaba triumfase Paige asupra Jasminei, în urmă cu 
cinci ani, şi se găsea astăzi de partea bună a baricadei, nu 
părea defel liniştită. Vinovăţia şi antipatia i se citeau pe 
faţă. 

— Trebuie să-ţi fi dat seama cât de precară este 
sănătatea mamei. 

— Ce mult îţi convine! murmură Jasmine aranjând 
registrele pe etajeră. 

— Un scandal ar putea s-o ucidă, insistă Paige. 

Luptând să-şi domine mânia, Jasmine se întoarse spre 
verişoara ei. 

— Înţeleg unde vrei să ajungi. 

— Perfect! 

Dar entuziasmului lui Paige îi urmă o deprimare care o 
uimi pe Jasmine. 

— Fără îndoială, ţie nu-ţi pasă, Jasmine, dar crede-mă, 
îmi pare rău. 

Socul o reduse pe Jasmine la tăcere. 

— Înţelege-mă, eram îngrozită la ideea ce o să mi se 
întâmple dacă recunoşteam că eram la volanul acelei 
maşini  blestemate, acum cinci ani, continuă Paige, 
Admiram tăria ta, siguranţa şi curajul tău. Atunci mi-am zis: 
„Ea se va descurca de zece ori mai bine decât mine”. Cliff 
era prietenul tău, eram sigură că te va ierta mai uşor. Nicio 
secundă n-am bănuit că tata te va alunga. 

Şovăi, înainte de a încheia. 


— Dacă asta te poate consola, să ştii că m-aş fi denunţat, 
în cazul când Cliff s-ar fi hotărât să te dea în judecată. 

Jasmine nu-şi credea urechilor. În mod instinctiv, ghici că 
era prima care primea o astfel de confesiune din partea lui 
Paige. Cu toate acestea, ştia de asemenea că Paige n-o va 
repeta în faţa nimănui. 

Intărită de această convingere, Jasmine clătină din cap cu 
dispreţ. 

— Nu cred un cuvânt, răspunse ea în sfârşit. N-ai fost în 
stare să mărturiseşti adevărul nici măcar propriilor părinţi. 
Aşa că nu veni să-mi spui că ai fi avut curajul să înfrunţi 
judecătorii şi casa de corecție! 

— In fond, poate că ai dreptate, i-o întoarse Paige pe un 
ton tăios, furioasă fără doar şi poate, că Jasmine nu 
muşcase din momeală. Încearcă să înţelegi: mi-aş fi stricat 
viaţa chiar înainte s-o fi început. Tu n-ai avut niciodată 
ambiţie. 

— Aşadar, viitorul meu nu conta, concluzionă Jasmine cu 
amărăciune. Calvin şi Tess te adorau, Paige. Ei te-ar fi 
iertat. Cum ai putut trăda până într-atât încrederea lor? 

Paige roşi, strivind nervoasă ţigara în scrumieră. 

— Vezi-ţi de treburile tale şi gândeşte-te la ce ţi-am spus 
în legătură cu mama. Sper pentru tine că n-ai intenţia să 
rămâi prea multă vreme pe aici. 

Jasmine îşi petrecu următoarele două zile cu scoaterea 
paielor mucegăite din hambar pentru pregătirea apropiatei 
sosiri a baloturilor din acel an. 

Pentru că un mecanic repara secerătoarea, profită de 
ocazie şi-i ceru să arunce o privire asupra bătrânei 
camionete roşii a fermei. Toate reparaţiile costară mai mult 
decât prevăzuse, dar nu se putea lipsi de niciunul din 
aceste utilaje. 


Până acum, anunţurile Jasminei pentru a angaja un 
fermier experimentat nu duseseră la nimic. Primise câteva 
telefoane din oraşele vecine, dar nimeni nu se putea elibera 
înainte de două sau trei săptămâni. Neputând face nimic, 
decât să aştepte, Jasmine începu să cumpere materialele 
care îi lipseau. 

Munca ei solitară la fermă o absorbea atât de mult încât 
aproape uitase neajunsurile întoarcerii ei în micuța 
comunitate din Cascade. Degeaba făcea zilnic vizite 
mătuşii, n-avea contact cu nimeni altcineva. Astfel încât la 
prima ei vizită la magazinul de fierărie, pentru a cumpăra 
sârmă ghimpată şi stâlpi, o aştepta o surpriză foarte 
neplăcută. 

Sosise printre primii clienți după deschiderea 
magazinului, dar lucrătorul însărcinat să ia comenzile se 
ocupa de toată lumea cu excepţia ei. Prea contrariată de 
disprețul deliberat care i se arăta, Jasminei îi trebui ceva 
timp înainte să reacționeze. 

— Mi se pare că era rândul meu, zise ea deodată. 

— Aşteptaţi-vă rândul domnişoară, îi replică el. 

Acestea fiind zise, el invită să se apropie o persoană 
aflată exact în spatele ei. 

— Tocmai asta am şi făcut, insistă aceasta din urmă 
ridicând vocea suficient ca să fie auzită de toţi. 

Tensiunea creştea; conversațiile liniştite din magazin se 
întrerupseră brusc. 

— Îmi trebuie cincisprezece rulouri de sârmă ghimpată şi 
o sută de stâlpi de lemn, continuă Jasmine. 

Hotărârea tinerei femei îl făcu pe vânzător să se simtă 
stingherit. El începu să tuşească. Jasmine îi văzu privirea 
atrasă de o persoană din spatele ei. Nu trebui să se 
întoarcă pentru a înţelege că în magazin era Cliff. Neauzind 
uşa de câteva minute, înţelese că el nu pierduse nimic din 
manevrele vânzătorului. Dumnezeu ştie de ce, asta îi dădu 
tăria de a-l măsura cu dispreţ pe acesta din urmă. 


— Se pare că încasările dumneavoastră vă permit să 
pierdeţi un client. Ei bine, este un lucru făcut. 

Acestea fiind zise, se răsuci pe călcâie şi se pregătea să 
iasă când bărbatul o întrebă: 

— Aţi spus o sută de stâlpi şi cincisprezece rulouri, 
domnişoară Ross? 

In aceeaşi clipă, Jasmine realiză dispariţia lui Cliff. 
Vânzătorul îşi schimbase instantaneu atitudinea şi se agita 
acum în jurul ei ca o albină, mâzgălind în carnetul lui de 
comenzi. 

— Dacă vreţi să treceţi pe la casă, domnişoară. După 
aceea garaţi camioneta în curte şi cineva o va încărca. Şi. 
Incă o dată, toate scuzele mele. 

Reconfortată de această primă victorie, Jasmine se duse 
la casă cu zâmbetul pe buze şi capul sus, fără un cuvânt 
pentru nimeni. 

Din fericire, trecerea pe la magazinul alimentar se 
desfăşură fără incidente. Când se opri la bancă să-şi 
deschidă un cont personal, era aproape ora unu şi Jasmine 
alese să ia prânzul la Cristy's, un mic restaurant la periferia 
oraşului. Aici se serveau cele mai bune fripturi şi cele mai 
bune îngheţate din regiune. De îndată ce intră îl zări pe 
Cliff, în tovărăşia a trei bărbaţi, în fundul sălii. Nu părea s-o 
fi văzut. 

Jasmine se instală cât mai departe de masa lor, 
bucuroasă că regăseşte un loc cândva atât de familiar. Era 
mult timp de când nu pusese piciorul la Cristy's. Cu toate 
acestea, nu se schimbase nimic, nici măcar Laureen, 
chelneriţa care pe vremea aceea însenina zilnic cu buna ei 
dispoziţie micul restaurant. Totuşi, când chelneriţă o 
identifică pe noua clientă se opri un moment, păru că se 
gândeşte o clipă, apoi cu buzele strânse, sfârşi prin a-i 
arunca meniul pe masă şi se îndepărtă. 

li fu de-ajuns Jasminei o singură privire pentru a constata 
că la Cristy's se serveau aceleaşi mâncăruri. Totuşi, trebui 


să aştepte vreo zece minute înainte ca Laureen să reapară 
prin preajmă. 

Jenată şi furioasă, îşi simţi obrajii luându-i foc. Peste tot în 
jurul ei, privirile o evitau. Cu excepţia uneia, a lui Cliff care 
o zări în sfârşit. Jasmine o surprinse pe Laureen pândind 
aprobarea acestuia din urmă. Nu-i trebui mai mult Jasminei 
să ia o hotărâre. 

Cu demnitate, se ridică, apoi se îndreptă cu calm spre 
ieşire, având grijă să nu trădeze nimic din tulburarea ei. Nu 
l-ar fi crezut niciodată în stare pe Cliff să-şi folosească 
influenţa pentru a-i pricinui o astfel de neplăcere în public. 
Era totuşi a doua oară în ziua aceea. 

Cascade, la fel ca micile comunităţi rurale din regiune, nu 
scăpa de legea prejudecăţilor şi de forţa convingătoare a 
bărbaţilor. Un mare număr de persoane, dacă nu 
majoritatea, sfârşiseră prin a se convinge de vinovăția 
Jasminei. Întorcându-i spatele, considerau fără îndoială că 
rămâneau fideli memoriei lui Angie. Jasmine încercă din 
acest motiv cu atât mai multă amărăciune. 

întoarsă la camionetă, porni în grabă la drum. Ce putea 
schimba din această stare de lucruri? Nimic. Cu cât va 
redresa mai repede Ringul, cu atât mai repede se va 
întoarce în Colorado. 

Trecea prin vecinătatea fermei Orion când zări în oglinda 
retrovizoare o maşină de teren argintiu cu negru care o 
urmărea. În timpul celor câteva secunde de neatenţie, 
trebuie să fi trecut peste un obiect ascuţit, deoarece 
maşina începu să se clatine în toate sensurile, simptom 
tipic pentru o pană de cauciuc. Furioasă, Jasmine încetini şi 
trase cu prudenţă pe dreapta. Maşina de teren trecu în 
trombă pe lângă ea fără măcar să se oprească. 

„Ei bine, se poate spune că este ziua mea norocoasă”, se 
gândi Jasmine cu amărăciune trântind portiera. Pentru 
Dumnezeu! Trebuia tocmai astăzi să facă pană când 
camioneta era încărcată cu materiale! Oricum, înainte de a 


începe vreo reparaţie, trebuia să descarce tot! Ce pacoste! 

Resemnată, Jasmine se înarmă cu răbdare şi începu să 
dea jos stâlpii şi rulourile de sârmă, unul câte unul. 

O jumătate de oră mai târziu, încerca în sfârşit să se 
ocupe de pneu când un zgomot de motor îi atrase atenţia. 
Maşina de teren, zărită adineauri în oglinda retrovizoare, se 
apropia. Spre marea surpriză a Jasminei, aceasta încetini şi 
se opri cu totul. Jasmine îl recunoscu atunci pe şofer. 

judecând după mina pocăită a lui Cliff, trebuie să se fi 
simţit obligat să se întoarcă pentru a-i propune ajutorul. Dar 
purta ochelari de soare, astfel că Jasmine nu-şi dădu seama 
dacă o privea cu ostilitate. 

Se întoarse la treabă, fără măcar să-l salute, când el puse 
o mână pe umărul ei, rugând-o în tăcere să se îndepărteze. 

— Lasă, mă ocup eu, spuse ea, n-am nevoie de ajutor. 

Fără să-i răspundă, Cliff se apropie de rulourile de sârmă 
ghimpată sprijinite de camionetă. Jasmine se întrerupse din 
nou. 

— Cliff, mi se pare că ţi-am cerut să mă laşi în pace, 
insistă ea. 

Cliff se redresă. 

— N-am nici timp, nici răbdare să vorbesc degeaba, 
Jasmine. 

Siguranţa lui Cliff, ca şi bunele lui intenţii, zdruncinaseră 
convingerea tinerei femei. Ridicându-se încet, îşi şterse 
fruntea în timp ce Cliff făcu rapid înconjurul camionetei, 
controlând fiecare cauciuc. 

— Acesta nu-i cu nimic mai bun ca cel pe care vrei să-l 
schimbi, remarcă el, o dată inspecția terminată. N-ai niciun 
interes să-l păstrezi. 

Vestea o consternă pe Jasmine, care n-avea decât o roată 
de rezervă. Din două una: ori mergea pe jos vreo zece 
kilometri cărând roata defectă s-o ducă şi s-o înlocuiască 
apoi la întoarcere, sau accepta ajutorul lui Cliff. Balanța 
înclina net spre a doua soluţie, cu atât mai mult cu cât, 


întorcându-se, Jasmine era sigură că va găsi furate 
baloturile de sârmă şi stâlpii. Abandonându-şi mândria, îşi 
lăsă mâinile în jos şi ridică ochii spre Cliff, clătinând încet 
din cap. Dar contrar oricărei aşteptări, el îi întoarse spatele 
şi păru că vrea să se înapoieze la maşina lui. Jasmine îl 
ajunse din urmă, hotărâtă acum să meargă până la capăt. 

— În schimbul unei plăţi, accepţi să mă remorchezi până 
la Ring? 

— Păstrează-ţi banii, mormăi el. 

— Nu-mi pot asuma riscul să mi se fure materialele, 
insistă Jasmine. 

Cliff ridică din umeri cu ostilitate. 

— Bineînţeles, nici nu se pune problema. 

Cu aceste cuvinte, se aplecă pentru a desprinde roata de 
rezervă fixată în spatele propriei lui maşini. 

Înţelegându-i intenţia, Jasmine roşi până în vârful 
urechilor, pradă unei confuzii extreme. 

— Este foarte amabil din partea ta, bâigui ea. 

— N-o fac pentru tine, replică el cu răceală. 

Jasmine se încordă, cu impresia că primise o palmă. Se 
întoarse repede la locul ei, singurul mijloc de a-şi ascunde 
lacrimile. Unindu-şi eforturile, le trebui mai puţin de zece 
minute pentru a termina treaba. 

— Uită ce ţi-am spus adineauri, Jasmine, declară deodată 
Cliff, cu o blândeţe neaşteptată. Deoarece nu era adevărat. 

Un sentiment straniu o copleşi pe Jasmine. Dar acest pas 
al lui Cliff spre ea era mult mai greu de suportat decât 
disprețul lui. Vederea i se înceţoşă şi trebui să-şi plece 
capul. 

— Mulţumesc Cliff, reuşi ea să articuleze. 

În tăcere, trecură la încărcarea rulourilor de sârmă 
ghimpată şi a stâlpilor în spatele camionetei. Această 
treabă fiind terminată, Jasmine se pregătea să ia loc la 
volan când degetele lui Cliff o apăsară uşor pe umăr. 

— În legătură cu ce s-a întâmplat în oraş, începu el, n-am 


niciun amestec. 

— Ştiu. Îţi mulţumesc încă o dată pentru ajutorul tău. 

Jasmine n-avea decât o dorinţă: să pună o distanţă cât 
mai mare între ea şi el. Cu greutate se strădui să 
zâmbească, dar nu se putea hotărî nicidecum să-l privească 
drept în ochi pe Cliff. 

— Am să-ţi înapoiez roata de schimb cât mai curând 
posibil. 

Cum el îşi dădu seama că o ţinea încă de braţ, se dădu 
înapoi. 

— Şi în acelaşi timp batista, încercă el să glumească. 

— N-am să uit, promise ea. 

— Să ştii, Jasmine, nu este uşor să te ştiu revenită printre 
noi. 

Mărturisirea fusese rostită cu atâta blândeţe încât 
Jasmine fu răvăşită. Timp de câteva minute, cei cinci ani 
îngrozitori care trecuseră se şterseră şi privi îndelung faţa 
lui Cliff. Descoperi pe ea o suferinţă, o nostalgie şi o 
solicitare pe care o recunoscu şi o înţelese. O fracțiune de 
secundă, se apropiaseră din nou unul de celălalt, ca şi cum 
Angie nu dispăruse niciodată şi nici Jasmine nu părăsise 
orăşelul. 

Şi apoi, speriată brusc că propriile ei sentimente îi 
ascundeau ura pe care ar fi trebuit s-o sesizeze la Cliff, 
Jasmine oftă adânc. 

— Nici mie nu-mi este mai uşor, Cliff. Acestea fiind zise, 
întoarse repede capul şi se grăbi să trântească portiera. Il 
rugă în tăcere pe Cliff să plece şi să se îndepărteze. Ce mai 
aştepta? Era disperată să-l vadă plecând până când se 
hotărî în sfârşit. În mare grabă, Jasmine puse contactul şi 
aşteptă ca el să-şi dea la o parte maşina care-i bara drumul. 
În clipa următoare pornea la drum. 


Capitolul 4 


Cu faţa la adăpost de razele soarelui sub borurile largi ale 
pălăriei, Jasmine conducea pentru a cincea oară spre 
hambar tractorul cu remorca încărcată cu paie. Eficacitatea 
utilajelor moderne n-o făcea să deplângă mai puţin lipsa 
verişoarei ei. 

Dacă aceasta nu era pe cale să frunzărească liniştită o 
revistă de modă, se consacra fără îndoială şedinţei zilnice 
de jogging. Dacă Paige ar fi condus măcar tractorul în timp 
ce ea ar fi stivuit baloţii de paie, ar fi câştigat un timp 
preţios şi ar fi fost scutită de o oboseală inutilă. Dar de la 
începutul săptămânii, Paige găsea întotdeauna câte un 
excelent pretext ca să se sustragă. 

Nu numai că încerca o adevărată aversiune pentru 
muncile agricole, dar părea incapabilă să pregătească o 
mâncare acceptabilă pentru Jasmine şi pentru ea însăşi. Se 
mulțumea cu salată de lăptuci şi brânză, dar Jasmine avea 
nevoie de o mâncare evident mai consistentă ca să-şi 
refacă forţele la încheierea unei zile de lucru care începea 
în zori şi nu se termina niciodată înainte de sfârşitul zilei. În 
aceste condiţii, nu era de mirare că Jasmine devenea din ce 
în ce mai irascibilă. Ea nu mai putea suporta cinele cu 
sandvişuri în faţa televizorului. Şi ca să îndrepte lucrurile, i- 
ar fi trebuit mai mult timp şi energie, pe care nu le avea. 

Aceste nemulțumiri nu făcură decât să sporească 
animozitatea dintre cele două verişoare. Devenea evident 
că Paige, fără s-o atace deschis, căuta prin toate mijloacele 
s-o descurajeze pe Jasmine. Ferindu-se să-şi manifeste cea 
mai mică nemulţumire, Jasmine n-avea decât o dorinţă, s-o 
vadă în sfârşit pe Paige plecând. Cu noroc, poate mâine. 

Se scursese deja o săptămână de când Jasmine 
cumpărase sârma ghimpată şi stâlpii, dar nu avusese deloc 
timp să întreprindă reparaţiile cele mai urgente, peste 
vizitele zilnice la vite. Culmea ghinionului, nu vrusese să-i 


angajeze pe cei doi bărbaţi pe care-i primise ieri: primul 
avea un cazier judiciar încărcat, lucru care ar fi riscat s-o 
îngrijoreze pe Tess; cât despre al doilea, aerele lui de 
lăudăros şi criticile faţă de foştii patroni n-o încurajaseră pe 
Jasmin să-l angajeze. 

Răspunseseră şi alţii la anunţ, dar unii, aflând că în 
primele săptămâni vor munci sub ordinele unei femei, 
preferaseră să se retragă. Numai trei dintre ei acceptară să 
se deplaseze pentru o întrevedere, dar încă nu fusese fixată 
o dată. 

Jasmine termină de descărcat remorca apoi porni spre 
casă să-şi facă un sandviş şi să-şi umple un termos cu apă 
proaspătă înainte de a se întoarce pe câmp. 

Se pregătea să plece din nou când auzi un zgomot de 
motor. O clipă după aceea, camioneta lui Cliff se opri la 
jumătatea drumului între casă şi hambar. Jasmine se simţi 
imediat vinovată că încă nu dusese la Orion roata de 
rezervă împrumutată de la Cliff în ziua când făcuse pană. ŞI 
batista! Cobori în grabă s-o caute la subsol. 

In timp ce urcă din nou în bucătărie, auzi vocea suavă şi 
uşor răguşită a lui Paige. 

— Ea nu este câtuşi de puţin mai pricepută decât Art 
Boles, să ştii. Mă întreb cu ce-şi ocupă timpul. În afară de 
facturile care se îngrămădesc, nu se vede niciun rezultat al 
muncii ei. Dacă cel puţin mama ar vrea să deschidă ochii! 
Dar nu-i nimic de făcut, ea nu vrea să audă nimic! Sper că 
Jasmine îşi va recunoaşte incompetenta înainte ca mama să 
nu sufere prea mult, de data asta. 

Cu obrajii îmbujoraţi de furie, Jasmine urcă ultimele 
trepte şi trânti cu violenţă uşa subsolului. Paige, cu mâna 
pe braţul lui Cliff, tresări şi se îndepărtă. Purta un costum 
de jogging de culoare galben pai care i se mula perfect pe 
corp. Jasmine avu o strângere de inimă apropiată de gelozie 
constatând cât de potriviţi păreau să fie Paige şi Cliff. 

— Dacă ai reuşi să te scoli înainte de prânz, Paige, ai 


avea poate o idee mai precisă despre felul cum îmi ocup 
timpul, remarcă ea apropiindu-se. Ţine, Cliff, batista ta. 
Dacă ai un minut, încarc imediat roata de rezervă în 
portbagajul tău. 

Fără să mai adauge ceva, se răsuci pe călcâie şi se 
strădui să rămână surdă la şuşotelile verişoarei ei care-l 
conducea pe Cliff spre salon. Cu termosul umplut, duse 
gustarea şi o puse pe scaunul tractorului. Punea roata în 
camioneta lui Cliff când acesta i se alătură. 

— Imprejmuirea ţarcului tău s-a prăbuşit în partea de 
nord şi vreo cincisprezece vite au şters-o, o anunţă el. 

Jasmine îşi uită imediat nemulţumirea. 

— De unde ştii? 

— Pentru că pasc liniştite pe păşunea fermei mele. 

Ingrozită, Jasmine făcu rapid un calcul. Niciodată nu va 
avea timp să facă totul. 

— Mi-a mai rămas puţin fân de pus la adăpost, Cliff. Şi la 
meteo s-a anunţat o furtună, seara asta. 

Cliff i se adresă cu o voce aspră. 

— Ascultă, Jasmine, Tess te-a angajat pentru a administra 
ferma. Dacă nu te simţi în stare, ar fi mai bine să te 
gândeşti să te reciclezi. 

Un fulger de furie trecu prin ochii verzi ai Jasminei, în 
timp ce consecinţele căldurii, a muncii îndărjite şi a 
stresului ultimelor zile se năpustiră asupra ei. 

— Dacă te consideri capabil să faci mai bine singur şi cu 
atât de puţini bani, fără să mai vorbim de criticile care nu 
se opresc să curgă din toate părţile, atunci dovedeşte-o! 

Cu degetul arătător, bătu toba în pieptul lui Cliff. 

— Până atunci, ori aduci înapoi acele vite la Ring şi repari 
împrejmuirea în locul meu, ori le laşi să pască şi-mi trimiţi 
factura. Imi pare rău, am treabă. 

Acestea fiind zise, îi întoarse spatele şi se căţără pe 
tractor. Se îndepărtase deja câteva sute de metri şi Cliff 
încă o urmărea cu privirea. 

Jasmine suferea prea mult de oboseală şi de singurătate 
ca să rămână multă vreme furioasă. Îndesând în hambar 
ultima încărcătură de fân, în seara aceea, nu se mai gândea 
decât să intre sub duş ca să scape de praful ce i se lipise de 
piele. 

Cel puţin reuşise să pună la adăpost ultimul balot de 
paie. Traversa curtea spre grajduri, unde îi rămăsese să dea 
de mâncare cailor, când primul fulger sfâşie cerul, urmat de 
un tunet. Imediat după duş, se va ocupa de contabilitatea 
pe care fusese constrânsă s-o neglijeze puţin în ultimele 
zile. 

Gândul de a petrece o bună parte din ziua următoare 
pentru a găsi locul prin care scăpaseră vitele la Orion n-o 
încânta deloc. Avea atâtea probleme mai urgente de 
rezolvat! 

Cu o strângere de inimă, trimise un gând mătuşii ei, 
pentru care n-avusese timp să-i facă vizita zilnică. Paige 
plecase, totuşi, şi ea nu-şi putea permite să-şi rărească atât 
de mult vizitele. Şi cum se vor desfăşura lucrurile când Tess 
va ieşi din spital şi se va întoarce la fermă? Paige şi Jasmine 
vor trebui cu siguranţă să angajeze o infirmieră pentru a 
avea grijă de ea în timpul zilei. 

— Şi dacă în plus cineva va putea să se ocupe de menaj 
şi de bucătărie câteva ore pe zi, ce uşurare ar fi! se gândi 
Jasmine cu voce tare. 

Abia formulat acest gând, se simţi vinovată. Mătuşa ei nu 
prevăzuse cu siguranţă aceste cheltuieli suplimentare. 
Totuşi, dacă Jasmine nu putea dispune astfel de banii ce-i 
fuseseră încredinţaţi de Tess, nimic n-o împiedica, în 
schimb, s-o facă din propriul ei cont. Dar cu toate bunele 
păreri pe care tot oraşul Cascade le avea despre ea, mai 
bine să renunţe imediat; avea deja greutăţi să angajeze un 


şef de echipă şi lucrători pentru fermă. Aşa că o menajeră... 

Intrând în bucătărie, Jasmine zări o foaie de hârtie roz în 
mijlocul mesei. Citea mesajul verişoarei ei când auzi 
zgomotul atât de familiar al camionetei lui Cliff. Ascunse 
repede în buzunar notiţa prin care Paige o anunţa că 
plecase la New York şi se grăbi să încuie uşa ce dădea spre 
curtea din spate. Grăbindu-se, va fi curând sub duş şi va 
pretinde că n-a auzit nimic. 

Câteva minute mai târziu, apa caldă pătrunse în părul 
îmbibat de praf al Jasminei şi şiroi pe trupul cu muşchii 
istoviţi. Avea impresia că o să întârzie o veșnicie, atât de 
bine îi uşura încordarea braţelor şi umerilor mângâierea 
jetului de apă. Când apa începu să se răcească, semn că 
rezervorul se golea, Jasmine puse capăt cu părere de rău 
acestui tratament revigorant. 

leşită de sub duş, îşi puse un halat de baie şi începu să-şi 
descâlcească părul lung şi ud, gândindu-se la cina ce urma 
să încheie seara, chiar dacă trebuia să se mulţumească 
astăzi cu o pizza rece şi neîncălzită. 

Cizmele o făcuseră atât de mult să sufere toată ziua, 
încât cobori la parter în picioarele goale. Se lăsase noaptea 
şi furtuna care făcea ravagii sporea şi mai mult întunericul. 
Jasmine împinse uşa bucătăriei când văzu lumina aprinsă. 
Ciudat. Îşi amintea totuşi că urcase direct la duş, adineaori. 

— Sper că n-ai să te superi că am intrat. 

Cliff era instalat confortabil la masă, picior peste picior şi 
pălăria agăţată de mânerul unui dulap. 

— Ce faci aici? întrebă Jasmine, strângând instinctiv 
pulpanele halatului. 

Cum Cliff o măsura din cap până în picioare întârziind 
asupra picioarelor care nu erau acoperite în întregime de la 
ieşirea din baie, se simţi roşind. 

— Sunt unul sau două lucruri despre care aş vrea să-ți 
vorbesc. 

Jasmine făcu o mutră ironică. 


— Nu-ţi da osteneala, cred că ghicesc. 

Deloc dispusă să-l menajeze, după modul în care Paige şi 
cu el o trataseră la prânz, Jasmine se duse la frigider. 

— Te previn că n-am niciun chef să suport încă un discurs 
despre incompetenţa mea sau despre cheltuielile mele 
nesăbuite. 

Intorcând spatele uşii, scotoci printre diferitele feluri de 
mâncare din frigider. 

— Câţi ani ai, Jasmine? 

Dându-şi seama că el se apropiase, tânăra femeie îi 
aruncă o privire ostilă în timp ce se îndrepta. Dar inima ei 
bătea mai repede, atât de mult o tulbura apropierea lui 
Cliff. Trecură câteva secunde. Deodată, camera îi păru 
Jasminei minusculă şi ar fi jurat că-i lipsea aerul. Niciodată o 
prezenţă masculină n-o tulburase în asemenea măsură. 

Afară, furtuna bântuia şi mai tare, barometru al tensiunii 
care urca în jurul lor. La tunetul următor, ferestrele şi 
podeaua vibrară, în acord cu tremurul interior al Jasminei. 

Tunetele îşi sporeau intensitatea când Jasmine îşi aminti 
seara aniversării cu Angie la ferma Orion, în urmă cu şase 
ani, când reuşise să-l atragă pe Cliff într-un pâlc de copaci 
ce se zărea din curtea interioară. 

Avea şaisprezece ani pe vremea aceea, aproape 
şaptesprezece. Neţinând seama de obiecțiile Tessei, îşi 
cumpărase o rochie de jerseu alb foarte mulată pe corp, cu 
un decolteu îndrăzneţ, cu intenţia de a-i demonstra lui Cliff 
că era de acum înainte femeie. Cele câteva sărutări 
schimbate cu colegii de aceeaşi vârstă, îi dăduseră 
încrederea în sine şi venise momentul să-l pună la 
încercare. 

Să-l sărute pe Cliff era pentru ea o adevărată aventură. 
Ce momente pasionante petrecuse imaginându-şi acest 


prim sărut! Dar Cliff era atât de înalt, atât de puternic, atât 
de matur, încât era în acelaşi timp speriată. 

— Să nu mergem mai departe, declarase el brusc, luând- 
o de mână. 

O privise cu atâta intensitate încât Jasmine crezuse că o 
să leşine. Dar cum el păruse că nu vrea să-i lase mâna, ea 
îşi recâştigase siguranţa. 

— Nu m-ai invitat la dans, seara asta, se fandosise ea pe 
un ton de reproş. Îndrăznise să se apropie cu un pas, 
aproape obligându-l pe Cliff s-o ia în braţe. Venise clipa să- 
şi strecoare braţele în jurul gâtului său, ca în visele ei cele 
mai nebuneşti. Cliff o sărutase. În clipele acelea idilice, se 
crezuse în paradis. Dar foarte repede, lipsa de entuziasm a 
lui Cliff o şocase. Când se dăduse înapoi, el râsese de mutra 
ei abătută, fapt pe care-l luase drept o insultă. Cliff îşi bătea 
joc de ea! Se îndepărtase imediat cu un pas sau doi, atât de 
furioasă ca şi cum ar fi fost pălmuită. 

— Vino aici, îi ceruse el luând-o din nou în braţe. Ştii că 
eşti puţin prea tânără ca să vrei să seduci un bărbat de 
vârsta mea? Dacă înveţi bine lecţia seara asta, vei avea 
înţelepciunea să aştepţi un an sau doi înainte să reînnoieşti 
această delicioasă experienţă. 

Acestea fiind zise, puse din nou stăpânire pe buzele 
Jasminei, cu o asemenea pasiune de data asta, încât 
simţise că n-o mai ţineau picioarele. Când acele clipe 
minunate luară sfârşit, Jasmine rămăsese ca paralizată de 
emoție şi atât de tulburată încât trebui să se agate de Cliff 
ca să nu cadă. Stupefiată, i se păru că-l aude murmurând 
câteva cuvinte. 

— Dar, între noi fie spus, mă întreb care dintre noi doi a 
primit o lecţie în această seară. 

Totuşi, după felul în care o respinsese pentru a-i cere să 
se ducă să se alăture celorlalţi, Jasmine trăsese concluzia 
că se înşelase. Şi când el reapăruse, câteva minute mai 
târziu, se comportase ca şi cum nimic nu se întâmplase. 

După această aventură penibilă, Jasmine nu se mai 
apropiase niciodată de nimeni la mai puțin de un metru. 

leşind brusc din apatia ei, tuşi uşor pentru a-l induce în 
eroare. 

— Ce. ce spuneai? 

La început, Cliff nu răspunse nimic şi Jasmine tremură şi 
mai tare văzându-l că se apropie şi mai mult. Ar fi putut 
jura că urma s-o sărute şi această perspectivă o tulbură. 
Cum putea să se gândească la aşa ceva, el care o credea 
vinovată de moartea surorii lui? Văzând mânia alterând 
trăsăturile lui Cliff, Jasmine ghici că se răzgândise. 

— Te-am întrebat câţi ani ai. 

— De ce îmi pui această întrebare? se miră Jasmine, în 
defensivă. 

— Douăzeci şi doi de ani? insistă Cliff. 

— Uneori am impresia că am optzeci, mormăi Jasmine, 
îndreptându-se după ce închisese uşa frigiderului. 

Jasmine alungă cu un gest al mâinii ultimele urme ale 
amintirilor evocate, pentru a se preocupa din nou de cina 
ei. În serile următoare poate va lua masa la restaurant, în 
oraş, ieşind de la spital. Pentru astăzi, se mulțumea cu un 
pahar de lapte şi câteva felii de pâine prăjită cu unt. 

— Pentru vârsta ta, ai trăit multe, remarcă el într-un efort 
de a se arăta diplomat. 

— Aşa-i viaţa Cliff, i-o întoarse Jasmine cu o urmă de 
ironie. Şi ea aşteaptă rareori să fii destul de bătrân sau de 
inteligent ca să ne lipsim de învăţămintele ei. 

Trecând prin faţa lui Cliff, îl atinse uşor în mod 
intenţionat. Dar el îşi reţinu atât de brusc respiraţia încât ea 
îşi regretă imediat provocarea. Ca să-şi ascundă tulburarea, 
deschise un dulap şi scoase un pahar pe care-l puse lângă 
coşul de pâine, o farfurie şi un cuţit. 


— Acum vrei să-mi spui motivul vizitei tale? 

— Paige mi-a spus că ai respins doi oameni care au 
răspuns la anunţul tău. Aveai ceva să le reproşezi sau n-a 
fost decât un capriciu? 

Jasmine căută laptele şi dulceaţa în frigider. 

— l-am explicat lui Paige de ce am preferat să nu-i 
angajez. Ar fi fost de altfel prima care ar fi făcut scandal 
dacă o făceam. Dar cunoscând-o pe Paige, trebuie să-şi fi 
spus că deformând cât de puţin adevărul, ţi-ar furniza o 
excelentă ocazie să vii să mă copleşeşti cu reproşuri. 

Înainte de a continua, îi întoarse spatele şi începu să-şi 
pregătească un sandviş. 

— Dacă vrei să arunci o privire pe C.V.-ul lor, nu te jena. 
Pentru că pari hotărât să-ţi vâri nasul în treburile mele, fă-ţi 
propria părere. 

O tăcere grea se lăsă în bucătărie. Până şi furtuna păru 
că se potoleşte. Cu gesturi ţepene, Jasmine încheie de 
pregătit cina, reţinându-şi cu mare greutate lacrimile de 
nostalgie şi de furie. Şi când se gândea că într-o vreme 
crezuse în prietenia şi încrederea neclintite ale lui Cliff. Se 
amăgise cu iluzii! 

Nici măcar o singură dată nu-i dăduse şansa să-i explice, 
după accident. O crezuse pe Paige, o fată pe care o 
cunoştea de mii de ori mai puţin decât pe Jasmine, care nu 
se jenase să mintă pe faţă sau să profite de cea mai 
neînsemnată situaţie, în modul cel mai abject posibil. 
Inclusiv în circumstanţele cele mai tragice: moartea lui 
Angie. Jasmine rămânând mai multe zile în comă, Paige îşi 
imaginase fără îndoială că nu va supravieţui şi că, în 
consecinţă, minciuna ei nu va afecta pe nimeni. În timp ce 
Jasmine lupta să rămână în viaţă, versiunea evenimentelor 
potrivit lui Paige, avusese destul timp să se răspândească şi 
să se ancoreze solid în minţile oamenilor. 

— Dacă am ajuns aici, reluă Jasmine, scoasă din fire, să 
mergem până la capăt şi să verifici de asemenea 


contabilitatea! Să vezi tu singur toţi banii sărmanei mele 
mătuşi, pe care mă distrez să-i risipesc! Haide, vino! 

Aruncând cuțitul de unt în chiuvetă, se îndreptă cu paşi 
hotărâți spre birou. Când Cliff o ajunse din urmă, ea 
aprinsese deja toate luminile. 

Fără să se ocupe de el, scoase din sertare şi din dulap 
facturile, chitanţele şi registrele de conturi la care avusese 
intenţia să lucreze, imediat după cină. Apoi luă de pe colţul 
biroului cele două C.V.-uri şi le adăugă celorlalte. Când 
înălţă capul, tremura din toate încheieturile, dar mândria o 
împiedica să-i arate lui Cliff altceva decât furie. 

Trăgând fotoliul, îl invită pe Cliff să se aşeze. 

— Să terminăm, vrei? 

Cliff îşi puse o mască impenetrabilă. 

— Această mascaradă nu este necesară. 

— Oh, ba da, chiar insist! exclamă Jasmine. A venit 
timpul să deschizi puţin ochii şi ca cineva să se hotărască 
să dezvăluie maşinaţiile lui Paige. 

Fără ezitare, împinse teancul de hârtii spre Cliff. 

— Totul este aici. Şi cum vizita ta era complet 
neprevăzută, n-am avut nici timpul să modific sau să 
ascund absolut nimic. 

Cum Cliff rămânea imobil, ea luă primul C.V. şi-l citi cu 
voce tare, adăugând la lectura ei impresiile adunate în 
timpul discuţiei cu cel interesat. Apoi, deschizând registrul 
de conturi, îl informă pe Cliff ce bani rămăseseră în cont, 
înainte de a-i enumera cheltuielile care fusese obligată să le 
facă precum şi lista celor care, pentru moment, trebuia să 
aştepte. 

— Adaugă la acestea că nu putem avea nicio idee despre 
eventualele pierderi de vite, dat fiind că inventarul din 
primăvară era incomplet. Persoana responsabilă a neglijat 
să marcheze vitele - şi în consecinţă să le numere şi să le 
vaccineze, presupun. Ah, era să uit, continuă ea pe un ton 
caustic, nu mai avem decât doi cai acceptabili, şi va trebui 


să-i vindem pe ceilalţi în pierdere. Ceea ce nu mă împiedică 
să le caut înlocuitori. Altceva: dacă noi... 

— Nu ţi-am pretins atât, o întrerupse în fine Cliff. 

— O.K! Atunci încetează să mă pândeşti, tu şi cu Paige. 
N-o să-mi mai porţi pică, acum că sunt uşor copleşită de 
muncă şi că am aerul că vreau să-mi ruinez mătuşa. Dar să 
fii sigur, aşa cum ţi-am mai spus, am să plec imediat ce 
găsesc un şef de echipă şi doi lucrători competenţi. 

Cliff o fixă cu insistenţă. În timpul interminabilului 
monolog al Jasminei el sfârşise prin a înainta şi a privi 
hârtiile pe care ea i le punea în faţă. 

— Eu venisem să te văd tocmai în legătură cu asta. Cred 
că am găsit un mijloc să te ajut. 

Jasmine îl privi cu neîncredere. 

— Care? 

— Mă însărcinez să-ţi găsesc oameni. Până atunci, pot să- 
ţi trimit trei sau patru dintre ai mei, cu jumătate de normă. 

Jasmine îi spuse prima obiecţie care-i trecu prin minte. 

— Ar trebui să-ţi dai seama şi singur că n-am mijloacele 
să plătesc atât de mult. 

— N-am să fiu pretenţios. Paige acceptă deja să preia 
unele cheltuieli în contul ei, cu condiţia să părăseşti ferma. 

Jasmine clătină din cap, dezgustată de josnicia verişoarei 
ei. 

— Şi mătuşa Tess, v-aţi gândit la ea? 

Cliff se înşelă asupra sensului întrebării. 

— Paige m-a înştiinţat că se va duce să stea câteva 
săptămâni la prietena ei Mabel Asner, la ieşirea din spital. 
De acum până atunci, la Ring, totul va trebui să intre în 
ordine. 

Jasmine îşi înăbuşi cu greutate amărăciunea. 

Cliff părea foarte dornic ca ea să accepte propunerea pe 
care Paige şi cu el, cu siguranţă, o discutaseră îndelung. Că 
el adera cu atâta uşurinţă la maşinaţiile lui Paige, dovedea 
cât de apropiaţi erau unul de altul. Dar în fond, poate că 


merita să fie astfel înşelat de complicea lui. 

— Dacă-ţi urmez sfatul, aş putea să plec. să zicem 
mâine? zise Jasmine cu un aer nevinovat. 

Cliff păru uşurat de reacţia ei. Jasmine continuă: 

— Ştii, îmi închipui că mătuşa Tess nu doreşte nicidecum 
să se debaraseze de mine. 

Nici Paige, nici Cliff nu se gândiseră la supărarea Tessei 
dacă Jasmine îşi scurta brusc şederea. 

— Un lucru este sigur, continuă Jasmine, nu trebuie în 
niciun caz să-i provoc un şoc brutal. 

— După părerea ta, în cât timp ai putea pleca fără riscul 
s-o superi? 

Insistenţa lui Cliff o sfâşie pe Jasmine. Hotărât lucru, el n- 
avea decât o grabă: să se descotorosească de ea. Tristeţea 
pe care Jasmine reuşise s-o alunge în tot acest timp o 
copleşi din nou. 

— Pari ciudat de nerăbdător, reuşi ea să articuleze. 

Cliff o măsură, cu expresia lui impenetrabilă. 

— Posibil. 

— Mă urăşti atât de mult? 

La aceste cuvinte, Cliff nu-şi mai stăpâni mânia. 

— Poţi înţelege de ce, nu? 

Ca şi cum îşi reproşa că-i vorbise cu atâta bruschete, 
scoase un oftat adânc, încercând în mod vădit să se 
calmeze. 

— Ce crezi despre propunerea mea? 

— Am să mă gândesc. Dar am să fiu sinceră cu tine: 
prefer categoric să rămân. Pentru binele mătuşii Tess. 

Cliff îşi întoarse o clipă privirea. 

— La ce bun să te încăpăţânezi, Jasmine? declară el. 
Paige şi cu tine vă detestaţi, jumătate din oraş îţi întoarce 
spatele şi nu mai ai un singur prieten în regiune. Atunci? 

Jasmine hotărî să nu ia în seamă insulta. 

— ţi dai seama, continuă el, că ai greşit acceptând oferta 
Tessei. Trebuia ca ferma să rişte falimentul numai pentru 


că, pe această cale ocolită, speri să compensezi... celelalte 
lucruri? Este absurd. Nu se şterge astfel trecutul. Sper 
pentru tine că vei redeveni rezonabilă înainte de a fi prea 
târziu. 

— Este tot ce ai să-mi spui? 

— Cred că da. 

— Atunci, fii amabil şi întoarce-te acasă. 

Jasmine reuşi să rămână impasibilă până când Cliff îi 
întoarse spatele şi ieşi din încăpere. Când zgomotul paşilor 
lui se îndepărtară în sfârşit, Jasmine se lăsă să cadă pe 
scaunul biroului ei şi nu mai încercă să-şi reţină lacrimile. 


Capitolul 5 


Un cer albastru plutea deasupra Wyomingului, norii grei 
din ultimele trei zile plecaţi de mult timp spre alte 
orizonturi. Domnea o căldură înăbuşitoare în mijlocul 
acestei după-amiezi, dar o briză uşoară mişca pinii care 
umbreau mormântul lui Angie. 

De multă vreme dorea Jasmine să facă această vizită, 
fără să poată vreodată să-şi pună planul în aplicare; rănită 
grav în accidentul care-i fusese fatal lui Angie, Jasmine nu 
putuse participa la înmormântarea ei; mai târziu, după 
ieşirea din spital, unchiul Calvin îi interzisese accesul în 
cimitir. 

La gândul că astăzi ar fi sărbătorit a douăzeci şi treia 
aniversare a lui Angie, durerea Jasminei spori. Privind 
numele gravat pe piatra funerară, Jasmine îşi simţi inima 
grea. 

— Bună ziua, Angie. 

Închizând repede pleoapele pentru a-şi reţine lacrimile, 
îşi aminti imaginea unei tinere fete de şaptesprezece ani, o 
fată cu părul negru şi creţ, cu ochi căprui şi un zâmbet 
mereu gata să i se citească pe buzele roşii. De câte ori 
pufniseră în râs punând la cale o farsă destinată să-l scoată 
din sărite pe Cliff! El sfârşea de fiecare dată prin a izbucni 
în râs şi niciodată nu se supăra. 

— La mulţi ani. 

Aşezată turceşte pe iarbă, Jasmine începu să pună pe 
mormânt, unul câte unul, cei douăzeci şi trei de trandafiri 
pe care-i adusese. Când termină, cu braţele încrucişate, 
căzu într-o profundă meditaţie. 


x k x 


Cliff îşi gară camioneta la umbra unui castan, la intrarea 
în cimitir, înainte de a porni pe drumul atât de dureros, de 


familiar. Astăzi, o durere şi mai grea îl apăsa, când evoca 
sărbătorile de aniversare după care Angie se dădea în vânt, 
când era în viaţă. 

Murind, luase cu ea toată bucuria de a trăi a lui Cliff. Cu 
timpul, acesta crezuse că durerea lui se alina, încetul cu 
încetul. Dar întoarcerea Jasminei îi redeschisese vechile 
răni, de zece ori mai dureroase de data aceasta. 

În momentul în care Cliff se îndrepta spre locul unde se 
odihnea Angie, zări maşina Jasminei parcată ceva mai 
departe. Cu buzele strânse, aruncă imediat o privire în 
direcţia cavoului familiei. Ce naiba făcea Jasmine aici? 

— Îmi pare atât de rău Angie, murmură Jasmine 
izbucnind brusc în hohote de plâns. N-am avut puterea. De 
altfel, era poate deja prea târziu pentru a te reîntâlni. 

Tăcu, luptând să alunge dureroasele amintiri. Timp de 
multe minute, lacrimile continuară să-i şiroiască pe obraji, 
până când, în sfârşit, înălţă capul şi privi numele gravat pe 
mormânt. 

Încetul cu încetul, durerea se potoli; suspinele se calmară 
şi Jasmine începu să se liniştească. Să vină să se reculeagă 
la mormântul lui Angie o uşurase, dându-i ocazia să-i ceară 
în sfârşit iertare prietenei ei. Jasmine era sigură că primise 
această iertare. Şi, cu toate că certitudinea nu-i uşura cu 
nimic responsabilităţile, putea de acum înainte să se simtă 
împăcată cu ea însăşi. 

Jasmine inspiră adânc, nicidecum conştientă de o 
prezenţă ostilă la doi paşi de ea. 

— Îmi lipseşti încă şi o să-mi lipseşti veşnic, Angie. 

Un zgomot în spatele ei o făcu deodată să tresară. 
Recunoscând cizmele lui Cliff, Jasmine ridică încet capul. 

Cliff privi îndelung lacrimile care sclipeau încă pe obrajii 
şi în ochii Jasminei. Recunoscând maşina Jasminei, îşi 
promisese mai întâi să-i ceară socoteală şi s-o alunge de 
aici. Dar auzind ultimele cuvinte pe care i le adresase 
surorii lui defuncte, ceva se clătinase în el. Cuvintele şi 


comportamentul ei îl obligau la unele reflecţii de care s-ar fi 
lipsit bucuros, redeschizând răni pe care le crezuse 
cicatrizate pentru totdeauna şi care-i provocau una de cu 
totul altă natură. 

In trei săptămâni, părerea lui despre Jasmine se 
schimbase considerabil. Găsea cu toate acestea nedrept ca 
sora lui să fi plătit cu viaţa un moment de rătăcire 
trecătoare al Jasminei. Şi sentimentele pe care i le inspira 
încă Jasmine îi păreau o veritabilă trădare. 

Jasmine se ridică în picioare înainte de a se întoarce spre 
el. Cu teamă, văzu degetele lui Cliff crispându-se pe 
buchetul de flori pe care-l adusese. Şi totuşi, când privirile 
lor se întâlniră, amărăciunea şi îndoiala pe care i le citi în 
ochi, făcu să-i ţâşnească din nou lacrimile. 

Fără ca niciunul să scoată un cuvânt, se priviră astfel 
câteva secunde. Apoi, Jasmine se întoarse şi se grăbi spre 
maşina ei. 


x kK x 


Jasmine se descotorosi de stâlpul rupt pe care-l înlocui cu 
unul dintre cei pe care-i procurase cu atâtea dificultăţi din 
magazinul de fierărie din Cascade. Era abia ora zece şi se 
făcuse o căldură toridă. Dar Jasmine nu se gândea decât la 
convorbirea telefonică de ieri, cu Cliff. 

— M-am gândit la propunerea ta, îi declarase pe un ton 
cât mai detaşat posibil. Şi mă întrebam dacă, eventual, ai 
accepta un compromis. 

— Ce compromis? 

— Vreau să iei asupra ta găsirea unui şef de echipă şi a 
doua ajutoare pentru Ring, cu condiţia ca eu să fiu aceea 
care iau decizia finală. 

Urmaşe o tăcere apăsătoare. Dar obiecţia la care se 
aşteptase Jasmine nu venise. Şi când Cliff îi reamintise a 
doua lui propunere de a-i trimite provizoriu mână de lucru 


de la Orion - o acceptase. 

— Dar, să nu zici că nu ţi-am spus, Cliff: continuu să mă 
ocup de Ring până la noi ordine! 

Trecu o veşnicie înainte ca el să răspundă în sfârşit. 

— Îţi amintesc că Paige nu va investi niciun ban decât cu 
condiţia să părăseşti ferma. 

Jasmine îşi strânse puternic pleoapele, dar sfârşise totuşi 
prin a se enerva. 

— Îmi dau seama că Paige şi cu tine sunteţi grăbiţi s-o 
şterg cât mai repede. Dar nu uita totuşi că mătuşa Tess 
este departe de a împărtăşi nerăbdarea voastră. Ea nu va 
înţelege nimic dacă am s-o şterg englezeşte, fără nicio 
explicaţie. În consecinţă, dacă accepti compromisul meu, 
trimite-mi unul sau doi oameni care să mă ajute să refac 
împrejmuirile stricate de-a lungul Orionului. Un al treilea va 
fi binevenit să meargă să arunce o privire asupra vitelor din 
sud. 

Îşi trase răsuflarea înainte de a încheia: 

— Spune-le băieţilor tăi că eu încep lucrul la ora şapte. Şi 
să-şi aducă gustările cu ei. 

Fără să aştepte răspunsul lui Cliff, Jasmine puse 
receptorul în furcă. 

La sosirea ei la hotarul cu Orion, dimineaţa, puţin înainte 
de ora şapte, doi oameni ai lui Cliff o aşteptau deja. Ei îi 
ieşiră înainte, cu mâna întinsă. 

— Franck Cassey, domnişoară. Şi el este Bill Jonson. Ei îşi 
duseră uşor mâinile la borul pălăriei, în semn de salut. 

— Stăpânul ne-a trimis să vă dăm o mână de ajutor. 

Jasmine  nedescoperind decât un adânc respect în 
atitudinea lor, se simţi imediat relaxată. 

— Vă mulţumesc dinainte pentru ajutorul vostru. 

Toţi trei începură să lucreze fără întârziere, cu atâta 
tragere de inimă încât înaintea serii împrejmuirea era în 
întregime reparată. Dar regretul diminua uşurarea pe care 
ar fi trebuit s-o simtă Jasmine. Îşi reproşa că-i vorbise atât 


de aspru lui Cliff, la telefon, fără să-i menajeze 
sentimentele. După ce-l întâlnise la cimitir, amărăciunea pe 
care o surprinsese în ochii lui o obseda. Pentru cineva care 
o considera responsabilă de moartea lui Angie, Cliff o trata 
cu multă îngăduinţă şi nu va trebui să uite niciodată. Dar, în 
aceeaşi situaţie, ea va fi capabilă de tot atâta indulgență? 

Trebuia cu orice preţ să încerce să se facă iertată, fără să 
mai evoce în mod inutil trecutul. Ca şi cum cerul hotărâse 
să-i uşureze sarcina, văzu deodată camioneta lui Cliff 
apropiindu-se. Fără îndoială, venea să spună două cuvinte 
oamenilor lui. 

Când el puse piciorul pe pământ, Jasmine îi scrută cu 
atenţie faţa, dar expresia lui Cliff rămânea de nepătruns. El 
înaintă spre oamenii lui fără să arunce o privire tinerei 
femei care îşi reluă lucrul întrerupt pentru o clipă. În fond, 
spera ca el să vină să-i vorbească înainte de plecare. 
Dorinţa îi fu îndeplinită. 

— Cassey se va duce să verifice vitele înainte de a se 
însera, zise Cliff apropiindu-se. 

— Mulţumesc Cliff. 

Jasmine avea atâtea lucruri să-i spună încât nu ştia cu ce 
să înceapă. Dar, mai cu seamă, nervozitatea o împiedica să 
vorbească. 

Cliff clătină din cap. Apoi, înainte de a ajunge la 
camionetă, Jasmine se avântă. 

— Cliff! E ceva ce aş vrea. 

El luă o atitudine aproape ostilă, nicidecum în defensivă. 

— Îmi pare rău că m-am enervat ieri seară, continuă 
Jasmine. Înţeleg că eşti nerăbdător să mă vezi plecată. În 
locul tău, aş simţi acelaşi lucru. 

Incapabilă să susţină privirea lui Cliff, îşi plecă ochii. 

— Te-ai arătat foarte indulgent faţă de mine. De aceea, ai 
cuvântul meu: mă întorc acasă îndată ce vei găsi un şef de 
echipă. Să ştii că îmi pare rău că prezenţa mea te 
incomodează atât de mult, pe de-o parte, iar pe de altă 


parte am de gând s-o informez pe Tess despre plecarea 
mea cât mai curând posibil. Asta îi va da timp pentru a se 
obişnui cu acest gând, înainte de a părăsi spitalul. 

Când Jasmine termină acest discurs, Cliff rămase un 
moment fără glas. Ea putea să jure că-şi ascundea cu 
greutate emoţiile. 

— Poate am găsit pe cineva. L-am sunat în dimineaţa 
asta. Pentru moment este ajutor de şef de echipă la o 
fermă din apropiere de Sheridan. Cunoaşte la fel de bine 
caii şi vitele şi tocmai caută să se apropie de sora lui, care 
locuieşte la Laramie. Ringul ar putea să-l intereseze. 

Jasmine schiţă un zâmbet sincer spre Cliff. 

— O.K., vreau să-l întâlnesc, dar ne-am înţeles că eu sunt 
cea care decide, preciză ea cu fermitate. 

Cliff nu-şi ascunse nemulţumirea. 

— Aş vrea să rezolvăm această problemă cât mai repede 
posibil, mormăi el agasat. De ce faci să dureze? 

— Ai fost de acord, adu-ţi aminte, Cliff. 

— Ce treabă! 

— Dacă tu crezi că acest acord n-are valoare, de ce mi-ai 
trimis doi din oamenii tăi? 

Cliff o măsură cu răceală. 

— Pentru că sunt în stare de orice concesie ca să te văd 
în sfârşit plecată. 

Jasmine păli. O asemenea dovadă de duşmănie îi frânse 
inima, obligând-o să-şi plece capul pentru a-şi ascunde 
durerea. 

— Tu... hm. iartă-mă, Cliff, am de lucru. 

Ca şi cum nu dorea decât să pună o cât mai mare 
distanţă posibilă între ea şi el, Cliff îi întoarse spatele şi se 
îndreptă spre camioneta lui. 

Cu ochii înceţoşaţi de lacrimi, Jasmine începu să sape 
locul unde plănuise să pună următorul stâlp, fără să vadă 
că hârleţul ateriza doar la câţiva centimetri de un şarpe 
care se apropiase fără ştirea ei. Şuieratul lui agresiv îi 


parveni abia cu câteva secunde înainte ca o durere vie să-i 
străbată încheietura mâinii stângi. 

îngrozită, recunoscu atunci un şarpe cu clopoței. Uluită, 
Jasmine văzu reptila îndepărtându-se imediat după ticăloşia 
comisă. Scoţându-şi rapid mănuşile de lucru, le aruncă la 
pământ apoi îşi deschise manşeta cămăşii ca să constate 
rezultatul. 

Cliff tocmai se instalase la volan şi se pregătea să 
demareze când o zări pe Jasmine scoţându-şi mănuşile şi 
suflecându-şi mâneca de la cămaşă. Era întoarsă cu 
spatele, totuşi ghici că se întâmplase ceva neobişnuit; dar 
nu se mişcă imediat, crezând că s-a înşelat. 

Jasmine aruncă o privire neliniştită în direcţia lui, când o 
cuprinse un val de durere. Incheietura mâinii se umflase 
deja. Nu era aşadar vorba de o „muşcătură uscată” - adică 
fără venin - era realmente o muşcătură veninoasă. La 
naiba! Dintr-un minut în altul îşi va pierde cunoştinţa. 
Trebuia să acţioneze! Jasmine se îndreptă spre camioneta 
Ringului. 

„Calmează-te”, îşi comandă ea. Să intre în panică nu 
servea la nimic. Impotriva hotărârii ei, grăbi pasul, apoi se 
surprinse alergând. Ajunsă la destinaţie, căută cu febrilitate 
în trusa de ajutor produsele de îngrijire urgentă în cazul 
unei muşcături de şarpe. Nu existau! 

— Jasmine? 

La auzul vocii lui Cliff, se întoarse tresărind şi văzu că i se 
alăturase şi o observa cu un aer întrebător. lnăbuşindu-şi 
impulsul de a-i cere ajutor, îi făcu semn să plece, apoi îşi 
continuă căutările. „N-am nevoie de nimeni”, îşi repeta ea. 
Era atâta timp de când se descurca singură, neavând 
încotro. Niciodată nu resimţise teama singurătăţii sau chiar 
spaimă, în afară de aceea de a se ataşa de cineva cum era 
Cliff şi de a fi dispreţuită sau urâtă. 

Degetele ei se strânseră în sfârşit în jurul cutiuţei pe care 
o căuta şi se grăbi s-o deschidă. 


— Jasmine, nu-mi răspunzi? 

Când puse mâna pe umărul ei, Jasmine tresări atât de 
tare încât conţinutul cutiei se împrăştie pe jos. 

— Vezi-ţi de treburile tale, îi ordonă ea. 

Dar Cliff rămase surd la protestele ei. 

— Să vedem asta, zise el luând braţul Jasminei şi 
obligând-o pe tânăra femeie să se întoarcă spre el. 

Jasmine tresări, dar nu se gândi să se împotrivească. 

— Pentru Dumnezeu, Jasmine. E serios! exclamă Cliff 
recunoscând rana. 

Fără nicio ezitare, el îi chemă pe Franck şi Bill, care 
veniră în fugă. 

— Pot să mă descurc foarte bine singură, protestă 
Jasmine. 

— Bill, ia maşina mea şi anunţă spitalul că venim cu o 
muşcătură de şarpe. Grăbeşte-te! Franck, încearcă să 
găseşti vietatea aia nenorocită, să avem o idee despre 
mărimea ei! 

În timp ce oamenii lui se grăbeau să-i execute ordinele, 
Cliff ridică mai mult mâneca Jasminei pentru a lega un 
garou deasupra cotului ei ca să împiedice astfel veninul să 
se răspândească. 

— N-am nevoie de ajutorul tău, protestă Jasmine văzând 
cum Cliff stropea rana cu antiseptic. 

— Jasmine, e grav. 

— Asta cade mai curând bine pentru tine, nu? i-o întoarse 
ea. 

— Ce tot spui? mormăi el. 

Spunând asta, sfâşie punga de plastic a bisturiului 
sterilizat şi se pregăti să facă două mici incizii de fiecare 
parte a muşcăturii, pentru ca veninul să se poată scurge. 

— M-ai înţeles perfect, răspunse Jasmine. Paige şi cu tine 
sunteţi nerăbdători să scăpaţi de mine. lată o ocazie 
nemaipomenită! 

Cliff rămase o clipă încremenit, înainte de a scutura încet 


din cap. 

— Nu în felul acesta, Jasmine. Şi tu o ştii foarte bine. 

Prinzându-i bărbia, el îşi cufundă privirea în ochii ei. 

— Să nu mai spui niciodată aşa ceva. 

Jasmine începuse să delireze sau era oare tandreţe ceea 
ce vedea pe trăsăturile lui Cliff, în clipa aceea? 

— Cum te simţi, Jasmine? 

— Merge, răspunse ea cât mai demn posibil. 

Dând drumul bărbiei, o mângâie uşor pe obraz cu un 
început de zâmbet. 

— Acum, direcţia spital! 


Capitolul 6 


îmbrăcată, Jasmine aştepta în camera de spital 
infirmierul care-i propusese s-o conducă la fermă. Petrecuse 
aproape o zi şi jumătate în serviciul antiotrăvuri al 
spitalului. Imediat ce sosise, o infirmieră şi un medic îi 
îngrijiseră  muşcătura de şarpe.  Antiveninul fusese 
administrat la timp, dar medicul preferase s-o reţină 
douăzeci şi patru de ore sub observaţie. 

Cliff nu  întârziase decât pe durata examenului. 
Înţelegând că Jasmine rămânea până a doua zi, îşi luase 
rămas bun şi nu mai reapăruse de atunci. 

Jasmine nu era deloc obişnuită să rămână atâta timp 
inactivă. Simţind nerăbdarea cuprinzând-o, aruncă o privire 
rapidă pe ceasul din perete. Era ora cinci după-amiază! 
Infirmierul întârziase aproape o oră! Se pregătea să-l sune, 
când uşa se deschise. Crezând că sosea în sfârşit, se 
întoarse. 

— Ah! Tocmai. 

Surâsul ei de bun venit se şterse când îl recunoscu pe 
Cliff. Atingându-şi uşor borul pălăriei Stetson, acesta o privi 
îndelung din cap până în picioare pe Jasmine, care începu 
să tremure. 

— Eşti mai bine? 

Uimită că avea încă un asemenea efect asupra ei, 
Jasmine îşi stăpâni emoția. Cliff nu i se păruse niciodată 
atât de înalt şi de atletic. 

— Da. Sunt destul de mulţumită că mă întorc acasă. 
Infirmierul Collins trebuie să mă însoţească la Ring. 

— Tocmai am vorbit cu el. Dacă nu te supără, am să te 
însoțesc eu. 

Fără să-i lase timp Jasminei să răspundă, îi arătă mica 
geanta de voiaj pe care o ţinea în mână. 

— M-am gândit că o să-ţi facă plăcere să treci s-o 
îmbrăţişezi pe Tess. De aceea, ţi-am adus ceva să te 


schimbi. 

Privirea Jasminei trecu de la geantă la Cliff. De ce se 
amesteca? Se dusese personal la fermă ca să scotocească 
prin lucrurile ei? Doar gândindu-se la asta, avu darul s-o 
facă să se simtă stingherită. 

— Eşti amabil, bâigui ea privind mica geantă de voiaj pe 
care i-o întindea. Nu va dura mult. 

Se retrase în cabinetul de toaletă al camerei, mulţumită 
să scape de hainele de lucru. La vederea lenjeriei adusă de 
Cliff, roşi până în vârful urechilor. În schimb, pantalonii albi 
de in aleşi de el se potriveau de minune cu seara caldă de 
vară. Atent, avusese grijă să-i aducă o bluză de dantelă de 
culoarea caisei, ale cărei mâneci lungi vor ascunde Tessei 
bandajul de la încheietura mâinii. Se gândise chiar să-i 
aducă trusa de machiaj. 

— Incă o dată mii de mulţumiri, Cliff, spuse ea revenind 
în cameră. Mătuşa Tess s-ar fi necăjit tare mult dacă nici în 
seara asta n-aş fi trecut s-o văd. 

Lăsară geanta de voiaj a Jasminei în biroul infirmierelor 
înainte de a urca la etajul Tessei. Fu uimită când Cliff o 
însoţi, dar se stăpâni să-i pună cea mai mică întrebare. În 
pofida acestui repaus forţat, se simţea obosită şi deşi se 
bucura să-şi vadă mătuşa, era nerăbdătoare să se întoarcă 
la Ring. 

— Jasmine! exclamă Tess, încântată. 

Zâmbetul ei se lărgi şi mai mult când văzu cine o însoțea 
pe nepoata ei. 

— Şi cliff! 

Inainte de a se apleca s-o sărute pe mătuşa ei, Jasmine 
trebui s-o salute mai întâi pe Mabel Asner, venită să-i facă o 
vizită prietenei sale. Jasmine ar fi jurat că în fața mâniei 
scandalizate a Mabelei, Cliff îşi ascunsese un zâmbet. 

— Voi sunteţi, hm. Împreună? întrebă aceasta din urmă. 

Ah, bârfitoarele, toate sunt la fel! Mabel ştia întotdeauna 
cine pe cine frecventa, cine cu cine se va căsători, cine de 


cine divorța, şi aşa mai departe fără să omită niciun detaliu 
picant din viaţa personală a fiecăruia. Dar acum îşi 
mărturisea neştiinţa şi mai cu seamă surpriza. Cliff păru că 
vrea să se joace cu bătrâna curioasă. 

— Da, şi vom lua cina împreună, seara asta, Jasmine şi cu 
mine. 

Dacă vestea o ului din plin pe Mabel Asner, ea îi provoca 
un şoc mult mai mare Jasminei. Dacă sesizase o schimbare 
subtilă în comportamentul lui Cliff, după sosirea ei, de acum 
înainte nu mai exista nicio îndoială posibilă. 

— Cum te simţi astăzi, mătuşă Tess? se informă ea pe un 
ton detaşat. 

Conversaţia se întoarse rapid asupra pronosticurilor 
optimiste ale medicului. Apoi Jasmine îşi luă rămas bun de 
la Tess, promiţându-i să treacă s-o vadă din nou a doua zi. 

— Mabel şi-a ratat ocazia, observă Cliff sosind la maşină. 
Ar fi trebuit să fie ziaristă la un ziar de scandal de două 
parale. 

Jasmine nu-i întoarse zâmbetul. Limba otrăvită a lui 
Mabel îi pricinuise odinioară mult rău, ale cărui efecte se 
făceau simţite şi astăzi. 

— În cazul acesta, de ce ai spus că vom cina împreună? 
în mai puţin de o oră, toată regiunea va fi la curent! 

Cliff deschise portiera Jasminei şi o ajută pe tânăra 
femeie să se urce. El aşteptă să se instaleze la volan pentru 
a-i răspunde. 

— Dacă am încerca să ne destindem, amândoi, şi să 
examinăm lucrurile, să spunem, în mod diferit? 

Jasminei nu-i venea să-şi creadă urechilor. 

— S-ar spune că regreţi amabilele tale cuvinte de ieri, îl 
ironiză ea. 

Cum Cliff nu răspundea decât printr-un zâmbet, ea oftă, 
luptând cu emoţiile pe care el ştia atât de bine să le 
trezească în ea. Nu se putea mulţumi să rămână pasivă, 
fără să clarifice situaţia. 


— Cliff, reluă ea, dacă aş fi fost atentă, acel şarpe nu m- 
ar fi muşcat. Dacă nu m-ar fi muşcat, ai fi fost scutit de 
acest proces de conştiinţă şi ai fi continuat să mă determini 
să plec. 

Cliff rămânând impasibil, Jasmine simţi crescându-i 
nervozitatea, cu atât mai mult cu cât Cliff începuse să se 
angajeze pe strada restaurantului Silver Spoon, un mic 
restaurant foarte plăcut, unde îndrăgostiţilor din Cascade şi 
din împrejurimi le făcea plăcere să se întâlnească. Când se 
opriră, Jasmine scutură din cap. 

— N-am niciun chef să mă afişez aici, Cliff. Vorbesc 
serios, insistă ea. 

El o privi îndelung înainte de a-şi pune din nou centura de 
siguranţă şi a porni la drum. Tăcerea nu fu ruptă decât o 
dată ce maşina lui Cliff se opri în faţa fermei. 

— Îţi mulţumesc încă o dată, Cliff. 

Fără să aştepte ca el să vorbească, Jasmine cobori din 
maşină ascunzându-şi cât mai bine tulburarea profundă. 
Cliff cobori la rândul lui pentru a deschide portbagajul unde 
pusese geanta de voiaj a tinerei femei. Se pregătea s-o ia 
când el i-o luă înainte. Spre marea surpriză a Jasminei, o 
însoţi chiar până la intrare, în spatele casei. 

— Dacă ai nevoie de ceva, nu ezita să-mi ceri, murmură 
el în sfârşit. 

O adâncă nelinişte o cuprinse pe Jasmine, atât de mult se 
temea să ia atenţiile încă inexplicabile ale lui Cliff drept 
manifestări sincere de afecţiune şi prietenie. 

— O.K! 

— Bine, dacă-mi dai voie, vreau să trec pe la hambar să 
mă ocup de două sau trei lucruri înainte să plec. 

— Lasă, am să le fac eu însămi, mâine. 

— Nu. Tu trebuie să te odihneşti. 

Neliniştea Jasminei spori şi mai mult. 

— Cliff, nu te mai ocupa de mine, te rog. 

Tonul rugător îmblânzi expresia de pe chipul lui Cliff. 


— Tocmai, este nevoie, replică el simplu. 

Fără să mai adauge nimic, Cliff se răsuci pe călcâie şi se 
îndreptă spre grajduri. Jasmine îl urmări cu privirea înainte 
să intre în bucătărie. Istovită şi tristă, cu picioarele moleşite 
de oboseală, se întinse pe canapeaua din salon şi se 
cufundă foarte repede în somn. Dormea de puţin timp când 
surveni coşmarul, mai mult amintire decât vis. Şi de data 
asta, Jasmine retrăi ca în prima zi cele mai mici detalii 
sfâşietoare ale acelei după-amiezi de primăvară când Angie 
îşi găsise moartea... 

— Sincer, Jasmine, conduci ca o cizmă! exclamă Paige cu 
nerăbdare. 

Crima pe care i-o reproşa Paige verişoarei ei era că 
vrusese să se oprească la stop pentru a privi conştiincioasă 
la dreapta şi la stânga înainte de a porni din nou. 

Angie, aşezată între cele două verişoare îi trase un cot 
discret Jasminei şi cele două schimbară o clipire de ochi 
complice. In colţul ei, Paige se îmbufnase, bătând în podea 
cu nerăbdare. 

Jasmine şi Angie împrumutaseră camioneta cea nouă a 
unchiului Calvin pentru a merge s-o ia pe Paige din oraş, de 
la o prietenă. Seara, Paige avea o întâlnire „care-i va 
schimba viaţa”, cum spunea ea în fiecare sâmbătă, fapt ce 
explica nerăbdarea ei de a se întoarce acasă şi iritarea în 
faţa a ceea ce considera exces de prudenţă din partea 
verişoarei ei. 

Simţindu-se susţinută de Angie, Jasmine respecta limita 
de viteză, poate chiar mai scrupulos ca de obicei. Exact în 
momentul când urmau să iasă din oraş, Angie tuşi uşor. 

— M-aş opri cu plăcere să beau ceva, zise ea cu un aer 
nevinovat. 

Jasmine înţelese imediat intenţia ei de a se distra pe 


seama lui Paige. 

— Şi eu, întări ea, punând în funcţiune semnalizatorul. 

— Aţi putea aştepta până acasă! exclamă Paige 
încrucişându-şi braţele, scandalizată. 

Dar Jasmine nu-i dădea nicio atenţie şi când, câteva 
minute mai târziu, opri în faţa unei benzinării, Paige fierbea. 

— Tu ce doreşti, Paige? întrebă Jasmine, fără să pară că 
remarca dispoziţia verişoarei ei. 

— Nimic! Grăbiţi-vă, este tot ce vă cer! 

Râzând pe sub mustață, lui Angie îi trebui o veşnicie să 
aleagă, apoi să numere banii, pentru a plăti. După aceea, îşi 
făcu o bucurie din a se întoarce să cumpere un baton de 
ciocolată. Când Jasmine şi Angie se întoarseră în sfârşit la 
Paige, ea se găsea la volan. Considerând că o neglijase 
destul, Angie şi Jasmine îşi reluară docile locul pe banchetă, 
cu Angie la mijloc. 

În culmea enervării, Paige demară în trombă, ignorând 
regulile elementare de siguranţă rutieră pentru a recupera 
timpul pierdut. Jasmine se pregătise să sugereze să-şi pună 
centurile de siguranţă, uitate din cauza plecării precipitate, 
dar camioneta trecu brusc peste un dâmb. Ea vărsă o bună 
parte din cutia de cola şi uită imediat sfatul ei prudent. 

Câteva minute mai târziu, pe drumul accidentat pe care 
Paige îl urmase ca să scurteze drumul, denivelările 
terenului o făcură să piardă controlul maşinii. 

Camioneta se năpusti cu o viteză ameţitoare spre râpă. 

Jasmine scoase un țipăt. 

Apoi se făcu întuneric. 

Jasmine fu trezită de o durere vie la cap şi de mirosul 
greţos de benzină. Camioneta era răsturnată cu roţile în 
sus, în fundul râpei, la câţiva metri de ea. În mod instinctiv, 
se apropie. La fiecare respiraţie o durere insuportabilă îi 
trecea prin tot corpul, atât de pătrunzătoare încât o orbea. 
Ca prin ceaţă, o zări pe Paige lungită în spatele camionetei. 
Dar nici urmă de Angie. O spaimă cumplită o copleşi în 


valuri succesive şi, în ciuda agoniei, continuă să înainteze, 
luptând cu umbrele negre care nu încetau să-i înceţoşeze 
vederea. În sfârşit, îşi atinse scopul. Ceea ce văzu atunci, 
într-o ultimă sclipire de luciditate, îi smulse un urlet de 
groază. 

Cliff percepu ca venind de foarte departe un geamăt 
surd, exact în momentul în care se pregătea să întoarcă 
cheia în contact. A doua oară, înţelese că ceva nu era în 
ordine. Cobori imediat din maşină şi se grăbi spre casă. In 
timp ce ezita să intre, ţipătul Jasminei ajunse la el. 

Gâfâind încă după cursa lui, Cliff o găsi pe tânăra femeie 
întinsă pe canapea, mişcând capul la dreapta şi la stânga, 
cu fruntea lucind de transpiraţie. 

— Angie, trezeşte-te... gemea ea. 

Auzind-o rostind acest nume, Cliff făcu ochii mari, ca 
paralizat. Jasmine părea să caute ceva, cu mâinile, aproape 
să-l atingă. 

— Te implor Angie, trezeşte-te. 

Un fior îl străbătu pe Cliff când recunoscu disperarea 
sfâşietoare în prada căreia se afla Jasmine. leşind din 
propria apatie, se apropie şi degetele lui se crispară pe 
umerii Jasminei. 

Mâinile care se cramponară de Jasmine şi o scuturau ca 
s-o trezească nu semănau deloc cu cele care o 
îndepărtaseră de camionetă exact înainte să explodeze într- 
un violent jet de flăcări. Dar Jasmine se zbătu cu tot atâta 
putere. Trebuia cu orice preţ s-o salveze pe Angie. 

— Nu, nu! Angie este acolo! bâigui ea. 

Apoi, deodată, înţelese că era aşezată, cu degetele 
crispate pe încheieturile mâinilor lui Cliff. 

Îl privi fără să-l vadă. 

— Angie? Este... 


Lumina alungă încetul cu încetul coşmarul care nu mai 
lăsă curând în urma lui decât o adâncă disperare şi un 
sentiment de pierdere teribilă. 

— Oh, Doamne Sfinte, Cliff. 

Cliff nu-şi putea desprinde ochii de faţa răvăşită a 
Jasminei. Disperarea pe care o vedea acolo îl bulversa. 
Încetul cu încetul, urmările şocului pe care-l suferise se 
făceau simţite. Înţelegea în sfârşit ceea ce ar fi trebuit să 
înţeleagă în urmă cu cinci ani: Jasmine nu era mai de 
condamnat de accident decât ar fi fost Angie în locul ei, şi 
ea suferea la fel de mult ca el însuşi din cauza teribilelor lui 
consecinţe. Afecţiunea care creştea în el şterse pentru 
totdeauna ultimele urme ale ostilităţii lui. 

— Te rog, lasă-mă, îl imploră Jasmine, respingându-l. 

Prea agitată ca să stea locului, se ridică şi se apropie de 
fereastră. Culorile purpurii ale apusului erau atât de 
asemănătoare cu imaginea ultimelor viziuni ale coşmarului 
încât se cutremură. 

— Jasmine? 

Ea se încordă, fără să se întoarcă. Niciodată imaginile şi 
senzațiile din coşmarul ei nu fuseseră atât de puternice ca 
astăzi. 

— Jasmine, insistă el. 

Îngrijorarea lui Cliff părea sinceră şi făcu să sporească 
lacrimile Jasminei. 

— Nu te frământa pentru mine, îi aruncă ea. Du-te acasă, 
acum. 

În loc s-o asculte, Cliff i se alătură la fereastră. 

— Aceste coşmaruri în legătură cu Angie revin adesea? 

Jasmine se forţă să-şi înăbuşe un hohot de plâns. 

Tăcerea se prelungea, grea, strivitoare. 

Ideea că, deodată, Cliff se interesa de ea era de 
nesuportat pentru Jasmine. 

— Du-te, Cliff. 

Simţind mâinile blânde ale lui Cliff pe umerii ei, începu să 


tremure. Vru să se îndepărteze, dar el spori strânsoarea, 
înainte de a începe să-i maseze liniştitor ceafa. O senzaţie 
de căldură o cuprinse încetul cu încetul pe Jasmine. Când 
tremurul ei se accentuă, Cliff îi ceru să se destindă 
sprijinind-o de el. Jasmine refuză. 

— Pleacă, insistă ea, mai slab. 

Lupta din toate puterile să nu se întoarcă să se arunce de 
gâtul lui Cliff. Acesta îi înţelese tulburarea, atât de 
asemănătoare cu a lui, şi o imensă compasiune îi umflă 
pieptul. 

— Îndată, Jasmine, murmură el. 

Când o luă în braţe, Jasmine se agăţă cu disperare de el, 
ca şi cum nu mai avea puterea să ducă singură povara care 
o apăsa de cinci ani de zile. Nimeni nu se preocupase 
vreodată de şocul şi disperarea ei în faţa tragicului sfârşit a 
celei mai bune prietene. Nici măcar mătuşa Tess. 

— Nu-i nimic, totul s-a sfârşit, şopti Cliff strângând-o în 
braţe cu blândeţe. 

Jasmine se simţea brusc neputincioasă ca un mic copil 
copleşit de o adâncă supărare. Incet, Cliff o conduse la 
balansoarul de lângă fereastră şi o trase pe genunchii lui. 
Jasmine nu se gândi o singură clipă să se împotrivească. 

Minutele trecură, întunericul se îngroşă în cameră şi de 
jur-împrejurul casei. 

La căderea nopţii, lacrimile Jasminei se opriră. Rămase 
vlăguită în braţele lui Cliff, obraz lângă obraz, legănată de 
balansul regulat al balansoarului. El continua s-o ţină strâns 
în braţe şi Jasmine savură un lung moment senzaţia de 
siguranţă ce i-o dădea această prezenţă puternică şi 
prietenoasă, fără să-şi pună cea mai mică întrebare. 

Când Cliff începu să vorbească, sunetul vocii lui grave şi 
profunde reuşi s-o calmeze cu totul pe Jasmine. 

— Angie avea multe coşmaruri când era mică, murmură 
el mângâind obrazul Jasminei. Este ciudat, un singur lucru 
reuşea s-o liniştească: balansoarul, în braţele mele. 


— Angie era cea mai bună prietenă a mea, Cliff, zise 
Jasmine. Pentru nimic în lume nu i-aş fi pus viaţa în pericol. 

ÎI implora pe Cliff să accepte în sfârşit adevărul, în puţine 
cuvinte. Nu era nicidecum răspunzătoare de accidentul care 
costase viaţa surorii lui. Şi trebuia s-o creadă pe cuvânt, 
deocamdată. Să se arate mai explicită şi să dezvăluie totul 
acum, ar fi bulversat-o atât de mult pe mătuşa Tess încât 
Jasmine prefera să se abţină. Dar dacă Cliff întrezărea cel 
puţin adevărul prin aceste fraze simple, coşmarul celor cinci 
ani ar lua atunci sfârşit. 

El clătină din cap. 

— Ştiu, Jasmine, răspunse el, într-un murmur abia auzit. 

Inima Jasminei tresări de bucurie. Cu ochii din nou plini 
de lacrimi, se redresă şi scrută faţa lui Cliff. 

— Este adevărat? întrebă ea, nebună de speranţă. Mă 
crezi? i 

— Nu erai decât o puştoaică, zise el cu blândeţe. Inţeleg 
bine cât ai suferit, de atunci. 

Jasmine nu putu decât să-l privească îndelung, 
neputincioasă şi fără grai, în timp ce vederea i se înceţoşă 
din nou. Vru să se ridice, dar Cliff o reţinu. 

— Angie ar fi vrut să rămânem prieteni, declară el. Acum 
înţeleg de ce. Poate a venit vremea să trecem cu buretele 
peste aceşti cinci ani. Să încercăm s-o facem, Jasmine. Ce 
părere ai? 

Jasmine îşi dădu brusc seama de apăsarea mâinilor lui 
Cliff pe mijlocul ei. O emoție tandră şi totodată încărcată de 
amărăciune o copleşi: în acelaşi timp când Cliff îi ierta o 
crimă pe care n-o făcuse, îi oferea împăcarea la care ea 
renunţase de atât de multă vreme. De ce trebuia ca atâta 
nedreptate să continue încă să apese pe umerii ei? Când va 
ieşi oare adevărul în sfârşit la lumină? 

Totuşi, temându-se prea mult să nu compromită acest 
armistițiu, chiar incomplet, Jasmine îşi puse din nou capul 
pe umărul primitor al lui Cliff. 


— De acord, murmură ea. 

— Perfect. Ce-ai spune de o cină, pentru a sărbători noua 
noastră înţelegere? 

— Dă-mi puţin timp să-mi revin, apoi mă ocup de cină, 
spuse ea cu ochi strălucitori. 

Se îndepărtase deja când Cliff o prinse de mână. 

— Nu te grăbi. Am să pregătesc eu totul. 


Capitolul 7 


După ce se demachiase complet, Jasmine se stropi cu 
apă rece pe faţă, îşi dădu cu rimel pe gene şi cu un ruj palid 
pe buze. 

Zgomot de veselă ajunse până la ea din bucătărie şi, la 
un moment dat ar fi putut jura că-l auzise pe Cliff 
fredonând. Intârzie cât mai mult timp posibil în baie, 
aşteptând să-şi domolească nervozitatea, înainte de a-l 
reîntâlni. Era singurul care o văzuse vreodată într-o 
asemenea stare. La capătul unei jumătăţi de oră, totuşi, 
trebui să-şi adune curajul şi să coboare la parter. 

Spre marea ei uşurare, Cliff era întors cu spatele când 
intră fără zgomot în bucătărie. 

— Îți plac ochiurile bine prăjite? întrebă el, avertizat 
probabil de un al şaselea simţ. 

— Exact, răspunse Jasmine, nu fără neîncredere. 

O îndoială o cuprinse. Se putea să nu fie animat de un 
sentiment de milă? Unii bărbaţi deveneau deodată prea 
sensibili în faţa unei femei în lacrimi şi Jasmine nu se 
abţinuse să-şi manifeste durerea. Ce punea deci la îndoială: 
bunăvoința lui Cliff putea să nu fie decât compasiune? 

Stânjenită, nehotărâtă, Jasmine se apropie de Cliff când 
acesta punea câteva felii de roşii alături de carnea tăiată 
mărunt din tigaie. 

— Pot să-ţi dau o mână de ajutor? propuse ea. 

— Ai putea să pui tacâmurile, de exemplu. 

Jasmine se grăbi să se execute. Punea farfurii şi tacâmuri 
pe masă când un delicios miros invadă bucătăria. 

— Iţi place meniul meu, Jasmine? 

— Din moment ce nu eu sunt la maşina de gătit, sunt în 
stare să înfulec orice. 

— Nu prea îţi place să găteşti, s-ar spune. 

— Nu. Din fericire, nu sunt prea des obligată să suport 
acest supliciu. 


Ea regretă imediat că divulgase această informaţie, 
oricât de lipsită de importanţă părea. Cliff risca să tragă 
concluzia că muncea într-o fermă de o asemenea mărime 
încât să justifice angajarea unei bucătărese. 

— De fapt, nimeni nu mi-a spus niciodată cum îţi câştigi 
existenţa, zise el pe bună dreptate. 

Înainte de a veni la Cascade, Jasmine îşi jurase să nu 
dezvăluie nimic despre viaţa ei din Colorado. Acolo, toată 
lumea o stima şi pentru nimic în lume nu voia să-şi 
amestece anturajul în coşmarurile îngrozitoare pe care le 
trăise cu câţiva ani în urmă. 

— Am lucrat în destul de multe locuri, răspunse ea în 
mod deliberat evaziv. Dar în principal în Kansas şi în 
Colorado. 

— Paige mi-a spus că te ocupi mai ales de cai, insistă 
Cliff. 

Jasmine îi întoarse spatele şi deschise uşa frigiderului 
pentru a-i inspecta conţinutul. 

— Îmi plac mult animalele. Ce vrei să bei la masă, lapte, 
suc de portocale sau coca? 

Cliff trebuie să fi înţeles că Jasmine încerca să schimbe 
vorba, deoarece nu mai insistă. Dar când terminară de 
pregătit masa împreună, Jasmine surprinse în mai multe 
rânduri o licărire întrebătoare în privirea lui Cliff. Aşezându- 
se imediat la masă, totuşi, atmosfera se destinse şi Jasmine 
îşi alungă temerile pentru a se desfăta cu această mâncare 
pe care n-o pregătise ea. 

Aducând o farfurie cu pâinişoare de casă, Cliff avu un 
gest stângaci şi răsturnă totul pe jos, ceea ce declanşă 
veselia Jasminei. Ce departe era, acum, coşmarul de 
adineaori! Jasmine redevenise, pentru câteva secunde, 
adolescenta fără griji şi mereu veselă care fusese în 
compania lui Angie şi a lui Cliff. 

Simţindu-se puţin vinovată că râsese din toată inima în 
faţa lui Cliff, la atât de puţin timp după adânca ei tristeţe, 


Jasmine aruncă pe furiş o privire spre Cliff. Se simţi 
stânjenită când văzu trecând peste faţa însoţitorului ei o 
umbră întunecată! Jasmine redeveni îndată serioasă, 
trecând imediat în defensivă. El o observa cu o asemenea 
intensitate încât o teamă de neînțeles o cuprinse pe tânăra 
femeie. O clipă, chiar, fu cât pe ce să se lase ispitită de 
farmecul ochilor lui negri şi strălucitori. Din fericire, găsi 
forţa să-şi revină şi întoarse capul. 

Cliff nu întârzie să rupă tăcerea. El vorbi pe un ton senin, 
ca şi cum nimic nu se întâmplase. 

— Am stabilit: mâine, eu voi fi cel care va prinde caii de 
care ai intenţia să te desparţi. Am să-i duc eu însumi spre 
vânzare la Cascade. 

Jasmine îşi stăpâni o strângere de inimă. Propunerea lui 
Cliff însemna nici mai mult nici mai puţin că avea mereu 
aceeaşi dorinţă să-şi ia tălpăşiţa şi să dispară. De data 
aceasta nici măcar nu încercă să se împotrivească. 

— Aşa rămâne, răspunse ea. 

Împingea farfuria în faţa ei când o durere ascuţită îi 
străpunse încheietura mâinii. Dar nu lăsă nimic să se vadă. 
De adineaori, rana nu încetase s-o înjunghie astfel din când 
în când, o masa uşor pe sub masă, ca să nu-l alarmeze pe 
Cliff. 

— O să-mi porţi pică pentru că am aranjat totul în locul 
tău? se hazardă Cliff, surprins de aerul ei preocupat. 

Jasmine reuşi să zâmbească. 

— Şi tu o să încerci să te cerţi cu mine, din întâmplare? 

— Posibil. 

Ea dădu în lături o şuviţă din părul ei şi se ridică pentru a 
strânge masa. 

— Dacă mai iei încă o dată hotărâri privind Ringul fără să 
mă consulţi, s-ar putea foarte bine să-ţi pară rău! 

Cliff se ridică în momentul în care ea se pregătea să 
farfuriile. 

— Mă ocup eu, declară el ducându-le la chiuvetă. Şi de 


a 


spălat, de asemenea. Tu rişti să-ţi uzi pansamentul. 

Argumentul avu câştig de cauză. Amuzată, Jasmine 
urmări pe îndelete fiecare din gesturile lui Cliff, surprinsă de 
îndemânarea acestuia. In mai puţin de zece minute, 
terminase. 

— Ce eficacitate! glumi ea văzându-l că termină ştergând 
cu buretele maşina de gătit. 

— Mi se întâmplă deseori să mă descurc absolut singur, 
explică el lăsându-şi în jos manşetele cămăşii. Acum, 
înainte să plec, aş dori să arunc o privire la încheietura ta. 

Jasmine ridică din umeri. 

— De ce? Mă mai doare puţin, dar este normal, nu? 

Surd la protestele ei, Cliff îi luă mâna şi începu să-i 
desfacă  bandajul. Blândeţea gesturilor lui îi procură 
Jasminei o infinitate de senzaţii, una mai delicioasă decât 
alta. Durerea refuza să dispară complet, dar încheietura era 
mai puţin umflată şi de o culoare mai apropiată de normal. 
Satisfăcut de acest examen, Cliff refăcu bandajul fără a lăsa 
mâna Jasminei decât când îşi îndeplini treaba. 

— Nu ţi-e teamă să rămâi singură toată noaptea? se 
nelinişti el. 

Era atât de aproape de Jasmine încât simţi, nu fără o 
anume tulburare, deliciosul miros al after-shavului său. 

Ea se sili cu mare greutate să-şi mascheze jena. 

— Nu văd de ce. Mulţumesc pentru tot Cliff, adăugă ea. 

Deodată, o senzaţie ciudată o cuprinse pe Jasmine. Ar fi 
putut chiar să jure că el îşi dăduse seama, deoarece o privi 
cu nişte ochi atât de duioşi, atât de. 

Oh, nu existau cuvinte care să descrie acei ochi! După 
câteva secunde, Cliff o atrase pe Jasmine în braţele lui. Ea 
era incapabilă să reziste blândeţii pe care Cliff o punea 
acum în fiecare din mişcările lui. S-ar fi spus că ţinea să 
apere un moment nesfârşit de preţios şi de gingaş. Şi când 
o strânse în braţe pe tânăra femeie, ea închise ochii simțind 
că se lasă în voia unei dorinţe pe care aproape nu mai 


reuşea s-o stăpânească. 

— Nu trebuie, îl imploră ea când buzele lui Cliff le 
atinseră uşor pe ale ei. 

— Unele lucruri sunt inevitabile, Jasmine, murmură el, cu 
buzele lângă ale ei. 

Fără voia ei, Jasmine îşi strânse braţele în jurul taliei lui 
Cliff. La fiecare mângâiere a acestuia, simţea un foc 
răspândindu-se în ea. Reuşi totuşi să-i scape ca să-şi 
lipească obrazul fierbinte de gâtul lui 

— Să nu mergem prea departe, bâigui ea tremurând. Te 
rog, Cliff. 

Încetul cu încetul, el îşi slăbi îmbrăţişarea. 

— Ai fără îndoială dreptate. La ce bun să grăbim 
lucrurile? O să vedem mai limpede data viitoare. 

— Nu va exista data viitoare, răspunse Jasmine 
îndepărtându-se de el. 

Incapabilă să întâlnească privirea lui Cliff, îşi păstră capul 
plecat în timp ce el acceptă fără tragere de inimă. 

— Dacă ai nevoie de ceva, cunoşti numărul de telefon de 
la Orion, zise el punându-şi pălăria pe cap. Pentru cai, am 
să trec înainte de ora zece, mâine dimineaţă. Oamenii mei 
se vor ocupa de restul, poţi să dormi până târziu dimineaţă, 
dacă te îndeamnă inima. 

Cum el ezita, Jasmine îşi ridică ochii. 

— Noapte bună, încheie el. 

— Noapte bună, Cliff. 


x k x 


Jasmine perie cu meticulozitate ultimul din cei patru cai 
pe care se hotărâse să-i vândă. Se pusese pe treabă cu 
două ore mai înainte, sperând că grija deosebită ce o 
acordase acestei munci îi va permite să obţină cel mai bun 
preţ pentru fiecare din ei. 

Toţi patru - doi roibi, unul şarg şi o iapă murgă, nu mai 


erau la prima tinereţe. Nu peste mult timp, îngrijirile lor 
veterinare vor costa o avere. 

De când sosise, câteva săptămâni mai înainte, Jasmine 
avusese timp să-şi dea seama că, deşi iapa murgă şi cei doi 
roibi erau ideali pentru a fi încălecaţi de copii, le lipsea în 
special rezistenţa pentru a fi de mare folos într-o fermă de 
animale. Sargul avea o fire rea şi înclinația supărătoare de 
a azvârli din picioare la cea mai mică nemulţumire. Jasmine 
avusese în mai multe rânduri ocazia s-o constate. Bărbaţii 
pe care voia să-i angajeze aveau nevoie de animale de 
încălecat mai viguroase şi mai ascultătoare decât cele ale 
Ringului. 

Termină de periat iapa murgă şi o alăturase celorlalţi cai, 
în momentul în care Cliff sosea la volanul unui camion care 
tracta în spate o remorcă pentru animale. Jasmine strânse 
periile şi cârpele în timp ce el întorcea în curte şi oprea 
motorul. Stăpânindu-şi stinghereala subită, Jasmine aruncă 
toate materialele într-o găleată şi se apropie. 

— Eşti cam palidă, observă Cliff coborând pe pământ. Mi 
se pare că doctorul ţi-a prescris multă odihnă timp de 
câteva zile. 

— Este adevărat. 

Apoi, hotărâtă să nu ia în seamă îngrijorarea lui Cliff, 
întinse braţul în direcţia cailor. 

— După cum vezi, sunt gata. 

Cliff dădu din cap. În timp ce Jasmine se întoarse şi plecă 
să-i dezlege, Cliff deschise uşile din spate ale remorcii, gata 
să-i primească. 

lapa murgă şi primul roib urcară fără a se împotrivi, în 
schimb şargul îi dădu Jasminei de furcă. 

— Mă ocup eu, zise Cliff. 

— Nu, lasă-mă pe mine s-o fac. 

Vorbind calului cu o voce blândă, Jasmine luă hamul cu 
ambele mâini. Animalul îşi manifestă încă o dată teama, dar 
sfârşi prin a se lăsa condus spre camion. Totuşi, abia intră 


prima copită în contact cu podeaua metalică şi enormul 
animal se cabră, antrenând-o pe Jasmine cu el. Răsucirea 
încheieturii mâinii îi smulse acesteia un țipăt de durere. Şi- 
ar fi pierdut echilibrul şi ar fi căzut dacă nu s-ar fi repezit 
Cliff s-o prindă. Imediat după aceea, el se apropie de cal şi 
încercă să-l calmeze. Când acesta înţelese cu cine are de-a 
face, sfârşi prin a se supune cu docilitate. Câteva minute 
după aceea, urcă în remorcă. 

În timp ce Cliff închidea cu grijă zăvorul, Jasmine se 
sprijini de portieră, aşteptând să i se potolească durerea 
ascuţită din încheietura mâinii. 

— Pentru Dumnezeu, Jasmine! Puteai să-ţi faci mult mai 
mult rău! strigă Cliff. 

Ea îşi ascundea cât mai bine durerea pentru a-şi reveni 
şi-l privi drept în ochi pe Cliff. 

— La ce-ţi serveşte să fii atât de încăpăţânată? continuă 
el. 

— La acelaşi lucru ca şi ţie, cred, replică ea. 

Întorcându-i spatele, se îndreptă spre casă. 

— Ne întâlnim la târg cu certificatele cailor, îndată ce mă 
voi schimba. 

— Du-te şi le caută imediat, te aştept. N-ai de ce să faci 
atâta drum degeaba. 

La aceste cuvinte, Jasmine încetini, înainte de a se 
întoarce. 

— Am intenţia să asist la vânzare, dacă vrei să ştii, Cliff. 
N-ai să mai poţi schimba nimic din asta. 

Din experienţă, Jasmine ştia că dacă proprietarul este 
prezent, caii se vând mai bine. Şi ea avea în vedere să-şi 
acorde toate şansele de partea ei pentru a obţine cel mai 
bun preţ pe cei patru cai. 

— Nimeni n-a spus niciodată contrariul, îi replică 
impasibil Cliff. Nu văd niciun motiv să te împiedic să vii în 
oraş cu mine. 

Tonul Jasminei se îmblânzi. 


— Hm. Bine, pleacă înainte şi ne vom întâlni acolo. De 
altfel, aş vrea să trec pe la spital să mi se examineze rana 
şi să-mi schimbe pansamentul. 

Văzându-l pe Cliff că o măsura din cap până-n picioare, 
cu o expresie sumbră, Jasmine îşi ţinu respiraţia, apoi roşi 
până în vârful urechilor la amintirea îmbrăţişării lor din ajun. 
Niciodată n-o să uite senzaţia buzelor fierbinţi ale lui Cliff 
peste ale ei. 

— Cade bine astăzi, am tot timpul, declară acesta din 
urmă cu o voce profundă şi gravă. 

Privirile lor se întâlniră şi Jasmine rămase câteva clipe ca 
paralizată. 

— Eşti sigur? 

— Absolut. Este chiar mult timp de când n-am mai avut o 
asemenea certitudine. 

Subinţelesul o făcu pe Jasmine să se tulbure, dar se feri 
să lase să se vadă asta. 

— N-o să întârzii mult, îi aruncă ea reluându-şi drumul 
spre casă. 

În mai puţin de zece minute, ieşea din casă, îmbrăcată în 
blugi curaţi şi o bluză ecosez care-i accentua reflexele 
strălucitoare ale părului. Evitând cu grijă să întâlnească 
privirea lui Cliff, sprijinit cu nonşalanţă de camion, Jasmine 
îşi aruncă geanta prin geamul deschis. Se pregătea să 
meargă să ia şeile puse de dimineaţă în camioneta Ringului 
când Cliff i se adresă: 

— Le-am luat eu, spuse el, apropiindu-se pentru a 
deschide portiera din dreapta. 

Jasmine şovăi, apoi se întoarse. Trecerea prin faţa lui Cliff 
pentru a-şi lua locul în maşină îi acceleră Jasminei bătăile 
inimii. Uşurarea ei fu de scurtă durată, căci după ce trântise 
portiera, el veni să se aşeze la volan. 

— Dacă te-ai destinde puţin, Jasmine? murmură el, 
întorcând cheia în contact. Nu putem oare să fim prieteni, 
noi doi? 


Surprinsă de sinceritatea lui, Jasmine îi aruncă o privire 
cu coada ochiului, cu un suspin pe cât de nervos, tot pe- 
atât de exasperat. 

— lartă-mă, dar mi-e greu să cred în această sinceritate 
subită. 

După o scurtă ezitare, se hotărî să nu-şi mai ascundă 
gândurile. 

— N-am ce face cu prietenia ta dacă n-o datorez decât 
lacrimilor mele de aseară. 

— Te înşeli, Jasmine, îi replică el. Mi se pare că ceea ce ni 
s-a întâmplat merge mult mai departe. 

Jasmine rămase câteva clipe cu gura căscată. 

— Nu ţi-am pretins atât. 

— Anumite semne nu înşală, Jasmine. Şi mi-e teamă că 
nu le pot găsi decât o singură interpretare posibilă. Mă înşel 
sau am dreptate? 

Luată pe nepregătite, Jasmine nu găsi niciun răspuns. 
Atunci, un zâmbet apăru pe buzele lui Cliff care clătină din 
cap şi vorbi încetişor. 

— Am dreptate. 

„Totul se întâmplă prea repede”, se gândi Jasmine. De pe 
scaunul ei din tribuna cumpărătorilor de cai, nu-l pierdea 
din ochi pe Cliff. Urcat în şaua calului roib, el făcea turul 
manejului. Într-un vacarm din care nu se înţelegea nimic, 
distinse vocea  evaluatorului de vânzări atunci când 
deschise licitaţia. 

Jasmine îşi stăpânea din ce în ce mai greu fascinatia 
crescândă pentru Cliff, după împăcarea lor din ajun. Îşi 
pierdea orice bun-simţ şi-şi reproşa asta cu amărăciune. 
Nici astăzi nu reuşea să-l uite, nici măcar pentru câteva 
minute şi-i urmărea cu privirea fiecare mişcare. Urcase pe 
calul nesupus cu o autoritate pe care animalul nici nu se 
gândise s-o conteste. Cliff fusese întotdeauna un bun 
călăreț, dacă amintirile Jasminei erau exacte, puţini au fost 
caii care i-au ţinut piept. 

Aceste mâini puternice care ţineau frâiele îi atrăgeau 
privirea şi-i aduceau aminte tinerei femei evenimentele din 
seara precedentă. Derutată de lacrimile care-i înceţoşară 
brusc vederea, se forţa să-şi vină în fire aruncând o privire 
în jurul ei. Jasmine cunoştea cea mai mare parte a 
vânzătorilor şi cumpărătorilor prezenţi, cu excepţia câtorva 
necunoscuţi care-i treziră imediat neîncrederea: unii 
fabricanți de mâncare pentru câini sau pisici cumpărau la 
preţuri bune caii bătrâni care sfârşeau în cutiile de 
conserve. Ea îşi făgăduise că animalele lui Tess nu vor 
cunoaşte această soartă. 

Unul câte unul fură vânduți curând toţi patru unor 
oameni din regiune. 

— N-ai văzut niciunul pe care ti-ar fi plăcut să-l cumperi? 
o întrebă Cliff când se întâlni cu ea la camion. 

Ea scutură din cap. Riscul unei greşeli era prea mare în 
astfel de vânzări şi Jasmine considera că este preferabil să 
nu grăbească lucrurile. 


— Nu. 

— Am unul sau doi cai de patru ani de care am intenţia 
să mă despart, o informă Cliff. Nimic extraordinar, dar sunt 
perfect sănătoşi. Am să ţi-i arăt imediat, dacă te 
interesează. 

Jasmine se forţă să zâmbească. 

— De ce nu? 

Căldura o copleşi. Rareori se simţea obosită în mijlocul 
zilei, dar efectul sedativului luat de dimineaţă pentru a-i 
potoli durerea de la încheietură se estompase de mult. 

— Te-ai gândit să-i dai toate lămuririle contabilului pentru 
a-ţi trimite contractele de vânzare? se informă Cliff. 

— Bineînţeles. Nu aşa se procedează aici? 

Fără să mai aştepte să-i răspundă, înconjură camionul şi 
urcă să se aşeze pe scaun, cu un oftat de oboseală. O dată 
aşezată, se strădui să se destindă masându-şi ceafa care o 
durea îngrozitor. In acest timp, Cliff verifică presiunea 
cauciucurilor remorcii, care acum era goală. Auzindu-l că se 
întoarce, îşi încetă masajul. 

O dată instalat la volan, Cliff arătă cu bărbia încheietura 
bandajată a Jasminei. 

— Vrei să mergi să-ţi verifici pansamentul? se interesă el. 

— Aş prefera să prânzesc mai întâi. Şi pentru că ai 
refuzat să contribui la cheltuielile de transport al cailor, vei 
fi invitatul meu. 

El întoarse cheia în contact. 

— Invitatul tău? De acord. Voi merge cu plăcere să încerc 
acel nou restaurant de pe drum. Tu nu? 

În ascensorul care-i aducea înapoi la parterul spitalului, 
Jasmine se bucură la gândul că în sfârşit se întoarce acasă. 
Incheietura fusese din nou curățată, dezinfectată şi 
bandajată şi coborâse să-i facă o vizită mătuşii Tess, 


însoţită de Cliff. După fruntea încreţită a mătuşii, înţelesese 
imediat că Tess nu uitase nimic din întâmplarea neplăcută 
care fusese cât pe ce să coste viaţa nepoatei ei. Jasmine 
trebuia să-şi petreacă tot timpul vizitei, liniştindu-i temerile. 

— Cliff, îţi mulţumesc că m-ai ajutat s-o liniştesc pe 
mătuşa Tess. Îţi arată încredere în toate privinţele. 

— Şi ţie de asemenea, îţi atrag atenţia, răspunse Cliff, 
trecându-şi un braţ în jurul taliei Jasminei. Tess este cu atât 
mai mult neliniştită cu cât se simte neputincioasă să te 
ajute. Fără să mai socotim că îşi reproşează cu siguranţă că 
te-a vârât în această încurcătură. 

— Nu-mi place s-o văd atât de neliniştită. Se ştie cât 
poate să-i dăuneze cea mai mică supărare. 

La ieşirea din ascensor, Cliff îşi spori strânsoarea, 
conducând-o pe Jasmine către ieşirea ce dădea direct în 
parcare. 

— Îşi recapătă forţele de pe o zi pe alta, declară el pe un 
ton _liniştitor. Şi apoi, va trebui să înveţe să-şi domine 
emoţiile. 

— Lasă-i timp să se restabilească, insistă Jasmine, încă 
obsedată de imaginea mătuşii prăbuşindu-se la picioarele 
ei, în cimitir. 

— Au trecut aproape patru săptămâni de când s-a 
întâmplat, îi aduse aminte Cliff. În două sau trei zile va ieşi 
din spital. Este timpul să-şi revină. 

Vocea Jasminei se gâtui. 

— Ai văzut bine că mâinile îi tremurau încă mult. f 

— Da, recunoscu Cliff, trecând prin uşile automate. Iți 
atrag atenţia că, pentru moment, nici tu nu te simţi mai 
bine. Se poate jura că, dintr-o clipă în alta, vei izbucni în 
lacrimi. 

Dintr-odată vulnerabilă, Jasmine îşi muşcă buzele, 
luptându-se să se stăpânească. Nici nu se punea problema 
să se poarte cu Cliff la fel de prosteşte ca ieri seară. 

Drumul se desfăşură în tăcere, până când se apropiară 


de răspântia spre Orion. 

— Te simţi în stare să arunci o privire cailor despre care 
ţi-am vorbit mai înainte? 

— De ce nu? 

— Putem amâna această vizită pentru mâine. 

Jasmine clătină din cap a negatie. 

— Inutil să pierdem timpul. 

Cliff se angajă pe drumul mărginit de tufişuri înalte care 
ducea la ferma lui. Trecură prin faţa casei înainte de a se 
îndrepta spre ţarcul de vite. Abia oprise Cliff motorul când 
unul din oamenii lui se apropie. Acesta discută câteva clipe 
cu Cliff, apoi plecă şi reveni aducând doi cai pe care-i 
închise în ţarc. 

Jasmine inspectă cu minuţiozitate cei doi roibi, apoi Cliff 
ceru să li se pună şeile şi să fie încălecaţi de doi oameni ai 
lui, care merseră până la o mică păşune unde păşteau o 
jumătate de duzină de vaci împreună cu viţeii lor. 

Alături de Cliff, cu braţele încrucişate pe bariera care-i 
ajungea la înălţimea pieptului, Jasmine urmări cu interes cei 
doi cai la treabă. Un sfert de oră îi ajunse pentru a 
recunoaşte că aceştia erau perfect antrenați. 

— De ce spuneai adineauri că n-au nimic extraordinar? îl 
întrebă Jasmine. 

— Voiam doar să spun prin asta că n-au nici înfăţişarea şi 
nici frumuseţea cailor cu care trebuie să fii obişnuită. 

Un fior de îngrijorare o străbătu pe Jasmine la aceste 
cuvinte. Ea îşi întoarse iute capul. 

— Ce te face să crezi asta? întrebă ea cu tonul cel mai 
dezinvolt posibil. 

— Tess m-a făcut să înţeleg că ai lucrat pentru un mare 
crescător de cai din Colorado. 

O vie curiozitate se ghicea în privirea lui Cliff. Jasmine fu 
imediat în defensivă. 

— Nu atât de mare ca aceasta. Dar să revenim la caii de 
aici. Cât ceri pe ei? 


Cliff îşi luă un răgaz înainte de a răspunde, în mod vădit 
contrariat că rămăsese destul de evazivă. Apoi îi spuse un 
preţ atât de ridicol încât Jasmine izbucni în râs. 

— Haide, Cliff! Este absurd! Ca şi cum mi i-ai dărui! 

— Îți atrag atenţia că nu ţie îţi fac acest serviciu, ci 
Tessei. 

Această precizare, cel puţin brutală, n-o descurajă pe 
Jasmine. 

— Ai făcut deja servicii serioase mătuşii Tess, Cliff. Tu o 
cunoşti, nu acceptă acte de caritate. 

Acestea fiind zise, Jasmine indică un preţ pe care-l 
considera mai echitabil. Cliff avu un oftat de nerăbdare. 

— Momentul este prost ales ca să te încăpăţânezi, 
Jasmine. 

— Nu este vorba de asta. Aceste animale valorează din 
plin cât ţi-am propus. 

— Nu mă interesează. 

— De ce? 

Un amestec de iritare şi de jenă schimbă expresia de pe 
chipul lui Cliff. 

— Îmi dau seama că la Ring situaţia este mai gravă decât 
îmi închipuiam. Dacă aş fi ştiut mai de mult, aş fi găsit un 
mijloc s-o ajut pe Tess. 

— Nu-i ajuţi niciodată decât pe cei care vor, replică 
Jasmine, ascunzându-şi un zâmbet. 

— Atunci, ce facem cu caii? insistă Cliff. 

Licărirea brusc călduroasă din ochii lui tempera 
seriozitatea tonului. Descumpănită, Jasmine îşi feri privirea, 
asaltată de sentimentele profunde pe care Cliff i le 
inspirase întotdeauna. El manifestase deja multă 
generozitate trimiţându-i doi din oamenii lui şi ce să mai 
spună despre timpul pe care i-l consacrase astăzi? Fără să 
mai ţină seama că-i promisese să-i găsească un şef de 
echipă pentru Ring. Era un motiv în plus să refuze 
cumpărarea acestor cai la un preţ derizoriu. 


După ce respiră adânc, scutură din cap. 

— N-am să-ţi dau o centimă în minus. Dacă refuzi, am să 
caut în altă parte. 

Cliff nu răspunse nimic şi faţa lui se înăspri. Văzându-l că 
se întorcea spre oamenii lui, care aşteptau urmarea 
evenimentelor, Jasmine îşi simţi inima strângându-se: urma 
să compromită împăcarea începută cu mai puţin de 
douăzeci şi patru de ore mai înainte? Un val de panică îi 
copleşi sufletul. Dacă va pune din nou la îndoială prietenia 
lor, ea nu va putea suporta. 

— Ed, strigă Cliff omului său, domnişoara Ross îi cumpără 
pe cei doi. Te însărcinez să-i duci la Ring. 

— Dacă nu te superi, am să profit ca să mă întorc acasă 
împreună cu oamenii tăi, declară Jasmine. Ei au să-ţi aducă 
cecul tău. 

Cliff se întoarse spre ea, cu o expresie care nu se 
îmblânzise deloc. 

— Nu rămâi să cinăm? 

Jasmine scutură din cap, hotărâtă brusc să fugă de 
atracţia irezistibilă pe care o încerca pentru acest bărbat cu 
un farmec irezistibil. 

— Ziua a fost lungă, Cliff. Aş vrea să mă întorc acasă şi să 
mă odihnesc. 

— Lasă-mă cel puţin să te conduc cu maşina. Nu-ţi cer 
decât un minut. 

Cu aceste cuvinte, se răsuci pe călcâie pentru a merge 
să-şi întâlnească oamenii la intrarea în ţarc. Uşurată că 
putuse să se sustragă atât de uşor invitaţiei, Jasmine reluă 
drumul spre casă, oprindu-se la camion pentru a-şi lua 
lucrurile. Cliff o ajunse cu maşina şi porniră fără întârziere 
spre Ring. 

— Conducând caii, oamenii mei se vor ocupa de ultimele 
corvezi din seara asta, o anunţă Cliff sosind la destinaţie. 

Jasmine nu-şi putu reţine un oftat de nerăbdare 
deschizând portiera. 


— Faci mult prea multe, Cliff. 

O dată coborâtă, îşi încrucişă privirea cu Cliff. 

— Am încheiat un acord, nu? se miră acesta. Tu n-ai 
uitat, totuşi? 

Jasmine trânti portiera cu o izbitură seacă, înțelegând 
deodată ce-l stimula pe Cliff. Era nerăbdător s-o vadă 
părăsind Ringul şi să se întoarcă acasă la ea cât mai curând 
posibil. 

Oboseala îi marca şi mai mult trăsăturile atunci când 
clătină din cap. 

— Am să-ţi dau imediat cecul. 

Cliff o urmă în casă şi-i întinse certificatele de identificare 
ale cailor. Jasmine se instală în spatele marelui birou de 
stejar pentru a semna cecul lui Cliff când sună telefonul. 

— Alo! 

— Derek la telefon. 

— Derek! Ce surpriză plăcută! 

Imediat ce Jasmine recunoscu vocea interlocutorului ei, 
faţa păru că i se luminează de o nouă prospeţime. 

Oboseala acestei zile grele pierise. Îi luase loc râsul şi 
buna dispoziţie. Şi dacă Jasmine n-ar fi acordat un minimum 
de atenţie lui Cliff în clipa aceea, ar fi văzut uimirea unui 
bărbat care n-o mai văzuse pe Jasmine râzând de cinci ani 
de zile. 

— Ce se mai întâmplă acolo? Patroana s-a întors de la 
Saint-Louis? 

„Patroana” în chestiune nu era altcineva decât lvanna. În 
ceea ce-l priveşte pe Derek, el ocupa funcţiile de şef de 
echipă, profesor de echitație şi om de viaţă la D & R. 

— Da, a achiziţionat la întoarcere un superb pursânge de 
la McFerson. 

— Formidabil! exclamă Jasmine. Sunt încântată. Speram 
că se va duce acolo să arunce o privire. 

— Când te întorci, frumoasă copilă? 

— Incă nu ştiu. Mătuşa este încă în spital. Şi sunt tot 


singură la fermă. 

Cliff percepea slab vocea masculină care-i vorbea 
Jasminei, fără să poată totuşi distinge cuvintele. 

— Ne lipseşti şi mai ales mie, Jasmine. Vrei să-ţi trimit pe 
cineva? 

— Oh, nu, Derek! Asta ar complica totul aici. Prefer să 
găsesc pe cineva din zonă. 

Ea se întoarse spre Cliff. 

— Vecinul mătuşii Tess este pe urmele unui şef de echipă 
care se va ocupa să angajeze ajutoare. 

Convorbirea mai continuă câteva minute, apoi Jasmine 
închise în sfârşit. 

— Acest Derek pare nerăbdător să te vadă întoarsă 
acasă, remarcă imediat Cliff. 

— Este şeful de echipă la ferma la care lucrez, răspunse 
ea desprinzând cecul din carnet. 

— Nimic mai mult? 

Jasmine îl privi surprinsă. 

— Relaţia noastră se opreşte la prietenie, dacă asta vrei 
să ştii. 

— În ce fermă lucrezi acolo? 

Jasmine îşi puse în ordine carnetul de cecuri, căutând să- 
şi ascundă cât mai bine nervozitatea 

— Oh, o mică întreprindere de care cu siguranţă n-ai 
auzit vorbindu-se. 

Cliff insistă, cu sprâncenele din ce în ce mai încruntate. 

— Nu se ştie niciodată. Spune-mi totuşi. 

— Prefer să nu spun. 

— De ce? 

Jasmine puse în ordine hârtiile şi închise sertarul cu un 
pocnet. Sau îi spunea o minciună oarecare sau îl ruga pe 
Cliff să-şi vadă de treburile lui. 

Alese să surâdă cu un aer dezolat. 

— Un gentleman n-ar insista atât de mult ca tine. 

Totuşi, neîncrederea pe care Cliff şi-o ascundea cu 


greutate, continua s-o paralizeze. 

— Oamenii tăi n-ar trebui să întârzie, îngăimă ea. Trebuie 
mai întâi să... 

Cliff o prinse de braţ în clipa când trecea prin dreptul lui. 

— Nici măcar Tess nu este la curent cu nimic, nu-i aşa? 
Puţinul pe care-l ştie, a trebuit să-l ghicească. 

Jasmine vru să se elibereze, dar în zadar. 

— De ce, Jasmine? De ce te fereşti atât de mult de noi 
încât refuzi să răspunzi la o întrebare atât de simplă? 

— Neîncrederea este reciprocă. 

— Credeam că lucrurile se schimbaseră. 

— Nu toate. 

Jasmine regretă imediat că vorbise prea repede. Vru să 
revină, dar Cliff i-o luă înainte. 

— Poţi să-mi explici? 

— Nu. Acum, dacă nu te supără. 

— Dimpotrivă, mă supără mult, bombăni el. 

Sub strânsoarea mai blândă a degetelor lui Cliff, Jasmine 
îşi întoarse privirea. Când el îi permise în sfârşit să se 
îndepărteze, o străbătu un fior. Gândul că nu putea să-i 
dezvăluie lui Cliff detalii atât de simple despre viaţa ei în 
Colorado îi provoca o profundă emoție. Dar dacă Paige ar 
afla ceva despre D & R, Jasmine nu se îndoia o clipă că ea 
va găsi mijlocul să-i facă rău. Şi Jasmine nu-şi putea permite 
să-şi ia cel mai mic risc atâta timp cât împăcarea cu Cliff nu 
mai era sigură. 

— Când trebuie să se prezinte omul tău, Cliff? în câteva 
zile? 

— O să-l întreb, răspunse Cliff cu o voce aspră. Am să-i 
telefonez în seara asta. 

— Asta ar fi amabil din partea ta, Cliff. Cu cât voi angaja 
mai repede pe cineva, cu atât va fi mai bine. 

— Crezi că este atât de simplu? 

— De ce nu? [i-am promis să nu întârzii lucrurile 
degeaba, nu? 


— Nimeni nu ţi-a cerut să angajezi pe primul venit 

— Am să-l angajez pe cel care mi se va părea potrivit 
pentru treaba care-l aşteaptă la Ring. 

Cliff continuă s-o privească fix pe însoţitoarea lui, apoi 
trăsăturile lui se destinseră dintr-odată. 

— N-am niciun chef să mă bat cu tine, Jasmine. 

Căldura tonului lui o emoţionă. 

— Nici eu, murmură ea. 

— Şi nici nu sunt grăbit să te văd întoarsă în Colorado. 

Aceste câteva cuvinte avură asupra Jasminei un mare 
impact emoţional. Se surprinse tăgăduind imediat profunda 
lor semnificaţie. 

Cliff străbătu mica distanţă care-i despărţea şi puse 
mâna pe mijlocul Jasminei. 

— Nu-ţi pun această întrebare ca să te sâcâi. Numai că 
sunt atâtea lucruri pe care nu le ştiu despre tine şi pe care 
mi-ar plăcea să le cunosc. 

Încet, ca şi cum acorda Jasminei toate aceste secunde 
pentru a scăpa, dacă ar fi dorit, îşi apropie buzele de ale ei. 
Când o sărută în sfârşit, Jasmine se înfioră din toată fiinţa 
ei. Cu tandrete, îşi duse braţele în jurul gâtului lui Cliff şi i 
se abandonă. Tăria sentimentelor sfârşi prin a-i paraliza pe 
amândoi. 

— De azi dimineaţă, nu mă gândesc decât la această 
clipă, murmură Cliff, reluându-şi cu greu firea. 

Jasmine îi răspunse printr-un geamăt de fericire care-l 
încurajă pe Cliff să-şi reia asaltul. 

Niciunul nici celălalt nu auziră trântindu-se uşa de la 
intrare, nici zgomotul unor tocuri pe pardoseala bucătăriei, 
înăbuşit repede de mocheta de pe culoar. 

— E cineva aici? 

Vocea lui Paige le produse o asemenea surpriză încât nu 
avură timpul să se despartă înainte ca ea să dea buzna în 
birou. Jasmine vru să se îndepărteze, dar Cliff se opuse. 

La vederea lor, Paige împietri. Neliniştea şi nesiguranța 


se văzură cu claritate pe trăsăturile ei graţioase înainte să- 
şi revină în sfârşit. 

— Ei bine! exclamă atunci ea cu o voce uşor mai 
stridentă ca de obicei. S-ar spune că oaia neagră a găsit 
mijlocul să se strecoare din nou acasă. 

Cliff n-o mai reţinu pe Jasmine care se îndepărtă un pas, 
parcă uluită de ostilitatea verişoarei ei. 

— Jasmine şi cu mine am pus capăt o dată pentru 
totdeauna neînțelegerilor dintre noi, dacă asta vrei să spui, 
afirmă calm Cliff, întorcându-se spre Paige 

Paige consideră fără îndoială mai strategic să ia un aer 
pocăit. 

— Nu-mi purtaţi pică pentru asta. Am uneori o dispoziţie 
cam ţâfnoasă, se sclifosi ea. Dar recunoaşteţi că am avut 
de ce să simt un şoc, văzându-vă împreună, după tot ce... 

Işi lăsă fraza în suspensie, lăsându-i pe ei s-o termine. Un 
zgomot de motor apropiindu-se de casă aduse o diversiune 
la momentul potrivit. 

— Vă rog să mă scuzaţi, trebuie să mă duc să mă ocup 
de cai, declară Jasmine. 

Observă cu plăcere cum Cliff o însoțea afară. 

— Nu rămâi cu ea? întrebă Jasmine. 

— De ce? 

— Nu ştiu. La urma urmei, n-ai văzut-o de câteva zile şi... 

— Am impresia că încă n-ai înţeles bine ce ni se întâmplă, 
Jasmine. 

Luând-o de braţ, o obligă pe tânăra femeie să-l privească 
drept în ochi. Simţindu-se stingherită, ea se prefăcu 
interesată de coborârea cailor. Oamenii lui Cliff fiind prea 
ocupați ca să le acorde atenţie, Cliff profită s-o conducă pe 
Jasmine până la stejarul care umbrea o parte din curte. 
Acolo, sigur că nimeni nu putea să-i vadă, o sărută pe 
Jasmine gata să-şi piardă respiraţia. 

— Acum, că totul este limpede, murmură el când o 
eliberă în sfârşit, putem merge să ne ocupăm de cai. 

Cu inima bătând să-i spargă pieptul, Jasmine se simţi 
copleşită de o dulce căldură interioară în faţa expresiei 
liniştite şi totodată tandre a lui Cliff. Cu un zâmbet în colţul 


buzelor, strecurându-şi mâna în cea întinsă de el, Jasmine îl 
urmă. 


x k x 


Când Cliff plecă acasă la el, Paige nu mai aşteptă nicio 
secundă ca să-şi lanseze ofensiva. 

— Ori ai memorie scurtă, Jasmine, ori îți baţi joc 
nebuneşte de sănătatea mamei. 

Jasmine termină de descălţat cizmele, nemulțumită că 
Paige nu-i lăsa nici măcar un minut să răsufle. 

— Ce-ai spune dacă am aştepta până mâine ca să vorbim 
despre toate astea? 

Cu aceste cuvinte, Jasmine trecu prin faţa verişoarei ei 
fără măcar să se sinchisească de răspunsul acesteia şi se 
îndreptă spre scară, foarte hotărâtă să meargă la culcare. 
Dar Paige o urmă şi începu s-o sâcâie cu întrebări. 

— Nu, tocmai asta e. Jasmine, spune-mi ce s-a întâmplat 
după plecarea mea? Unde aţi ajuns, Cliff şi cu tine? Cum 
vezi viitorul Ringului? 

Cum Jasmine continua să urce, Paige o reţinu prinzându-i 
încheietura rănită. Jasmine scoase un țipăt de durere şi 
Paige îi dădu imediat drumul, descumpănită. 

— Ce ţi s-a întâmplat? 

Palidă, Jasmine îi aruncă o privire ostilă, profitând de 
ocazie ca să-şi reia urcuşul. 

— Nimic interesant, te asigur, mormăi ea. 

Dar nu se putea descotorosi atât de uşor de Paige. 
Aceasta o urmă pe Jasmine până la etaj. 

— De ce nu vrei niciodată să-mi spui nimic? 

— N-ai nimic mai interesant de făcut decât să te ocupi de 
sănătatea mea? 

— Ba da, tocmai: mi se pare că ţi-am pus nişte întrebări 
la care aştept răspunsuri. Cu aceeaşi ocazie, să-mi explici 
cum ai reuşit să-l îmbrobodeşti pe Cliff. Aşadar, ce i-ai 


povestit? 

Plictisită, Jasmine se îndreptă spre baie. 

— Nimic în legătură cu tine, în orice caz, dacă asta te 
frământă. 

Informaţia n-o linişti pe Paige. 

— Încă nu mi-ai spus ce-a fost între voi doi. 

— Atracţie reciprocă, ai auzit de asta? o ironiză Jasmine 
scoțând periuţa de dinţi din dulap. 

— Păcat, fiindcă n-o să întârziaţi să vă despărțiți, remarcă 
Paige pe un ton autoritar. 

O profundă amărăciune o cuprinse pe Jasmine la gândul 
că o asemenea ostilitate exista între ea şi verişoara ei. 

— Rămâne de văzut, replică ea, conştientă că lansa o 
provocare pe care Paige nu va şovăi cu siguranţă s-o 
primească. 


x k x 


După cum era de prevăzut, cele două zile care urmară nu 
trecură fără dificultăți. Nu numai că Jasmine trebui să se 
obişnuiască din nou cu prezența lui Paige, dar şi să 
pregătească întoarcerea mătuşii de la spital. Planurile 
Tessei se schimbaseră în ultima clipă: în loc să petreacă 
câteva săptămâni la prietena ei Mabel, se va întoarce direct 
la Ring. Fără îndoială, o obosiseră nesfârşitele bârfe ale 
Mabelei şi profita de prezenţa lui Paige, timp de câteva zile, 
pentru a declina invitaţia fără a supăra pe nimeni. Mabel 
insistă cu toate acestea s-o însoţească pe Tess acasă. 

— Când Jasmine va angaja oameni, n-o să mai aibă niciun 
motiv să nu se ocupe de menaj, îi spunea Mabel Tessei. Şi 
Dumnezeu ştie câtă nevoie are casa de asta! 

Tot vorbind, nu înceta să arunce priviri dezaprobatoare în 
direcţia Jasminei care punea pe comodă florile aduse de la 
spital de mătuşa ei. Jasmine se feri să răspundă provocării. 

— Jasmine are deja atâtea de făcut, Mabel, declară Tess 


pe un ton liniştitor. Fără ea, sincer nu ştiu ce m-aş fi făcut. 

Mişcată de dragostea necondiționată a mătuşii ei, 
Jasmine se întoarse la maşina în care rămăseseră de luat 
câteva lucruri ale Tessei. Spre marea ei uşurare, când 
reveni, Mabel se pregătea să plece. 

— Mătuşa ta trebuie să se odihnească, o anunţă ea cu un 
aer dojenitor. Nu-i trebuie nici cel mai mic zgomot. Vei 
continua toate astea mai tărziu. 

— Incetează s-o mai sâcâi astfel, Mabel, protestă Tess 
fără să-şi ascundă iritarea. Puţinul zgomot care-l va face 
Jasmine n-o să mă deranjeze. 

— Preocuparea dumneavoastră pentru mătuşa mea mă 
mişcă, doamnă, zise Jasmine, nicidecum hotărâtă să se 
justifice. Vă promitem că o să avem grijă. 

Mabel clătină din cap fără tragere de inimă, apoi se 
întoarse spre Paige. 

— Insoţeşte-mă la maşină, dacă eşti amabilă. Sunt două 
sau trei lucruri despre care aş vrea să-ţi vorbesc înainte să 
plec. 

Paige nu se lăsă rugată. 

— Ce guralivă insuportabilă! bombăni Tess imediat ce 
uşa se închise. Mă întreb cum am putut dori să petrec 
câteva săptămâni la ea. N-aş putea-o suporta mai mult de o 
jumătate de zi! 

Jasmine râse din toată inima. 

— Fără să mai ţinem cont că ţi-a vorbit pe un ton care 
mi-a displăcut mult, continuă Tess. N-am vrut să agravez 
situaţia, dar am să-i spun vreo două, fii sigură. 

Cu un aer brusc îmblânzit, înclină capul într-o parte. 

— Şi acum, o mângâiere. 

Jasmine i se aruncă de gât, cu lacrimi în ochi. 

— Bine ai venit în casa ta, mătuşă Tess, murmură ea cu 
un sărut pe obraz. 

— Şi ţie acelaşi lucru, afirmă Tess luând faţa Jasminei în 
mâini. Nu poţi şti cât sunt de mândră de tine şi fericită că 


te-ai întors. 

Jasmine simţi un nod în gât şi nu putu să răspundă. 

— Acum, trebuie într-adevăr să mă duc să mă odihnesc, 
încheie Tess, lăsându-şi nepoata. 

Rămasă singură, Jasmine se îndreptă spre bucătărie când 
sună telefonul. 

— Tess este bucuroasă că s-a întors acasă? 

Jasmine recunoscu imediat vocea lui Cliff. 

— Da. Eu... 

El n-o lăsă să termine. 

— Voiam numai să te previn că Phil Spencer soseşte de la 
Sheridan şi că este disponibil astăzi după ora trei după- 
amiază, pentru o întrevedere şi o vizită la Ring. 

După tonul lui Cliff, Spencer deja sosise la Orion. 

— Trimite-l la mine când vrei, declară ea. 

Prin asta, înţelegea că prefera să-l vadă pe Spencer, între 
patru ochi şi deci nu ţinea să fie însoţită de Cliff. 

El trebuie s-o fi înţeles, deoarece nu formulă niciun 
protest. Jasmine nu spera decât un lucru, ca Spencer să 
accepte munca şi să înceapă să administreze ferma chiar 
din luna următoare. Tocmai închidea telefonul, când Paige 
intră, cu un aer mai agresiv ca niciodată. „Şi acum, se 
gândi Jasmine, vom avea o după-amiază agitată”. 


x k x 


La patruzeci de ani, Phil Spencer era un bărbat de statură 
mijlocie a cărui fire jovială spori aprecierea pe care Jasmine 
şi-o făcu foarte repede despre experienţa şi calificarea lui. 
Chiar înainte de a termina turul fermei, se hotărâse deja să- 
| angajeze. Cum îi citise deja referințele şi parcursese în 
detaliu cu el C.V.-ul lui, nu le mai rămânea decât să 
abordeze problema salariului. Îşi beau cafeaua în birou 
când intră Paige. 

— N-am fost prezentaţi, domnule, zise ea cu un surâs 


forţat. 

Acesta din urmă păru atât de impresionat de frumuseţea 
acestei tinere graţioase încât Jasmine consideră mai 
prudent să se debaraseze de Paige cât mai repede. 

— Phil, iat-o pe verişoara mea, Paige Harding. Paige, ţi-l 
prezint pe Phil Spencer. Dacă nu te superi, nu mai avem 
decât câteva minute, adăugă ea, sperând că Paige va 
sesiza aluzia. 

Bineînţeles, prefăcându-se că nu înţelege, Paige merse şi 
se aşeză în spatele biroului. Acolo, începu să studieze C.V.- 
ul lui Phil şi referinţele lui. Jasmine îşi mai încercă o dată 
norocul. 

— Paige, Phil şi cu mine n-am terminat. Vrei să ne laşi? 

Paige o măsură cu o privire glacială. 

— Aş vrea să-l examinez eu însămi, dacă-mi dai voie. 

Jasmine trebui să se resemneze, preocupată înainte de 
toate să evite un conflict. De altfel, dacă Phil accepta 
propunerea ei, va trebui să se aştepte la intervenţii 
frecvente din partea lui Paige. Mai bine să se obişnuiască 
de pe acum. 

— După câte am citit, declară Paige după un timp, s-ar 
spune că sunteţi omul pe care-l caut. Când puteţi începe? 

Jasmine tuşi uşor, iritată să-şi vadă autoritatea astfel 
uzurpată. 

— Ne-au mai rămas câteva mici detalii de precizat înainte 
de a lua unul sau altul o decizie, interveni ea. 

— Dar eu discut cu domnul, după cum vezi, Jasmine, zise 
Paige, înconjurând biroul pentru a veni să-i strângă mâna 
lui Phil. In ce mă priveşte, avem un nou şef de echipă. 

Phil se ridică politicos, deşi stânjenit şi le mulţumi celor 
două tinere femei. 


x k x 


Jasmine încetini pasul roibului în vecinătatea iazului, 


pentru a-i permite să se răcorească şi să-şi recapete suflul. 
Dezolată că-i impusese această mişcare la sfârşitul zilei, îl 
mângâie pe gât spunându-i la ureche cuvinte drăgăstoase. 
Din nefericire, figura urâtă care i-o făcuse Paige o obligase 
la această plimbare ca să-şi potolească furia. 

După plecarea lui Spencer, Paige întârziase în birou sub 
pretextul de a se informa asupra ultimelor tranzacţii 
financiare. Cu insolenţa ei obişnuită, scosese registrele şi 
facturile din sertar cu riscul să amestece totul. Apoi îi 
ceruse Jasminei nu numai să-i explice totul, ci să-i justifice 
cheltuielile până la ultima centimă, criticând din plin fiecare 
hotărâre luată. 

Curând, Jasmine îşi pierduse răbdarea şi pusese rapid 
toate lucrurile la punct. Apoi ieşise să ia aer, trântind uşa în 
urma ei. Zece minute mai târziu, îi telefonase lui Cliff 
pentru a-şi anunţa vizita. 

Jasmine îşi conduse calul către bariera păşunii şi se 
aplecă să deschidă. Cu o cană cu apă minerală în mână, 
Cliff o aştepta. 

— Nu te-am mai văzut de mult timp galopând astfel. 

— Este adevărat. 

II privi pe Cliff aşezându-se la o masă de lemn, cu lungile- 
i picioare încrucişate şi părul negru încă ud, după duş. 
Părea atât de destins încât nu se putu împiedica să 
zâmbească. 

— Mă faci să mă gândesc la o reclamă televizată pentru o 
marcă renumită de apă minerală, glumi ea. Recompensă 
după o zi grea de muncă. 

— Tu, în orice caz eşti o adevărată plăcere pentru ochi, 
replică el cu un zâmbet tandru. Apropo, nu mai ai frumoasa 
rochie pe care o purtai la aniversarea lui Angie? 

Descumpănită de întrebare, Jasmine roşi. Ştia bine la ce 
rochie făcea aluzie şi ridică din umeri. 

— Mătuşa Tess a aruncat-o cu siguranţă la gunoi. Era 
furioasă că îndrăznisem să îmbrac ceva atât de decoltat în 


seara aceea. 

Cliff râse pe sub mustață. 

— Este adevărat că păreai o uşuratică. Ţi-e sete? Mai am 
în frigider. 

Jasmine clătină din cap. 

— Nu, nu acum. 

— Stai jos, atunci. 

Jasmine apropie un scaun de cel al lui Cliff şi se aşeză 
alături de el. 

— Cât timp a trecut? O săptămână? întrebă el. 

— Despre ce vorbeşti? 

— De la ultima noastră întâlnire. 

Jasmine nu-l văzuse într-adevăr de la întoarcerea Tessei. 

— Patru zile, preciză ea. 

Cliff luă o înghiţitură, fără să-şi ia ochii de la Jasmine. 

— Mă eviţi, din întâmplare? 

— Nu, am fost foarte ocupată, răspunse Jasmine, în 
defensivă. Te-am înştiinţat totuşi, că l-am angajat pe 
Spencer, nu? 

— Dar te-am sunat de mai multe ori şi niciodată n-ai dat 
urmare telefoanelor mele. 

Jasmine păru surprinsă. 

— Care telefoane? 

— Înţeleg. Paige n-a considerat fără îndoială, util să te 
înştiinţeze că am trecut ieri pe la tine. Erai plecată, se pare, 
să verifici turmele. 

Furia şi frustrarea pe care Jasmine le crezuse în sfârşit 
stăpânite, izbucniră din nou, mai tare. Se forţă să le 
domine. 

— Cred că a uitat, cu Tess care abia s-a întors, zise ea pe 
un ton cât mai indiferent posibil. 

Deloc păcălit, Cliff înghiţi o gură de apă. 

— Voi aveţi încă serioase dificultăţi să locuiţi sub acelaşi 
acoperiş, nu-i aşa? 

Surprinsă de emoția care-i pusese deodată un nod în gât, 


Jasmine îl privi pe Cliff drept în ochi, ezitând încă să se 
destăinuie. 

— N-o să se mai întâmple mult timp. Sau ea se întoarce 
la New York sau eu mă întorc în Colorado. 

— Mi se pare că ţi-am spus că nimic nu ne grăbeşte, în 
ceea ce te priveşte 

Un amestec de speranţă şi de neîncredere se strecură în 
sufletul Jasminei. 

— İn două săptămâni, Phil Spencer preia conducerea. Nu 
mai pot face nimic aici. 

Cliff o privi atent o clipă. 

— Să nu ne jucăm cu vorbele, Jasmine. În două 
săptămâni n-o să mai fii aici. 

Pentru prima dată, Jasmine se gândi la responsabilităţile 
ei faţă de ferma D & R. 

— Am o slujbă, suspină ea. Nu pot s-o neglijez la 
nesfârşit. 

— Dacă ai vrea, ai putea găsi cu uşurinţă altceva, mult 
mai aproape de Cascade. Mai cu seamă dacă eşti 
competentă în domeniul cailor. 

Jasmine consideră prematur să-i dezvăluie lui Cliff natura 
adevăratelor ei responsabilităţi la D & R. Dacă va insista 
totuşi, îi va dezvălui totul. 

— Nu doresc s-o schimb, răspunse ea evaziv. 

— Te temi să nu fii mai puţin fericită la un alt patron? 

— Posibil. 

— Două săptămâni, este puţin. 

Cum el se aplecă foarte aproape, Jasmine îşi simţi inima 
bătând mai repede. 

— Pentru? 

— Pentru a ne aprofunda sentimentele. 

Când el îi luă mâna, Jasmine îşi reţinu răsuflarea. 

— Să intrăm. 

Jasmine  încremeni, înspăimântată. Unde putea să-i 
conducă intimitatea unei case goale, la apropierea serii? 


încercă să evoce toate obiecţiunile posibile ca să refuze 
invitaţia lui Cliff. Dar nici trădarea acestuia, cu cinci ani în 
urmă, nu mai conta astăzi. Şi nu se mai temea atât de mult 
să-şi piardă încrederea pe care el părea să i-o acorde de 
acum înainte. De aceea, simţi sporindu-i siguranţa. 

— Pari foarte timidă, Jasmine? murmură el strângându-i 
uşor mâna. Erai mult mai îndrăzneață, acum şase ani. 

— Miza nu era aceeaşi. 

Cliff clătină din cap. 

— Sunt fericit că eşti conştientă de asta. 

În faţa expresiei lui tandre, Jasmine simţi ultimele bariere 
căzând una câte una. Ceda cu totul farmecului lui Cliff şi nu 
mai încerca să i se opună. O reînsufleţire a iubirii - 
niciodată stinsă în întregime - îi umplu inima. La ce bun să 
lupte împotriva inevitabilului? Fără să mai ezite, trecu în 
urma lui Cliff prin uşile glisante ale salonului. 

— Aşteaptă-mă aici, Jasmine. Mă duc să-i cer lui Franck 
să se ocupe de calul tău. 

Cliff reveni câteva minute mai târziu. 

— Gata, s-a aranjat totul. Ţi-e foame? 

Ca să-şi ascundă tulburarea, Jasmine începu să măsoare 
camera, evitând cu grijă să întâlnească privirea lui Cliff. 

— Şi ţie? 

— Nu în mod deosebit. 

Cliff trecu pe lângă ea pentru a merge la bar şi Jasmine 
simţi fără voia ei un pic de decepţie că evitase făţiş s-o 
atingă. 

— Cu ce să te servesc? 

Ea spuse primul lucru care-i veni în minte. 

— Un scotch. 

Cliff ridică din sprâncene. 

— Ai nevoie de un stimulent? 

— Asta trebuie să fie. 

Înfundându-şi mâinile în buzunarele blugilor pentru a 
ascunde că tremura puţin, se apropie de uriaşul şemineu. 


Câteva clipe mai târziu, Cliff îi întinse un pahar, apoi îl 
ridică pe al său. 

— Să bem pentru noi, Jasmine, spuse el încet. 

Senzualitatea privirii lui o fascină atât de mult încât, 
încetul cu încetul îşi uită temerile. 

— E mai bine? întrebă Cliff. 

Jasmine răspunse printr-o înclinare a capului şi un surâs. 
Luându-i paharul din mână, Cliff îl puse pe placa de 
deasupra şemineului ca s-o atragă pe Jasmine lângă el. 

— Cu atât mai bine, murmură el. Pentru că ştii ceva? 
Dacă n-am la dispoziţie decât două săptămâni pentru a te 
face să-ţi reexaminezi planurile, n-am intenţia să pierd un 
singur minut. 

In adâncul ochilor lui negri juca lumina unui foc care nu 
lăsa nicio îndoială asupra dorinţei lui. Încet, micşoră 
distanţa dintre feţele lor, apoi atinse o clipă buzele 
Jasminei. 

— Sper că ştii acum că ţin la tine, draga mea. N-am să 
mă hotărăsc să te las să pleci fără să mă lupt. 

Mângâierile lui sporind, Jasmine se topea literalmente în 
braţele lui. Incapabilă să mai suporte o clipă provocările lui 
Cliff, îşi strecură degetele în părul lui des şi luă iniţiativa 
sărutului următor. Fără să-i lase timp să-i înţeleagă intenţia, 
el îşi strecură un braţ pe sub ale Jasminei şi celălalt pe sub 
genunchi şi o ridică în braţe. 

Surprinsă, Jasmine clipi din gene, dar nu se gândi să 
protesteze când Cliff o duse spre dormitor. El nu se opri 
decât lângă pat, lăsând-o încet jos pentru a schimba cu ea 
un sărut arzător. Apoi, cu o încetineală care le spori şi mai 
mult dorinţa pe care o încercau deja, Cliff începu să 
descheie unul câte unul nasturii bluzei ei. 

Pentru Jasmine, nimic nu mai conta în afara contopirii 
care sperase atâta timp că va avea loc. 

Pe neaşteptate, nişte bătăi zgomotoase le parveniră de la 
parter. La început, nu le acordară nicio atenţie, deja 


prizonieri ai unei aure de senzualitate de neînvins. Dar când 
vizitatorul inoportun insistă, scoaseră împreună un adânc 
suspin. 

Blestemând printre dinţi, Cliff se îndepărtă de Jasmine 
care alunecă pe marginea patului ca să se aşeze. 

— Mă duc să văd ce este, o anunţă Cliff. Nu întârzii mult, 
promise el aplecându-se s-o sărute. Ai să mă aştepţi? 

Ea clătină din cap cu un zâmbet şi-l urmări pe Cliff cu 
privirea. Atunci când, puţin după aceea, un murmur confuz 
de voci bărbăteşti ajunse până la ea, o senzaţie de nelinişte 
inexplicabilă străpunse aura de fericire care o învăluia. Se 
petrecea ceva neobişnuit, ar fi putut să jure. Fără să mai 
aştepte, se îmbrăcă. 

Ajungea în vestibul când auzi paşii grăbiţi ai lui Cliff care 
revenea din curte. Dumnezeu ştie de ce, avu imediat un 
presentiment rău. Zărind-o, el încetini şi o profundă 
tandreţe îi îmblânzi trăsăturile. Jasmine îşi simţi inima 
bătând mai repede când el străbătu din doi paşi mari mica 
distanţă care-i mai despărţea. 

— Mătuşa Tess, nu-i aşa? şopti ea când o prinse în braţe. 

Pe Jasmine o încerca o spaimă atât de mare încât o mare 
slăbiciune o cuprinse, înainte ca el să-i răspundă. Cliff îşi 
spori strânsoarea degetelor pe umerii Jasminei, apoi 
încuviinţă cu un semn din cap. 


Capitolul 10 


Văzând lacrimile înceţoşând vederea Jasminei, Cliff o 
îmbrăţişă pe tânăra femeie cu dragoste, ca s-o încurajeze. 

— A scăpat cu bine. A avut doar o pierdere momentană a 
cunoştinţei, adineauri, dar deja este mai bine. Paige tocmai 
m-a sunat să ne prevină că doctorul Elliot a văzut-o. 

— Trebuie să mă întorc acasă, zise Jasmine, deloc 
liniştită. 

Cliff clătină din cap. 

— Te conduc. 

Drumul de la Orion la Ring îi păru Jasminei interminabil. 
Cliff abia oprise camioneta şi ea deschidea portiera şi se 
repezea spre casă. Cliff o ajunse exact în momentul în care 
se pregătea să deschidă uşa. 

— Cu calm, îi porunci el barându-i drumul. 

Furia străluci în ochii Jasminei. 

— Ce te-a apucat? 

— Dacă te-ai vedea, ai înţelege imediat. 

Jasmine sesiză aluzia şi se calmă imediat. 

— Nu trebuie să intri într-o asemenea stare, de fiecare 
dată când i se întâmplă ceva mătuşii tale, Jasmine. 

— O iubesc, protestă ea. 

— Tocmai. Crezi că-i faci bine apărând aşa? 

— Ai dreptate, desigur. Dar nu voi accepta s-o pierd 
acum. Poate par egoistă, dar... 

Cliff culese cu o mângâiere o lacrimă care aluneca pe 
obrazul Jasminei. 

— Tess are încă ani frumoşi de trăit, crede-mă. Dar dacă 
te va ghici că eşti mereu în alertă, mă îndoiesc că-i va face 
mare plăcere. 

Atinse cu tandreţe buzele Jasminei cu un sărut uşor şi ea 
zâmbi. Cu mare greutate, desigur, dar se simţea deja mai 
bine. Cliff îi dădu drumul şi o urmă înăuntru, ţinând-o de 
talie. O găsiră pe Paige în bucătărie. 


— De când pleci fără să anunti pe nimeni? atacă ea fără 
nicio introducere. Mama era moartă de îngrijorare! Te 
vedea rănită undeva, muşcată încă o dată de un şarpe sau 
mai ştiu ce! 

— Aşadar, asta a neliniştit-o? întrebă ea cunoscând 
răspunsul. 

— Bineînţeles, ce credeai? într-o zi, o să moară din cauza 
asta! 

— Taci, Paige! 

Paige tresări auzind tonul lui Cliff, dar îşi reveni repede. 

— O aperi, acum? 

— De ce o acuzi pe Jasmine pentru ce i se întâmplă 
mamei tale? Ea n-are nicio vină, Paige. 

Tânăra femeie se înroşi de furie. 

— Într-o zi, Jasmine ţi se va arăta în adevărata ei lumină. 
Se va vedea atunci dacă mama şi cu tine veţi continua să-i 
găsiţi scuze. 

Jasmine se înfioră la ameninţarea care strălucea în ochii 
lui Paige. Îşi ascunse cât de bine putea panica pe care o 
simţea: Paige părea în stare de orice. 

— AŞ vrea s-o văd pe mătuşa, şopti Jasmine trecând pe 
lângă verişoara ei. 

Negăsind-o pe Tess în salon, se grăbi să urce la etaj şi o 
descoperi în patul ei, aşezată între perne, cu capul dat pe 
spate şi ochii închişi, cu o carte deschisă pe genunchi. 
Uşurată, Jasmine văzu că respira liniştit. Ezită să intre, când 
auzi vocea Tessei. 

— Jasmine? Nu-mi place când mă priveşti cu aerul ăsta 
îngrijorat. 

Jasmine se apropie de pat şi luă mâna întinsă de Tess. 

— Cum te simţi? 

— Mult mai bine. Sunt doar puţin obosită. Rămâi puţin? 

— Bineînțeles,  încuviinţă Jasmine  aşezându-se pe 
marginea patului. Îmi pare rău pentru ce s-a întâmplat mai 
devreme. N-ar fi trebuit să plec fără să te anunţ şi să-ţi 


spun unde mă duceam. Mă necăjeşte că ţi-ai făcut griji. 

— Griji? se miră Tess. De ce vrei să-mi fi făcut griji? 

Jasmine nu-şi ascunse confuzia. 

— Am crezut că, neştiind unde am plecat, te-ai frământat 
şi ai avut o indispoziţie. 

— Cine ţi-a spus asta? 

Jasmine consideră preferabil să nu răspundă. 

— Aşadar, nu te-ai temut pentru mine? 

Tess ridică din umeri. 

— Dacă trebuia să-mi ies din fire de fiecare dată când te 
urcai pe cal, n-aş fi supravieţuit multă vreme! Aveam oare 
motive să mă frământ, de data asta? 

Jasmine scrută faţa mătuşii ei, neştiind ce să-i spună. Cu 
siguranţă, Paige punea la cale o josnicie. Dar care? Până 
atunci, Tess avusese o indispoziţie. Şi dacă Jasmine nu era 
cauza, ce sau cine trebuia acuzat? 

Tess păru să ghicească gândurile care treceau prin 
mintea Jasminei, deoarece făcu semn nepoatei să se 
apropie mai mult, aparent pentru a nu vorbi prea tare. 

— Paige şi cu mine ne-am certat puţin, mai devreme, şi 
am fost destul de proastă să mă indispun. Nu-mi place să 
mă ciondănesc cu ea. 

Cu o privire blândă adăugă: 

— Paige este cel mai frumos lucru care ni s-a întâmplat 
lui Calvin şi mie, înţelegi? 

Inima Jasminei se strânse, dar reuşi să-şi ascundă 
tulburarea. 

— Tu mă cunoşti, mă supăr din nimic, continuă Tess. 
Doctorul Elliot m-a făcut atentă. Dar o să-mi promiţi că n-ai 
să te mai gândeşti la asta, draga mea, mă auzi? 

— Da. 

Tess îşi regăsi puţin din buna ei dispoziţie. 

— Acum că totul s-a aranjat, dacă mi-ai spune unde te-ai 
plimbat atât de târziu? 

Jasmine nu-şi putu stăpâni un zâmbet. 


— Am făcut o plimbare până la Orion. 

— Dacă te-ai dus în vizită la Cliff la această oră, presupun 
că sunteţi în cei mai buni termeni. 

— Hm. posibil, mătuşă. 

Tess pufni în râs. 

— După mutra ta, am impresia că n-a fost decât o 
întâlnire de afaceri. 

Jasmine se îmbujoră. 

— Este adevărat. 

Tess zâmbi, uitându-şi toată oboseala. 

— Eşti îndrăgostită de el? 

Jasmine nu ezită nicio secundă. 

— Oh, da, mătuşă Tess. 

— Şi el? 

— Sper. 

Luându-şi de umeri nepoata, Tess o îmbrăţişă cu 
dragoste. _ 

— Şi el, cu siguranţă. In ceea ce mă priveşte, sunt de 
părere că formaţi o pereche perfectă. 

Ea cercetă cu atenţie faţa Jasminei. 

— N-am nevoie să-ţi spun cât m-aş bucura să vă văd 
căsătoriţi. Cred că atunci, totul va reintra în sfârşit în 
ordine. 

„Măcar de-ar fi aşa”, se gândi Jasmine. Dar o 
neînțelegere profundă îi despărţea încă: pentru Cliff, 
împrejurările morţii lui Angie rămâneau un secret. Până 
acum, Jasmine evitase cu grijă să abordeze acest subiect cu 
el, dar lăsând astfel să planeze îndoiala, acest lucru nu 
putea decât să le dăuneze. 

— Sper să ai dreptate, şopti ea. 

— Acum că ţi-am spus tot ce aveam pe suflet, mi-ar 
plăcea să citesc puţin înainte de a dormi. 

— Foarte bine, Tess. lţi doresc o noapte bună. 

— Şi eu la fel, draga mea. 

Jasmine ieşi, având grijă să lase uşa întredeschisă. După 


un ultim zâmbet adresat mătuşii, luă drumul bucătăriei. 
Spre marea ei uşurare, Cliff era singur, gata să bea o 
ceaşcă de cafea. 

— Cum se simte? 

— Bine. Este doar puţin obosită. Unde s-a dus Paige? 
adăugă ea umplându-şi o ceaşcă. 

— Tocmai a plecat, acum câteva minute. Cu maşina. 

La zâmbetul lui Cliff, Jasmine îşi încruntă sprâncenele 
întrebător. 

— Dacă înţeleg bine, ceva a supărat-o. 

— Sau mai curând cineva, răspunse Cliff punând ceaşca 
deoparte ca s-o atragă pe Jasmine în braţele lui. 

— Atenţie! strigă ea împroşcând cu cafea cămaşa lui Cliff. 

—  Linişteşte-te, îmi trebuie mai mult decât câteva 
picături din această băutură pentru a potoli focul care arde 
în mine. 

Jasmine bău o înghiţitură, forţându-se să-şi calmeze 
bătăile inimii când Cliff o trase pe genunchii lui. Dacă 
adineauri s-ar fi dăruit unul altuia, n-ar fi avut niciun regret. 
Dar pentru că soarta decisese altfel, bunul-simţ îşi recăpăta 
treptat întâietatea. Cum să se bucure că erau din nou 
prieteni şi că o iertase pentru moartea lui Angie, dacă o 
credea în continuare răspunzătoare? Dar oricât de mult ar fi 
vrut să-i spună adevărul, reacţia mătuşii o împiedica s-o 
facă. Tess n-avea puterea să suporte nici cea mai mică 
iritare. 

— Ce-ar fi să-ţi laşi ceaşca acum? o întrebă Cliff. 

Abia răspunse Jasmine invitaţiei că, fără să-i lase timp să 
protesteze, o strânse în braţele lui. Cugetările adânci ale 
Jasminei se risipiră în vânt. Şi când sărutul luă sfârşit, 
amândoi tremurau. 

— Presupun că este inutil să sperăm să reluăm 
„Conversaţia” pe care am întrerupt-o adineauri, se 
aventură el. 

— Hm. de acord. 


— Nu trebuie să mă grăbesc, aşa este? 

Jasmine îşi plecă privirea şi se jucă un timp cu nasturii lui 
Cliff. 

— Cliff există şi alte moduri să ne apropiem unul de altul. 

— Am fără încetare impresia că-mi scapi printre degete. 
lată de ce am tendinţa de a dori să te păstrez aproape de 
mine. 

Spunând acestea, se apropie din nou de buzele Jasminei 
şi le sărută cu o înflăcărare care spunea totul despre 
pasiunea pe care o încerca pentru tânăra femeie. Aceasta 
din urmă n-avu nici tăria şi nici dorinţa de a-l respinge. La 
ce bun să lupte, îşi spunea ea, împotriva acestei atracţii 
irezistibile? 

— Cred că ar fi mai bine să mă întorc acasă, declară în 
sfârşit Cliff, sărutând faţa Jasminei, cu o privire arzătoare. 
Din acest moment, nu mai răspund de mine. 

Jasmine îl conduse la uşă, decepţionată că nu-i acordase 
decât un sărut scurt, înainte de a dispărea în noapte. 


x kK x 


Săptămâna următoare trecu repede. Jasmine trebui să 
mai pună la punct clădirea anexă în vederea viitoarei sosiri 
nu numai a lui Phil Spencer ci şi a celor două ajutoare pe 
care Cliff le angajase după aceea. Viitorul Ringului părea 
mai surâzător şi Jasmine era încântată de întorsătura pe 
care o luau evenimentele. 

Cliff şi cu ea se întâlneau în fiecare seară, spre marea 
dezamăgire a lui Paige, care devenea tot mai irascibilă şi 
mai încruntată. Cearcănele care-i mărgineau ochii vădeau o 
lipsă evidentă de somn. Jasmine vedea toate acestea, dar 
cu euforia permanentă pe care i-o procurau noile ei 
raporturi cu Cliff, avea inima prea uşoară ca să-i pese. 

Totuşi, sosirea lui Phil Spencer se apropia şi optimismul 
cu care Jasmine se trezea în fiecare dimineaţă lăsa treptat 


locul unei nelinişti pe care i-o provoca propria ei plecare, de 
acum foarte apropiată. 

Cliff şi Tess sperau amândoi că se va hotărî să rămână, ei 
încă neştiind că era coproprietară a fermei D & R din 
Colorado şi cu cât Jasmine întârzia momentul să-i informeze 
cu atât îi era mai greu s-o facă. În mai multe rânduri fusese 
cât pe ce să-i spună lui Cliff, dar de fiecare dată ceva o 
reţinuse. De atunci, ocazia nu mai apăruse. 

Intre timp, Phil sosea în ziua următoare, se gândea 
Jasmine periind calul pe care-l călărise o bună parte a după- 
amiezii şi pe care se pregătea să-l ducă la grajd ca să-i dea 
raţia de grăunţe şi apă proaspătă. Un zâmbet satisfăcut îi 
apăru pe buze; datorită oamenilor lui Cliff, întârzierea la 
reparaţiile fermei fusese recuperată. Şi acum, când şi 
clădirea anexă era gata să-şi primească noii oaspeţi, 
Jasmine putea să se felicite de treaba realizată. 

Intorcându-se acasă, zări camioneta lui Cliff parcată în 
faţa casei şi zâmbetul ei se lărgi. Nu se aşteptase să-l vadă 
atât de curând. Grăbi pasul şi intră în bucătărie cu gândul 
de a-l reîntâlni pe Cliff în salon. 

Surprinsă că nu găsea pe nimeni acolo, se pregătea să 
strige când un zgomot de voci îi parveni din birou. Cu toate 
că nu distingea cuvintele, după tonul muşcător al lui Paige, 
ghici că ceva nu era în ordine. Brusc îngrijorată, se apropie 
de uşa întredeschisă, întărind zgomotul paşilor ca să-şi 
anunţe sosirea. 

— Ah, iată-te, în sfârşit! 

Ostilitatea lui Paige o făcu pe Jasmine să şovăie în pragul 
uşii. Tess era acolo şi, de unde era aşezată, îi aruncă 
Jasminei o privire preocupată. Tânăra femeie simţi în suflet 
o profundă teamă. Cu paşi înceţi, se apropie de Cliff, aşezat 
pe colţul mesei, cu picioarele lui lungi întinse în faţă. 
Sprâncenele lui încruntate provocară Jasminei un val de 
panică şi o împiedicară să meargă mai departe. 

— Bine, reluă Paige, nu văd niciun motiv să amân pe mai 


târziu acest moment penibil. 

Trecând în spatele biroului, scoase dintr-un sertar marele 
registru de conturi. Jasmine se întrebă ce farsă de prost 
gust se pregătea să-i joace şi avu o presimţire urâtă 
văzând-o răsfoind ultimele pagini. 

Cu un simţ acut al punerii în scenă, Paige îşi drese vocea, 
înainte de a inspira profund şi de a o privi mai întâi pe 
Jasmine, apoi pe mama ei. Cliff era întors cu spatele şi nu-i 
putea vedea aerul îngrijorat. Jasmine, în schimb, înţelese 
imediat despre ce era vorba. 

— Cum ştim cu toţii, începu Paige, Jasmine ţine 
contabilitatea şi are acces la conturile bancare ale Ringului 
de când a venit aici. 

Jasmine vru imediat s-o întrerupă, dar Paige nu se lăsă 
intimidată. 

— În mai multe rânduri, am încercat să fiu la curent. Dar 
Jasmine a găsit întotdeauna o scuză ca să se sustragă. M- 
am hotărât să mă lămuresc. Şi urmărind extrasele de cont, 
am început să bănuiesc ceva. 

— Paige, nu, murmură Jasmine, conştientă de 
îngrozitoarea maşinaţie a verişoarei sale. 

— Nu, ce? replică Paige, agresivă. 

Jasmine îşi întoarse faţa spre Cliff, dar expresia lui 
rămânea de nepătruns. Paige reluă. 

— Cum poţi constata, Cliff. 

Ea înconjură biroul pentru a-i întinde lui Cliff registrul. 

„„„câteva cecuri de câte o sută de dolari sunt înscrise în 
paginile de la sfârşit, informaţii pe care nu le-am fi găsit 
atât de repede, se grăbi ea să adauge. 

Ridicând capul, o măsură pe Jasmine cu o privire 
triumfătoare, în timp ce Cliff începea să răsfoiască paginile. 

— Fiecare cec este emis pe numele Jasminei. 

Geamătul speriat al Tessei spori şocul Jasminei. 

Neliniştită se întoarse spre mătuşa ei. Neîncrederea se 
citea în ochii Tessei, care rămânea cu privirea aţintită 


asupra lui Paige. Aceasta continuă: 

— Înainte de a lansa cea mai mică acuzaţie, am aruncat 
o privire pe extrasul bancar pe care Jasmine l-a primit 
astăzi referitor la contul personal pe care l-a deschis în 
oraş, la sosirea ei. 

— Paige, n-ai mers până acolo încât să scotoceşti în 
lucrurile personale ale Jasminei! gemu Tess. 

Paige rămase surdă la strigătul inimii mamei sale. Cliff 
tocmai termina de citit. Punând registrul pe birou, el se 
ridică. Paige îi întinse imediat trei buletine de încasare de 
cecuri. 

— Cum poţi vedea, Cliff, sumele corespund şi scrisul de 
asemenea, nu numai pe cecurile pe care le-a completat cu 
mâna ei şi pe care le-a andosat, dar şi pe foile de 
vărsământ. 

Paige îşi recăpătă respiraţia, simulând o adâncă decepţie. 

— Sunt foarte tristă gândindu-mă că Jasmine a putut 
ajunge până aici, dar totul dovedeşte că şi-a vârât din plin 
mâna în banii mamei. Şi cum ştia că nu va rămâne aici la 
nesfârşit, a avut grijă să înscrie aceste sume pe ultimele 
pagini ale registrului, ca să nu le găsim imediat. Cine ştie, 
poate spera ca Phil Spencer să nu-şi pună întrebări dând 
peste ele, ştiind că făcea parte din familie. 

Vocea lui Paige deveni mai gravă, acuzatoare. 

— Până atunci, Jasmine a luat bani care nu-i aparţineau. 
Să adăugăm la aceasta faptul că niciunul dintre noi nu-i 
cunoaşte adresa. Vă las să trageţi concluziile: există mari 
şanse ca, în aceste condiţii, să fi crezut că poate scăpa 
ieftin. 

Acuzaţiile lui Paige şi efortul evident cu care se străduise 
să pună la punct această înscenare o reduseră pe Jasmine 
la tăcere. Paige trebuie că scotocise temeinic în lucrurile ei 
pentru a-i găsi carnetul de cecuri; imitase după aceea 
semnătura verişoarei ei pe cecurile fermei, pe urmă folosise 
foile de vărsământ din care Jasmine avea totdeauna câteva 


exemplare dinainte, pentru a depune bani în contul ei. 
După aceea, fusese suficient să aştepte momentul potrivit 
pentru o confruntare. Trebuia ca Paige să-şi stăpânească cu 
greu neliniştea ca să ajungă aici! 

— Poate ai ceva de spus, Jasmine, zise Cliff. 

Jasmine rămase o clipă paralizată de răceala din tonul lui. 
O credea capabilă de furt? Nu se întrebă mult timp, atenţia 
ei fiind atrasă de un geamăt de spaimă din partea Tessei. 

— Aşadar, Jasmine? reluă Paige. Te ascultăm! Explică-ne 
cum ai putut să-i faci mamei aşa ceva. Cum ai îndrăznit să-i 
trădezi astfel încrederea? 

Paige se întoarse spre Tess. 

— Va trebui să depui plângere, mamă. 

Jasmine întâlni privirea înceţoşată de lacrimi a mătuşii ei. 
Aerul ei rugător şi profund nefericit tăie scurt protestele de 
indignare pe care se pregătea să le formuleze. Intr-o 
străfulgerare, înţelese consecinţele teribile pe care le putea 
avea o asemenea tulburare asupra sănătăţii fragile a 
Tessei. Nu-i spusese ea, abia cu o săptămână în urmă: 
„Paige este cel mai frumos lucru care ni s-a întâmplat, lui 
Calvin şi mie?” Să afirme astăzi că Paige nu montase acest 
scenariu decât ca să se apere şi să continue să fugă de 
responsabilităţile ei putea însemna moartea Tessei. 

— Jasmine? insistă Cliff. 

Dar cuvintele rămaseră prizoniere în gâtul acesteia. Viaţa 
Tessei îi era mai prețioasă decât propria reputaţie. Tess 
pălea tot mai mult cu fiecare secundă. Cu ostentaţie, Paige 
îngenunche la picioarele ei şi-i luă mâinile. 

— Fii curajoasă, mamă. 

Vocea lui Cliff răsună în cameră. 

— Tu nu eşti o hoaţă Jasmine. Nu mai mult decât o 
mincinoasă. 

Convingerea cu care pronunţase aceste cuvinte o 
surprinse pe Jasmine. Ea întredeschise buzele, dar o privire 
scurtă spre mătuşa ei o reduse din nou la tăcere. 


Pentru Tess, ce era oare mai rău? Să-şi dea seama că 
fiica ei adorată o minţise sau că nepoata ei, oaia neagră, 
era o hoaţă? Jasminei îi revenea să hotărască. 

Nu-i trebui prea mult timp să decidă. Lacrimile îi 
înceţoşară vederea când luă singura şi unica hotărâre care 
se impunea. 

— Îmi pare rău, mătuşă Tess, şopti ea. Plecând, am să 
mă opresc la bancă, pentru ca banii să fie transferați din 
contul meu în al tău. 

La aceste cuvinte, Tess se ghemui mai mult în ea însăşi şi 
Paige o luă în braţe. Jasmine nu îndrăzni nici măcar să 
întoarcă ochii în direcţia lui Cliff. Mânia care se propaga 
până la ea îi ajungea. Fără să mai întârzie, urcă în fugă 
până în camera ei. 

Acolo, străbătu camera în lung şi-n lat ca să-şi alunge 
disperarea care o învăluia încetul cu încetul. Apoi, complet 
zdrobită, scoase valizele din dulap şi-şi adună repede 
lucrurile. Putea dovedi cu uşurinţă că afirmațiile 
scandaloase ale lui Paige erau false. Dar nu va face nimic, 
ştiind că o asemenea dezvăluire ar fi omorât-o pe mătuşa 
ei. 

Cu toate acestea, părăsind Ringul se despărţea - şi 
pentru totdeauna - de două fiinţe pe care le iubea cel mai 
mult pe lume. 


Capitolul 11 


Jasmine privi lung, fără poftă, ouăle cu şuncă şi pâinea 
prăjită unsă cu unt pe care Ruth Miller, bucătăreasa fermei 
D & R tocmai le pusese în faţa ei. N-o mai tentau 
delicioasele mâncăruri pe care Ruth i le oferea de la 
începutul săptămânii. Ca întotdeauna, gândul ei zbura la 
sute de kilometri de acolo, nu departe de Cascade, într-un 
loc cu o fermă numită Orion. 

Cu un suspin, Jasmine reveni cu gândurile în prezent. 
Ziua se anunţa grea şi era preferabil să prindă forţe. 
Douăzeci de minute mai târziu, înghiţea cu jumătate de 
gură ultimele îmbucături, când intră lvanna. 

— Şi astăzi te-ai trezit foarte devreme. 

Ivanna traversă camera şi-şi umplu o cană de cafea. 

— Nu mai devreme ca de obicei, răspunse Jasmine. 
Degeaba îşi ascunsese cât mai bine amărăciunea, toată 
lumea de la fermă îi simţise suferinţa şi Jasmine evitase să- 
şi impună prezenţa lui Derek şi celorlalţi angajaţi, la ora 
meselor. 

— O să lucrezi imediat cu mânzul negru sau ai câteva 
minute să-mi acorzi? întrebă lvanna. Aş vrea să discut cu 
tine două sau trei lucruri. 

Bând o înghiţitură de cafea, lvanna aşteptă ca asociata ei 
să-i răspundă. Până acum, Jasmine reuşise să evite orice 
confruntare cu ea, în legătură cu drama care se petrecuse 
la Ring. Dar cunoscând-o pe lvanna, Jasmine ghici că era la 
capătul răbdării. Ea îi adresă o înclinare din cap rezervată. 

— Ceva care mă priveşte? 

— Da, întocmai. _ 

Aerul hotărât al lvannei era revoltător. In mod ciudat, 
Jasmine încercă o mare uşurare. Să se destăinuiască unei 
prietene, poate o va ajuta să-şi panseze rănile inimii ei 
bolnave. Era vremea să ceară părerea şi sfaturile ei. 

— Bine. Ne întâlnim în salon când îţi termini micul dejun. 


După ce-şi mai luă o cafea, Jasmine merse să se instaleze 
în bătrânul fotoliu adânc şi confortabil de piele din camera 
vecină. După zgomotele care-i parveneau din bucătărie, 
înţelese că Derek şi cei trei lucrători tocmai sosiseră. 
Jasmine închise pleoapele, obosită. Îşi aminti că citise 
undeva că multe deprimări se datorau unor violente mânii 
înăbuşite. În cazul ei putea fi vorba cu siguranţă de aşa 
ceva. 

Cum putuse s-o lase pe Paige să-i joace a doua oară o 
farsă urâtă? Cum naiba nu putuse să bănuiască? De ce, în 
timp ce Tess era încă în spital nu-şi putuse înăbuşi orgoliul 
şi să-şi adune curajul pentru a-i povesti lui Cliff cum se 
petrecuse în realitate accidentul care costase viaţa lui 
Angie? El ar fi înţeles perfect că, pentru a menaja sănătatea 
precară a mătuşii ei, îşi impusese să nu dezvăluie adevărul. 

O imagine aproape tangibilă a lui Cliff îi trecu prin minte. 
Vrând s-o ferească pe mătuşa ei de un şoc teribil, îşi 
sacrificase pentru totdeauna viitorul cu el. 

— Tu nu eşti o hoaţă, Jasmine. Nu mai mult decât o 
mincinoasă, spusese el. 

Ea îşi repeta aceste cuvinte de când se întorsese la ferma 
D & R. Visase oare sclipirea neaşteptată de înţelegere din 
ochii lui Cliff? Sau numai îşi luase dorinţa drept realitate. De 
disperare, Jasmine îşi dădu seama că niciodată nu va afla 
răspunsul la aceste întrebări. 

Auzi curând zgomot de scaune în bucătărie şi înţelese că 
oamenii plecau la muncă. Auzind-o pe lvanna intrând în 
încăpere, nici măcar nu-şi dădu osteneala să-şi ridice capul. 
După ce închise uşa în urma ei, lvanna se apropie. 

— Foarte bine Jasmine, zise ea pe un ton ferm, aşezându- 
se pe canapea. Acum între noi două. 

Jasmine scoase un oftat adânc. 

— Te ascult, insistă lvanna. 

Jasmine nu mai încercă să tergiverseze şi începu să-i 
relateze scandalul provocat de Paige în ultima zi la Ring. 


Dar Ivanna o întrerupse imediat pentru a-i cere s-o ia mult 
mai de departe. Impăcarea lui Cliff cu Jasmine o interesa în 
mod deosebit şi voia să înţeleagă ce se petrecuse după 
aceea. Când Jasmine reluă relatarea, lvanna continuă s-o 
întrerupă pentru a-i cere fără încetare mai multe amănunte. 

Când Jasmine termină în sfârşit, lvanna nu întârzie să-şi 
manifeste sentimentul de revoltă, apoi rămase tăcută 
câteva clipe, adâncită profund în gândurile ei. 

— Paige a ştiut cu siguranţă să profite de punctul tău 
slab, remarcă ea în cele din urmă. Vei accepta să n-o mai 
revezi niciodată pe Tess? Ca toţi cei pe care-i cunoşti acolo 
să răspândească asemenea orori despre tine? Şi în mod 
deosebit Cliff? 

— Ce altceva aş putea face? 

lvanna se aplecă pentru a strânge mâna prietenei sale. 

— După părerea mea, Tess este mai puţin înşelată şi 
poate chiar mai puţin fragilă decât îţi închipui. In locul ei, să 
mă despart încă o dată de nepoata mea preferată m-ar 
supăra mai mult decât aflarea adevărului. 

— Singura ei nepoată, preciză Jasmine. 

— Un motiv în plus! Nu crezi că pierderea ta ar fi tot atât 
de nefastă pentru sănătatea ei? 

— Am reflectat bineînţeles la asta, lvanna. Şi am ajuns la 
concluzia că era preferabil să-şi păstreze părerea pe care o 
are despre fiica ei. Ea o adoră, tu nu poţi înţelege. 

— Părerea mea este că te adoră la fel de mult! 

Jasmine scutură din cap. 

— Nu-mi pot asuma nici cel mai mic risc. 

— Ţi-ai asumat un risc blestemat fugind ca o hoaţă! în 
locul ei, aş fi mâhnită că nepoata mea mă crede atât de 
vulnerabilă. 

Tonul lvannei se îmblânzi şi-i scăpă un suspin. 

— Dar îţi spun că înţeleg, să ştii. 

Urmară câteva clipe de tăcere înainte ca lvanna să 
continue. 


— Şi acest Cliff Cantrell? Crezi că s-a lăsat din nou 
păcălit? 

— Sper că nu. 

— Este imposibil să-şi închipuie că eşti capabilă să-ţi furi 
mătuşa. Altfel, iartă-mă, dar nu-i mare lucru de capul lui! 

Jasmine îşi masă fruntea. 

— Am crezut o clipă că nu s-a lăsat înşelat de minciunile 
lui Paige şi chiar în legătură cu accidentul. Dar când a văzut 
că nu mă revolt, am simţit că-l cuprinde o furie teribilă. 

Jasmine nu mai vorbea decât în şoaptă şi îşi ridica ochii 
înceţoşaţi de lacrimi spre prietena ei. 

— Mi-am făcut-o cu mâna mea, lvanna, asta-i tot. 

Aceasta clătină încet din cap. 

— Aşa se pare. Ajutată din plin de afurisita ta verişoară. 

Jasmine încercă să-şi revină în fire. 

— Ai să-mi dai un sfat pe care oricum nu-l voi urma? 
încercă ea să glumească. 

— Ştii bine că asta-i inevitabil cu mine, răspunse lvanna 
cu un zâmbet. Serios vorbind, Jasmine, nu te-ai gândit 
niciodată s-o suni pe Paige sau să te întorci acolo să-i dai un 
ultimatum, de genul: „iți dau zece zile să spui tu însăţi 
adevărul sau o s-o fac eu?” 

Jasmine se încruntă. 

— Nu va merge, lvanna. Paige nu va recunoaşte 
niciodată, nici în legătură cu banii, nici privind accidentul. 
Recunoaşte ea însăşi că n-ar fi avut curajul să suporte ce 
am îndurat eu după moartea lui Angie. 

Jasmine încercă brusc o profundă compasiune pentru 
verişoara ei. 

— Paige n-a ştiut niciodată să trăiască fără ca toată 
lumea să fie la picioarele ei. Aşa este ea şi n-am s-o schimb 
eu. 

— Să nu-mi spui că, în plus, ţi-e milă de ea! 

— Da, puţin, mărturisi Jasmine. 

Ivanna se prefăcu că-şi smulge părul din cap. 


— Inima ta bună îţi joacă feste, păpuşica mea. 

— Mulţumesc de compliment. 

Ivanna o privi lung înainte să-i scape din nou un oftat. 

— Sunt cu adevărat foarte mâhnită, Jasmine. Am crezut 
că în sfârşit lucrurile aveau să se clarifice pentru tine. 
Inainte de a vedea anunţul privind moartea unchiului tău, 
începeam să cred că te eliberai de acei ani dificili şi că te 
vei putea gândi la viaţa ta. Dacă aş fi ştiut că lucrurile se 
vor termina astfel, m-aş fi ferit să-ţi dau acel ziar. 

— Nu-mi pare rău de nimic, Ivanna. În locul tău, aş fi avut 
aceeaşi reacţie. 

Jasmine se redresă în fotoliu înainte de a se ridica. 

— Inutil să mă lamentez: ce-i făcut e bun făcut, încheie 
ea luându-şi ceaşca goală de pe măsuţă. Se pare că 
lucrurile sfârşesc prin a fi uitate, după un anumit timp. Şi de 
asemenea, că munca este cel mai bun mijloc ca să ajungi la 
asta. Acum, trebuie să plec. 

— Fii atentă cu mânzul acela. Nu este decât a doua oară 
când cineva îl încalecă. Îţi garantez că nu-i curge sânge în 
vene, ci oţet! Un ultim lucru. Sper că vei accepta să-ţi 
petreci o zi cu mine la Denver, la sfârşitul săptămânii. Asta 
o să-ţi facă bine. Te oboseşti prea mult de când te-ai întors. 
Să mergem puţin la cumpărături şi la un restaurant bun, o 
să te destindă. 

Jasmine încuviinţă, emoţionată de tandreţea prietenei 
sale. 

— De ce nu? 


x k x 


— Mai cu seamă să nu ne descurajăm, bombăni Jasmine 
ridicându-se pentru a treia oară, plină de noroi. 

Se apropie încet de Tonnerre pentru a lua din nou frâiele 
şi a-i mângâia gâtul. Mânzul nu se potolise deloc din ajun şi 
Jasmine se urcă din nou în şa, cu prudenţă. 


— O să vedem care dintre noi doi este mai încăpățânat, 
voinicule, şopti ea la urechea frumosului roib. 

Dintr-o clipă în alta, va azvârli din nou din picioare. Dar, 
lucru straniu, de data asta el nu făcu nimic şi păru că 
acceptă greutatea Jasminei, pe spatele lui. Cu infinite 
precauţii, aceasta îi ordonă să înainteze. Trebuia să fie 
atentă: unii dădeau impresia că se îmblânzesc, dar era 
vorba adesea doar de un şiretlic. Era mult timp de când un 
mânz nu-i dăduse atât de furcă Jasminei. 

Următoarea jumătate de oră se desfăşură fără incidente. 
Jasmine se bucura că Tonnerre începea deja să înţeleagă 
sensul diferitelor trageri de hăţuri. Apăsarea genunchilor şi 
a cizmelor îi displăceau încă, totuşi fără să-l supere în 
întregime. Jasmine îi şoptea fără încetare în urechi laude 
blânde pentru a-l linişti şi a-l încuraja să facă din nou mai 
bine. 

Când veni momentul să-l conducă la grajd, consideră 
satisfăcător bilanţul şedinţei. Îndată ce mânzul nu-i mai 
reclamă toată atenţia, Jasmine fu din nou asaltată de 
melancolia de care reuşise să scape în timpul celor două 
ore. Poate nu-l va revedea niciodată pe Cliff şi nici pe 
mătuşa ei. În aceste condiţii, cum va putea să spere să-şi 
regăsească într-o zi bucuria de a trăi? 

Cufundată în gândurile ei, se apropia de grajd şi îşi masa 
distrată un loc dureros la nivelul şoldului. Urâtă căzătură. 
Dar cel puţin, de data asta durerea nu era decât fizică. 

— Dă-mi voie să-ţi spun că te descurci straşnic de bine la 
călărie. 

Oh, Dumnezeule, această voce! 

Era Cliff! Jasmine ridică brusc capul, surprinsă să-l vadă 
pe Cliff ieşind din umbră. Încremenind locului, se simţi 
copleşită de dragoste şi de nesiguranţă. O pălărie cu boruri 
largi ascundea privirea bărbatului. Cu o cămaşă albă, 
umerii lui păreau de două ori mai laţi, bronzul pielii mai 
pronunţat. Jasmine avu o strângere de inimă. Frumosul Cliff 


îi lipsise atât de mult! Se stăpâni cu mare greutate să nu 
alerge şi să-i sară de gât. 

Tăcută, încercă să descifreze expresia feţei lui Cliff, 
îngrozită la gândul să descopere ură şi respingere şi cu 
toate acestea hotărâtă să lămurească o dată pentru 
totdeauna situaţia 

— Păcat că nu dovedeşti aceleaşi aptitudini cu oamenii, 
adăugă el. 

Jasmine avu impresia că primise o lovitură direct în piept. 
Cu mare greutate, se sili să-şi domine emoţiile. 

— Cum m-ai găsit? reuşi ea să articuleze. 

— Numărul tău de înmatriculare este înregistrat în acest 
district din care am parcurs cel puţin o jumătate sâcâind 
sute de locuitori întrebându-i dacă te cunosc. A durat cam 
mult, dar a dat rezultate, după cum vezi. 

— Paige şi mătuşa Tess s-au hotărât să depună plângere? 
reuşi cu greutate să articuleze Jasmine. 

Mânia o cuprindea încetul cu încetul: dacă Paige mersese 
atât de departe, de data asta era hotărâtă să se lupte. 

— Nu, răspunse Cliff. 

Uşurată, Jasmine strânse mai tare degetele pe frâul lui 
Tonnerre care, cu botul, îi împinse cotul cu nerăbdare. 

— Atunci, ce cauţi aici? 

— Am venit să-ţi cer datoria. 

Jasmine păli. 

— Dar mai întâi du calul la grajd. 

Indepărtându-se, îi cedă trecerea Jasminei care trecu prin 
faţa lui şi se opri doar înăuntru, pentru a scoate şaua. Când 
termină reveni la Cliff, ferm hotărâtă ca de data asta să nu 
tacă. 

Abia ajunsă în faţa lui, o îmbrăţişă şi puse stăpânire pe 
buzele ei cu o aviditate tulburătoare. Primul moment de 
surpriză trecut, Jasmine îşi înnodă braţele în jurul gâtului 
lui. Dumnezeule, cât îi lipsise Cliff! Cum putuse oare o 
singură secundă să creadă că nu-l va mai vedea niciodată? 


Sărutul se temperă încetul cu încetul, dar Cliff continuă 
să se joace cu buzele Jasminei, ca şi cum nu se mai sătura. 
Pentru nimic în lume Jasmine nu l-ar fi respins. Timp de 
câteva clipe, nu mai exista decât acest univers creat de ei, 
numai pentru ei înşişi. Restul dispăru, în timp ce o fericire 
fără margini umplu pieptul Jasminei. Cliff era acolo, şi acest 
sărut pecetluia pentru ei o legătură indestructibilă. 

Cliff se  îndepărtă fără să-şi slăbească o clipă 
îmbrăţişarea. 

— Cum ai putut să-mi faci aşa ceva, Jasmine? 

Incapabilă să împace cuvintele pe care le auzea cu 
emoţiile care-i copleşiseră pe amândoi, Jasmine încremeni. 

— De ce naiba ai fugit fără să-mi dai nici cea mai mică 
şansă? 

El îşi cufundă privirea în ochii Jasminei. 

— Mă credeai destul de nebun să cad în capcană şi să 
cred acuzaţiile lui Paige? 

O adâncă amărăciune o cuprinse pe Jasmine, care păli. 
Suferinţa îi umbri privirea, amintindu-şi că, în primul 
moment, Cliff crezuse în minciunile lui Paige. Cu o 
înjurătură, Cliff o strânse din nou în braţe. 

— De data asta, nu eram copleşit de durere şi de şoc, ca 
acum cinci ani. La vremea aceea, dacă durerea nu m-ar fi 
înnebunit, aş fi restabilit repede adevărul. În sinea mea, am 
impresia că niciodată nu te-am crezut cu adevărat 
vinovată. Nu-mi lipsea decât o ultimă dovadă: aceea care 
mi-a furnizat-o Paige deunăzi! în acel moment, totul a 
devenit limpede. 

Cliff depuse dulci sărutări pe părul Jasminei. 

— Ce infern trebuie să fi trăit din vina noastră, draga 
mea! Nu cunosc cuvinte destul de puternice pentru a-ţi 
spune cât de mult regret. 

Jasmine sesiză lacrimi în vocea lui şi toată greutatea pe 
care o purta de atâta timp pe umeri dispăru brusc. Işi apăsă 
cu toată puterea obrazul pe pieptul lui Cliff în timp ce el 


vorbea. 

— Cât de mult regret. 

El tremura aproape la fel de tare ca ea când îi ridică 
bărbia pentru a-i atinge uşor buzele cu nesfârşită dragoste. 

— Ar fi trebuit să te cred. Îmi voi reproşa asta toată viaţa. 

Un adânc regret îi marca trăsăturile. 

— Nu pot să-ţi redau aceşti ani pierduţi, nici să-ţi uşurez 
durerea pe care a trebuit s-o înduri. Dar sper că într-o zi vei 
găsi totuşi puterea să mă ierţi. 

Jasmine îi răspunse fără ezitare. 

— Am făcut-o deja, Cliff. 

El o sărută încă şi încă o dată şi Jasmine se îmbătă de 
fericirea şi de dragostea pe care i le transmitea. 

— Ce voiai să spui adineauri, prin „să-ţi cer datoria?” 
murmură ea. 

— Îţi reproşam că n-ai încercat totul ca să pui capăt 
neînţelegerii privind accidentul. Şi de asemenea, că o lăsai 
pe Paige să scape prea uşor a doua oară, fără să te opui. In 
realitate, mai curând noi toţi, din Cascade, avem o datorie 
faţă de tine. 

EI îşi cufundă privirea în ochii ei. 

— Am crezut că înnebunesc când mi-am dat seama că 
plecaseşi. Mă temeam atât de mult că n-am să te regăsesc 
niciodată. Când în sfârşit am aterizat aici, am crezut că 
asociata ta o să mă omoare pe loc. 

Jasmine izbucni în râs. Şi-o închipui cu uşurinţă pe lvanna 
copleşindu-l pe Cliff cu injurii. Era chiar uluitor că-i 
îngăduise să aştepte întoarcerea ei. 

— După cum o cunosc, mă întreb ce a împiedicat-o să te 
trimită rapid la plimbare. 

— A acceptat în cele din urmă să mă asculte când i-am 
spus că am intenţia să te duc înapoi la Orion ca să mă 
căsătoresc cu tine, răspunse Cliff, cu cea mai mare 
seriozitate. 

Jasmine îi scrută faţa. 


— Să te căsătoreşti cu mine? Ca o compensație? întrebă 
ea, cu o voce care tremura puţin. 

— Doamne Sfinte, nu! exclamă Cliff. Vreau să mă 
căsătoresc cu tine pentru că puştoaica de şaisprezece ani 
de care am încercat cu toată puterea să mă îndrăgostesc a 
devenit o femeie pe care am s-o iubesc până la sfârşitul 
zilelor mele. Chiar în clipa când te-am revăzut la 
înmormântarea lui Calvin Harding, am înţeles că dragostea 
mea pentru tine va fi veşnică. Mă hotărâsem să-ţi cer mâna 
în seara în care Paige a stricat totul cu mârşava ei uneltire. 

La aceste cuvinte, Jasmine văzu privirea lui Cliff 
întunecându-se şi mânia aprinzându-i ochii. 

— Ce s-a întâmplat cu Paige? şopti ea. Şi mătuşa Tess, 
cum se simte? 

— E sănătoasă tun, în afară de faptul că se nelinişteşte 
pentru nepoata ei iubită. A trecut deja un timp de când a 
ghicit totul despre accident. Dar spera încă să se înşele. 
După plecarea ta, a petrecut două sau trei zile destul de 
îngrozitoare, dar şi-a revenit. Şi cred că se va simţi şi mai 
bine când va putea în sfârşit să te strângă din nou în braţe. 

Aceste veşti minunate luară încă o povară de pe sufletul 
Jasminei. 

— Şi Paige? 

Cliff îşi încruntă sprâncenele. 

— Abia ieşiseşi din birou când a şi schimbat tonul, crede- 
mă. Am început prin a-i spune că minţea, că nu eram 
nicidecum păcălit, nici în legătură cu moartea lui Angie. La 
asta, s-a prăbuşit şi ne-a mărturisit totul. Era disperată. 
Tess a făcut tot posibilul s-o liniştească spunându-i că o 
mamă nu va înceta niciodată să-şi iubească fata, dar 
pretinzându-i deopotrivă să-i promită că va avea o 
explicaţie cu tine. După aceea, am auzit spunându-se că 
Paige a plecat din nou la New York. 

Cliff făcu o pauză înainte de a continua: 

— Mă întreb dacă o voi ierta într-o zi, atât pentru 


moartea lui Angie cât şi pentru monstruozităţile pe care le-a 
spus despre tine. Dar am eu însumi atâtea lucruri pentru 
care să-mi cer iertare. 

Jasmine sesiză în aceste cuvinte o adâncă incertitudine şi 
în acelaşi timp o implorare. 

— Te iubesc Cliff, spuse ea fără nicio ezitare. Ţi-am spus 
că nu-ţi port pică pentru nimic şi sunt sinceră. Niciodată nu 
voi mai lăsa trecutul să ne obsedeze. 

— În cazul acesta, pot spera să accepţi să devii soţia 
mea? 

Jasmine scrută faţa lui Cliff, pentru a fi sigură că 
propunerea de căsătorie nu-i fusese insuflată de remuşcări. 
Dar nu văzu în ochii lui decât dragoste şi o dorinţă egale cu 
ale ei. 

— Dacă vrei să păstrezi partea ta din D & R, n-am să mă 
opun, zise Cliff, înşelându-se asupra ezitării Jasminei. 

Aceasta îi răspunse cu un surâs dulce. 

— Îți mulţumesc pentru delicateţea ta, Cliff. Este 
adevărat că această fermă a fost mult timp tot ce aveam 
pe lume. 

Agăţându-se de gâtul lui Cliff, îl sărută uşor pe obraz. 

— Atunci? insistă el, stăpânindu-şi cu greu nerăbdarea. 

Jasmine râse din toată inima şi, între două sărutări, Cliff 
obţinu în sfârşit confirmarea pe care o aştepta. 

După toţi aceşti ani de suferinţă şi neînţelegeri, de 
minciuni şi de tristeţe, viitorul îmbrăca, în sfârşit, pentru 
Jasmine şi Cliff, veşminte frumoase, împodobite cu sărutări 
şi îmbrăţişări pasionate. Îndrăgostiţii în cele din urmă 
regăsiţi, vor trăi de acum înainte după legile încântătoare 
ale fericirii şi dragostei. 


Sfârşit 


